কোভ্যাকসিন না কোভিশিল্ড, কোনটা নিলে বেশি উপকার! জানা আছে? – Bangla Health Tips\nকোভিশিল্ড ও কোভ্যাকসিন দুটিই ভারতে তৈরি করোনার টীকা, ভারতের করোনার বিরুদ্ধে টীকাকরণ অভিযানের অংশ।\nতবে কোভ্যাকসিন পুরোপুরি ভারতে তৈরি ভ্যাকসিন আর কোভিশিল্ড পুনের সেরাম ইনস্টিটিউট তৈরি করলেও গবেষণা করেছে অক্সফোর্ড ইউনিভার্সিটি।\nকরোনার বিরুদ্ধে এই দুটি ভ্যাকসিনই ব্যবহার করা হলেও এদের মধ্যে কিছু কিছু পার্থক্য রয়েছে।\nএই সময় জীবন যাপন ডেস্ক: দেশে হু হু করে বাড়ছে কোভিড আক্রান্তের সংখ্যা। করোনাভাইরাসের দ্বিতীয় ঢেউয়ের ধাক্কায় বিপর্যস্ত গোটা দেশ। তার মধ্যেই চলছে করোনার টীকাকরণের কাজ। ১ মে থেকে শুরু হয়েছে করোনাভাইরাসের তৃতীয় দফার টীকাকরণ। তৃতীয় দফায় ১৮ বছরের ঊর্ধ্বে সবাই করোনার টীকা নিতে পারবেন।\nবর্তমানে করোনার বিরুদ্ধে লড়াইয়ের আমাদের দেশে দুটি ভ্যাকসিন দেওয়া হচ্ছে, ভারত বায়োটেকের কোভ্যাকসিন এবং সেরাম ইনস্টিটিউট – অক্সফোর্ড ইউনিভার্সিটি – অ্যাসট্রাজেনেকার কোভিশিল্ড। স্পুটনিক ভি-সহ আরও কয়েকটি ভ্যাকসিন আগামী কিছুদিনের মধ্যে সাধারণ মানুষের জন্য উপলব্ধ হবে।\nএখন আমরা আলোচনা করব কোভিশিল্ড ও কোভ্যাকসিন – করোনার এই দুটি টীকার সম্পর্কে। এদের মধ্যে পার্থক্য কোথায়, উপকারিতা কী এবং পার্শ্বপ্রতিক্রিয়া কী তা জেনে নেওয়া যাক।\nকোভিশিল্ড ও কোভ্যাকসিন দুটিই ভারতে তৈরি করোনার টীকা, ভারতের করোনার বিরুদ্ধে টীকাকরণ অভিযানের অংশ। তবে কোভ্যাকসিন পুরোপুরি ভারতে তৈরি ভ্যাকসিন আর কোভিশিল্ড পুনের সেরাম ইনস্টিটিউট তৈরি করলেও গবেষণা করেছে অক্সফোর্ড ইউনিভার্সিটি। করোনার বিরুদ্ধে এই দুটি ভ্যাকসিনই ব্যবহার করা হলেও এদের মধ্যে কিছু কিছু পার্থক্য রয়েছে।\nসেরাম ইনস্টিটিউটের কোভিশিল্ড এখনও পর্যন্ত করোনার বিরুদ্ধে লড়াইয়ে সবচেয়ে জনপ্রিয় টীকা। বেশিরভাগ দেশই এই ভ্যাকসিন ব্যবহার করছে। অন্য়দিকে কোভ্যাকসিনকে করোনার বিরুদ্ধে সবচেয়ে কার্যকর বলে মনে করছেন অনেকে।\nএই দুটি ভ্যাকসিনই নিষ্ক্রিয় ভাইরাস দ্বারা প্রস্তুত করা হয়েছে। কোভিশিল্ডে ব্যবহার করা হয়েছে অ্যাডেনোভাইরাস, যা শিম্পাঞ্জির মধ্যে পাওয়া যায়। অন্যদিকে কোভ্যাকসিনে ব্য়বহার করা হয়েছে নিষ্ক্রিয় ভাইরাল স্ট্রেইন। কোভিশিল্ড ও কোভ্যাকসিন, উভয়ের জন্যই দুটো করে ডোজ নিতে হবে। দুটি ভ্যাকসিনই হাতের ওপরের দিকের মাসলে পুশ করতে হয়।\nকোভ্যাকসিন প্রথম ডোজ নেওয়ার ৪-৬ সপ্তাহ পরে দ্বিতীয় ডোজ নিতে হয়, অন্যদিকে কোভিশিল্ডের দ্বিতীয় ডোজ নিতে হয় ৬-৮ সপ্তাহ পরে। দুটি ভ্যাকসিনই ২-৮ ডিগ্রি সেন্টিগ্রেড তাপমাত্রায় স্টোর করতে হয়। দুট ভ্যাকসিনই বিশ্ব স্বাস্থ্য সংস্থার গাইডলাইন অনুযায়ী করোনার বিরুদ্ধে যথেষ্ট কার্যকর। গত নভেম্বর মাসে ট্রায়াল শুরু করে কোভিশিল্ড, করোনার বিরুদ্ধে এর কার্যকরিতা ৭০ শতাংশ। দ্বিতীয় ডোজ নেওয়ার পরে তা বেড়ে ৯০ শতাংশ।\nকোভিশিল্ডের তুলনায় পরে ট্রায়াল শুরু করে ভারত বায়োটেকের কোভ্যাকসিন। করোনার বিরুদ্ধে এর কার্যকরিত ৭৮ শতাংশ। এছাড়া কোভ্যাকসিন করোনা সংক্রমণের ভয়াবহতা ও মৃত্য়ুর হার ১০০ শতাংশ পর্যন্ত কমিয়ে দিতে পারে বলে জানা গিয়েছে। কোভিশিল্ড সরকারের কাছে ৩০০ টাকায় বিক্রি হচ্ছে, বেসরকারি হাসপাতালগুলোকে কিনতে হচ্ছে ৬০০ টাকা করে। অন্য়দিকে কোভ্যাকসিন রাজ্য সরকারগুলির কাছে ৪০০ টাকায় বিক্রি করছে আর বেসরকারি হাসপাতালের কাছে বিক্রি করছে ১২০০ টাকা করে।\nদেখা গিয়েছে করোনাভাইরাসের এই নতুন মিউট্যান্টের ধাক্কা সামলাতে কোভিশিল্ডের থেকে কোভ্যাকসিনের কার্যকরিতা বেশি। দুটি ভ্য়াকসিনের ক্ষেত্রেই কারোর কারোর হালকা জ্বর, মাথা ঘোরা, মাথার যন্ত্রণা, পেটে ব্য়াথা, বমি ভাব দেখা দিচ্ছে। কোভিশিল্ড নেওয়ার পরে কারোর কারোর রক্ত জমাট বাঁধার সমস্যাও দেখা দিচ্ছে।\nযাঁদের প্লাজমা থেরাপি চলছে, প্লেটলেট কম বা স্টেরয়েড ট্রিটমেন্ট চলছে, তাঁদের কোভিশিল্ড বা কোভ্যাকসিন দেওয়ার আগে পর্যবেক্ষণে রাখা জরুরি। কিছু কিছু পার্থক্য থাকলেও দুটি ভ্যাকসিনই করোনার বিরুদ্ধে লড়াইয়ে যথেষ্ট কার্যকরী।\nPrevious Post: « মে মাসে ১২ দিন বন্ধ ব্যাঙ্ক, বাকি দিন হাফ-ডে, দেখুন ছুটির তালিকা / Banks to remain closed for 12 days in May, check full list here\nNext Post: সন্তানকে ভ্যাকসিন দেওয়াতে নিয়ে যাবেন? যে সব সতর্কতা মানতেই হবে… »


সরকারি ফ্যাসিজম, নো পাসারান: ছাড়ান নাই হে নব্যরাজাকার - ফারুক ওয়াসিফ এর বাংলা ব্লগ । bangla blog | সামহোয়্যার ইন ব্লগ - বাঁধ ভাঙ্গার আওয়াজ\nসরকারি ফ্যাসিজম, নো পাসারান: ছাড়ান নাই হে নব্যরাজাকার\n০৩ রা জুলাই, ২০১১ বিকাল ৩:১৬\nএই লেখা এভাবে লিখতে হচ্ছে কারণ বেশিরভাগ বেসরকারি টেলিভিশন বিটিভি দ্বারা 'অধিকৃত' হয়ে গেছে। প্রচার করছে সরকারি ভাষ্য। তারা একটি গাড়ির ওপর চড়াও হওয়ার বিচ্ছিন্ন ঘটনাকেই প্রধান করে তুলছে, ঢাকছে পুলিশি অত্যাচার। কর্মীরা রাস্তায় নামার আগেই কাউকে জাতীয় কমিটির অস্থায়ী কার্যালয়ের দরজা থেকে, কাউকে ক্যাম্পাসের ভেতর থেকে গ্রেফতার করা হয়েছে। শাহবাগ থেকে পল্টন পর্যন্ত আজ যে কোনো তরুণ-তরুণীই ছিল গ্রেফতার ও প্রহারযোগ্য। সম্পূর্ণ শান্তিপূর্ণ আচরণকারীদের ওপর সম্পূর্ণ পুলিশী আক্রোশের খবর প্রচারিত না হওয়া স্পষ্টতই বারিধারারস্থ কাশিমবাজার কুঠির নির্দেশ।\nতারপরো লক্ষণ শুভ, আঘাতে আঘাতে তারা জাগিয়ে তুলছে মানুষকে, প্রহারে প্রহারে খরচ করছে শক্তি। স্বৈরশাসনের পতনের শুরু এভাবেই হয়।\nশাহবাগে, পল্টনে, মীরপুরে, মোহাম্মদপুরে, ঢাবিতে কেবল গ্রেফতার আর গ্রেফতার। ভোর সাতটায় জাদুঘরের সামনে থেকে নারী-পুরুষ মিলিয়ে ১২ জনকে গ্রেফতার করা হয়। পিটিয়ে একজনের পা ভাঙ্গে পুলিশ, একজনের চোখে আঙ্গুল ঢুকানোর চেষ্টা করে, মেয়েদের প্রত্যেকেই হয় চড়-থাপড়ের শিকার। তুলনায় পল্টন এলাকায় ভোরের গ্রেফতারে নির্যাতন কম ছিল। সবার আগে গ্রেফতার হন আনু মুহাম্মদ। অবশ্য, গনঅসন্তোষের ভয়ে ঘন্টাখানেক পরেই তাকে ছেড়ে দেওয়া হয়। যুদ্ধসাজে ছিল পুলিশ ও র‌্যাব, জলকামান, টিয়ার-কামান। এ পর্যন্ত গ্রেফতার শতাধিক।\nভোরেই শাহবাগ-আজিজ মার্কেট-চারুকলা এলাকায় চলে পুলিশের দাঙ্গাবাজি অ্যাকশন। ছাত্রছাত্রীদের সঙ্গে গ্রেফতার হন কবি অভিজিত দাস। সাড়ে আটটার দিকে সিপিবির পাশের গলি থেকে নিশ্চিত গ্রেফতার জেনে স্লোগান দিতে দিতে আসেন বাসদের কেন্দ্রীয় নেতা রাজেকুজ্জামান রতন, গণসংহতি আন্দোলনের কেন্দ্রীয় নেতা জোনায়েদ সাকি, আবু বকর রিপন, ছাত্র-যুব আন্দোলনের কামরুল ইসলাম সবুজ। দেখামাত্রই তাদের আটক করা হয়, ‘রক্ত দেব জীবন দেব, তেল-গ্যাস দেব না’ স্লোগান দিতে দিতে প্রিজন ভ্যানে ওঠেন তাঁরা। নেতাদের গ্রেফতার দেখে দূরে দাড়ানো দীপক রায় স্থির থাকতে পারেনি। ছুটে আসা মাত্রই তাকেও আটক করা হয়। এখন পল্টন থানার হাজতঘর ভরা বিপ্লবী নেতাকর্মী।\nমিছিল নিয়ে এগতে গিয়ে গ্রেফতার হন শ্রমিকনেত্রী মোশরেফা মিশুসহ তার কয়েকজন সহযোদ্ধা। জাতীয় কমিটির আহ্বায়ক ইঞ্জিনিয়ার শহীদুল্লাহর সঙ্গে হাইকোর্টের সামনে দিয়ে যাচ্ছিলেন গণসংহতি আন্দোলনের নেতা লেখক ফিরোজ আহমেদ, লেখক ও কর্মী নাসরিন সিরাজ অ্যানি, কর্মী বিথী চৌধুরী। পুলিশ তুলে নিয়ে যায় তাদেরও।\n১১টায় যখন ঢাবির রাজু ভাস্কর্যে সমাবেশ শেষ করে চলে যাচ্ছিল জাতীয় কমিটির ছাত্রকর্মীরা, ঠিক তখনই শতশত পুলিশ তাদের ওপর ঝাঁপিয়ে পড়ে। টিসএসসির ভেতরে আশ্রয় নেওয়া ছাত্রছাত্রীদের খুঁজে খুঁজে গ্রেফতার করে। রমনা পার্কে পালিয়েও রেহাই পায়নি অনেকে। শাহবাগ থানার হাজত ভরে গেছে ঢাবির শিার্থীদের দিয়ে। খবর পাচ্ছি সামারি কোর্টে অনেকেরই কারাদণ্ড নিশ্চিত করা হয়েছে।\n১১.৫০ এ বাসদের গলিতে চলছিল সমাবেশ। সেখানে পুলিশ হামলে পড়ে, ইচ্ছামতো লাঠিচার্জ করে, মেয়েদের রাস্তায় ফেলে পেটায়। আওয়ামী গণতন্ত্রের স্বাদ বিএনপি জামাতের গণতন্ত্রের মতো বড়ই মধুর। বিএনপি যা করেছিল ফুলবাড়ী-কানসাটে, আওয়ামী লীগ আজ তার করার মহড়া দিল রাজধানী শহরে।\nকারা দেশদ্রোহী? যারা দেশ বিক্রি করে তারা, নাকি যারা দেশের সম্পদ বাঁচাতে জানবাজি লড়ে তারা? হরতাল করা যদি দেশদ্রোহ হয় তাহলে হাসিনা-খালেদা কতবার দেশদ্রোহ করেছেন? যে জুলুম আজ সরকারি বাহিনী করেছে, তা সেনাশাসনকেও হার মানাবে। স্পষ্টতই মার্কিন দূতাবাসের হুকুমে জাতীয় কমিটির কর্মীদের ওপর তারা নির্যাতন-গ্রেফতারের স্টিমরোলার চালিয়েছে। সরকারি দাপট দেখে প্রভুরা খুশি হবে, কিন্তু এই জুলুমবাজি তোমাদের ‘রাজাকার’ হিসেবে দেশবাসীর কাছে চিনিয়ে দিল। যে বিএনপি চুক্তির কপি দেখেনি বলে হরতাল সমর্থন করতে পারেনি, সেই বিএনপি-জামাত এখন মসনদলোভী হরতাল ডেকেছে ৪৮ ঘন্টার। স্পষ্টতই তাদের এই হরতাল ডাকা জাতীয় কমিটির আন্দোলন এবং সরকারি নির্যাতন-নিপীড়নকে কিছুটা আড়াল করতে সহায়ক হবে। তারা আগেও রাজাকার ছিল, এখন বাড়তি যোগ হয়েছে রাজনৈতিক লুম্পেন চরিত্র।\nলুটপাটের সরকারের প্রতিহিংসাই আজ চিনিয়ে দিচ্ছে কারা সত্যিকারের দেশপ্রেমিক, কারা জাতীয় সম্পদের পাহারাদার। যে অদৃষ্টপূর্ব ধড়পাকড় নির্যাতন চললো, তা ফ্যাসিবাদের সামিল। দেশবিক্রির ঠিকাদার আওয়ামী লীগ সরকার আজ প্রমাণ করলো, জাতীয় কমিটিই জাতির হয়ে কথা বলছে। মুখোশ খসে পড়ছে আর ভীত হয়ে পড়ছে তারা। জাতীয় কমিটির প্রতিপক্ষতা করে সরকার জাতীয় কমিটিকে জনগণের কমিটি হিসেবে এক ধাপে অনেক উঁচুতে নিয়ে গেল। প্রচার আন্দোলন এভাবেই পরিণত হচ্ছে প্রতিরোধ আন্দোলনে। প্রশ্ন হচ্ছে, সহস্র সাহসীরা বুক পেতে যে নির্যাতন-গ্রেফতার-লাঞ্ছনা নিয়ে সাম্রাজ্যবাদের দালালদের রুখে দিচ্ছেন, তখন আপনি/আপনারা কী করছেন?\nলক্ষণ শুভ, আঘাতে আঘাতে তারা জাগিয়ে তুলছে মানুষকে, প্রহারে প্রহারে খরচ করছে শক্তি। স্বৈরশাসনের পতনের শুরু এভাবেই হয়।\nসর্বশেষ এডিট : ০৩ রা জুলাই, ২০১১ সন্ধ্যা ৬:৪৪


শপথ নিলেন ফেনী সদর উপজেলা পরিষদের নব-নির্বাচিত চেয়ারম্যান শুসেন চন্দ্র শীল - ফেনীর জমিন\nশনিবার, ২৩ অক্টোবর ২০২১, ১২:৩৯ পূর্বাহ্ন\nশপথ নিলেন ফেনী সদর উপজেলা পরিষদের নব-নির্বাচিত চেয়ারম্যান শুসেন চন্দ্র শীল\nস্টার রিপোর্টার:ফেনী সদর উপজেলা পরিষদের নব-নির্বাচিত চেয়ারম্যান শুসেন চন্দ্র শীল শপথ গ্রহণ করেছেন। এ ছাড়া সোনাগাজী পৌরসভার ৯ জন সাধারণ ওয়ার্ডের কাউন্সিলর এবং ৩ জন সংরক্ষিত নারী আসনের কাউন্সিলর শপথ গ্রহণ করেছেন।\nমঙ্গলবার (৫ অক্টোবর) দুপুরে চট্টগ্রাম সার্কিট হাউসের সভাকক্ষে শপথ গ্রহণ অনুষ্ঠান অনুষ্ঠিত হয়। চট্টগ্রাম বিভাগীয় কমিশনার মো. কামরুল হাসান এনডিসি নব-নির্বাচিত এসব জনপ্রতিনিধিদের শপথ বাক্য পাঠ করান।\nবিভাগীয় কমিশনার প্রথমে ফেনী সদর উপজেলা পরিষদের উপ-নির্বাচনে বিজয়ী চেয়ারম্যান শুসেন চন্দ্র শীলকে শপথ বাক্য পাঠ করান। এরপর তিনি সোনাগাজী পৌরসভার মেয়র রফিকুল ইসলাম খোকনকে শপথ বাক্য পাঠ করান।\nপরে পৌরসভার সাধারণ ওয়ার্ডের কাউন্সিলর এবং সংরক্ষিত নারী আসনের কাউন্সিলর শপথ করানো হয়। এ সময় অনুষ্ঠানে অতিরিক্ত বিভাগীয় কমিশনার মো. মিজানুর রহমান, স্থানীয় সরকার বিভাগের উপপরিচালক মো. দেলোয়ার হোসেন উপস্থিত ছিলেন।\nশপথ পাঠ শেষে বিভাগীয় কমিশনার নব-নির্বাচিত জনপ্রতিনিধিদের অভিনন্দন জানিয়ে দিকনির্দেশনামূলক বক্তব্য দেন। বিভাগীয় কমিশনার বলেন, জনগণ আপনাদের বিরল সম্মান অর্জনের সুযোগ সৃষ্টি করে দিয়েছে। যেকোনো পরিস্থিতিতে জনগণের পাশে থেকে তাদের দুঃখ-দুর্দশা ভাগ করে সে সম্মান আপনাদের ধরে রাখতে হবে। জাতির পিতা বঙ্গবন্ধু শেখ মুজিবুর রহমান জনগণের মনের গভীরের অনুভূতি বুঝতে পারতেন। তাই বঙ্গবন্ধুর আদর্শ লালন করে জনগণের প্রকৃত বন্ধু হয়ে সততা ও নিষ্ঠার সঙ্গে দেশের উন্নয়নে কাজ করতে হবে।\nবিভাগীয় কমিশনার নবনির্বাচিত উপজেলা চেয়ারম্যানকে নিজ অবস্থানে থেকে আদর্শ উপজেলা হিসেবে গড়ে তোলার আহ্বান জানান। এ সময় বিভাগীয় কমিশনার যেকোনো প্রয়োজনে উপজেলা চেয়ারম্যান, মেয়র ও কাউন্সিলরদের পাশে থাকার প্রতিশ্রুতি দেন।\nউল্লেখ্য,ফেনী সদর উপজেলা পরিষদের নির্বাচনে পঞ্চম ধাপে গত ১৯ সেপ্টেম্বর মনোনয়নপত্র প্রত্যাহারের শেষ দিন বিনা প্রতিদ্বন্দ্বিতায় শুসেন চন্দ্র শীল নির্বাচিত হন। আগের উপজেলা চেয়ারম্যান মুক্তিযোদ্ধা আবদুর রহমান ইন্তেকাল করলে পদটি শূন্য হয়।\nফেনীতে সহিংসতার ঘটনায় দুই মামলায় ৪ শতাধিক আসামী


মাদারীপুরের ৩ আসনেই নির্বাচনী হাওয়া আওয়ামীলীগ-বিএনপি’র সম্ভাব্য প্রার্থী একাধিক ঃ দু’দলেই দ্বন্ধ- গ্রুপিং চরমে\n২১ অক্টোবর ২০১৮, রবিবার ০৩:০৯:২৯ এএম\n০৭ জানুয়ারি ২০১৮ ১২:১৫:৪১ এএম রবিবার\nমাদারীপুরের ৩ আসনেই নির্বাচনী হাওয়া\nআওয়ামীলীগ-বিএনপি’র সম্ভাব্য প্রার্থী একাধিক ঃ দু’দলেই দ্বন্ধ- গ্রুপিং চরমে\nএস. এম. রাসেল, মাদারীপুর থেকে\nনির্বাচনের দিন তারিখ ঘোষণা না হলেও এরই মাঝে মাদারীপুরে তিনটি নির্বাচনী এলাকার সম্ভাব্য প্রার্থীরা নির্বাচনী প্রচারণা শুরু করেছেন। আওয়ামী লীগের ঘাঁটি হিসেবে পরিচিত মাদারীপুরের তিনটি সংসদীয় আসনে ক্ষমতাসীন দলের বর্তমান তিন এমপিরই প্রার্থী হওয়ার সম্ভাবনা বেশি। তবে আওয়ামীলীগ বিএনপি উভয় দলেই গ্রুপিং দ্বন্দ্ব চরমে। এই গ্রুপিংয়ের প্রভাব প্রায় সারা জেলাতেই। মাদারীপুরে আওয়ামীলীগের অধিকাংশ প্রার্থীই প্রবীন অপর দিকে বিএনপির আগ্রহী প্রার্থীরা বেশির ভাগই নতুন মুখ হওয়ায় কারা জোট বা দলীয় মনোনয়ন পাবেন, তা নিয়ে জটিলতা অন্তত আওয়ামীলীগের চেয়ে বিএনপিতে বেশি।\nমাদারীপুরে নৌ-পরিবহন মন্ত্রী শাজাহান খান এবং কেন্দ্রীয় আওয়ামীলীগের সাংগঠনিক সম্পাদক আ ফ ম বাহাউদ্দিন নাছিমের সাথে আধিপত্য বিস্তার নিয়ে গ্রুপিং চলে আসছে দীর্ঘদিন ধরে। সম্প্রতি দুই গ্রুপ তুচ্ছ ঘটনার জের ধরে অস্ত্র নিয়ে রাজপথে নেমেছে। ঘটেছে রক্তক্ষয়ি সংঘর্ষের ঘটনা। অপর দিকে অযোগ্য লোক ও ত্যাগী নেতাকর্মীদের বাদ বিএনপির জেলা কমিটি গঠনকে কেন্দ্র করে দুই ভাগে বিভক্ত জেলা বিএনপি ও অঙ্গ সংগঠনের নেতৃবৃন্দ। এক গ্রুপের নেতৃত্ব দেয় জেলা বিএনপির সাধারন সম্পাদক জাহান্দার আলী জাহান অপর গ্রুপের নেতৃত্ব দেয় জেলা যুবদলের সভাপতি মিজানুর রহমান মুরাদ। এই গ্রুপিং এর প্রভাবে দুই গ্রুপ থেকেই তাদের ভিন্ন ভিন্ন প্রার্থী রয়েছে পছন্দের তালিকায়। মাদারীপুরে বাম সংগঠনগুলো তেমন প্রভাব না থাকলেও ইসলামী আন্দোলন বাংলাদেশের মোটামুটি প্রভাব রয়েছে। তারা মাদারীপুরের তিনটি আসনেই প্রার্থী দিবেন বলে জানিয়েছে দায়িত্বশীল একটি সূত্র। এর আগে উপজেলা এবং পৌর নির্বাচনে জাতীয় পার্টি এবং অন্যান্য বাম দলগুলোর চেয়ে বেশি ভোট পেয়েছিল ইসলামী আন্দোলন বাংলাদেশের প্রার্থীরা। মাদারীপুর ১৪ দলীয় এবং ২০ দলীয় জোটের মধ্যে আওয়ামীলীগ এবং বিএনপি ছাড়া অন্য দলের দু’একজন নেতা থাকলেও কর্মী নেই। তবে জামায়াত চুপে চুপে নিজেদের শক্তি সঞ্চার করছেন। উপজেলা নির্বাচনে জামায়াত সমর্থিত প্রার্থী জয় লাভ করতে না পারলেও ভোটের মাঠে চমক দেখিছে। মাদারীপুর সংসদীয় আসন ২১৮ (শিবচর), ২১৯ (মাদারীপুর সদরের একাংশ ও রাজৈর) এবং ২২০ (মাদারীপুর সদরের একাংশ এবং কালকিনি) আওয়ামীলীগের একাধিক প্রভাবশালী নেতার নিজ জেলা। কেন্দ্রীয় আওয়ামীলীগের সাংগঠনিক সম্পাদক কৃষিবিদ আ ফ ম বাহাউদ্দিন নাছিম, দপ্তর সম্পাদক ড. আব্দুস সোবাহান গোলাপ, শ্রম বিষয়ক সম্পাদক হাবিবুর রহমান সিরাজ, বন ও পরিবেশ বিষয়ক সম্পাদক দেলোয়ার হোসেন, নির্বাহী কমিটির সদস্য আনোয়ার হোসেন প্রমুখ। এছাড়া বর্তমান নৌ-পরিবহন মন্ত্রী বীরমুক্তিযোদ্ধা শাজাহান খান এবং সাবেক যোগাযোগ মন্ত্রী আলহাজ্ব সৈয়দ আবুল হোসেন এবং সাবেক হুইপ নুর-ই-আলম চৌধুরী লিটনের নিজ জেলা মাদারীপুর। অপর দিকে বিএনপিতে তেমন কোন হেভিওয়েট প্রার্থীর নিজ জেলা না হলেও ছাত্রদল-যুবদলের অনেক প্রভাবশালী নেতা মাদারীপুরের।\nমাদারীপুর-১ (শিবচর) ঃ শিবচর পৌরসভাসহ ১৯টি ইউনিয়ন নিয়ে গঠিত মাদারীপুর-১ আসন। পৌরসভা ও ইউপি চেয়ারম্যানদের পরিসংখ্যানে বড় দল দুটি সমানে সমান হলেও মূলত এটি আওয়ামীলীগ অধ্যুষিত এলাকা। আসনটিতে ভোটার ২ লাখ ১৭ হাজার ৮২৫ জন। এ আসনে আওয়ামীলীগ থেকে বর্তমান এমপি ও জাতীয় সংসদের সাবেক হুইপ নূর-ই-আলম (লিটন) চৌধুরীর মনোনয়ন পাওয়ার সম্ভাবনা রয়েছে। তিনি শেখ হাসিনার ফুফাতো ভাই মরহুম ইলিয়াস আহমেদ চৌধুরীর ছেলে। তিনি এ পর্যন্ত ৫ বার এমপি নির্বাচিত হয়েছেন, যে কারণে এ আসনে আওয়ামীলীগের আর কোনো প্রার্থীর নাম শোনা যাচ্ছে না। নির্বাচনী এলাকায় আওয়ামীলীগের সম্ভাব্য একক প্রার্থী নুর-ই আলম চৌধুরী লিটন। তবে বিএনপিতে গ্রুপিংয়ের কারনে রয়েছে একাধিক প্রার্থী। নির্বাচনী মাঠে রয়েছেন শিবচর উপজেলা বিএনপি আহ্বায়ক বিশিষ্ট শিল্পপতি, সমাজ সেবক জামান কামাল নুরুদ্দিন মোল্লা। এর আগেও প্রার্থী হিসেবে নির্বাচনে অংশ নিয়ে ছিলেন। তিনি কেন্দ্রীয় বিএনপির সকল কর্মসূচী পালনসহ নেতাকর্মীদের পাশে থেকে দলের কাজ করে যাচ্ছেন। তিনি এবারও নির্বাচনের প্রচারনা চালাচ্ছেন। এ ছাড়াও নির্বাচনের প্রচারনা চালাচ্ছেন শিবচর উপজেলা বিএনপির ভারপ্রাপ্ত সভাপতি ইয়াজ্জেম হোসেন রোমান। তারও রয়েছে শিবচরের প্রতিটি ইউনিয়নে ব্যাপক জনপ্রিয়তা। তার সাথে জেলা বিএনপির প্রায় সকল নেতাদের রয়েছে গভীর সম্পর্ক। তিনি শিবচরের প্রতিটি মাঠ ঘাট চষে বেড়াচ্ছেন। বিশিষ্ট সমাজ সেবক ইয়াজ্জেম হোসেন রোমান মাদারীপুর জেলার শিবচর উপজেলায় বন্যায় কবলিত মানুষের পাশে থেকে নিজের অর্থায়নে সাহায্য করেন। কেন্দ্রীয় নেতাদের সাথে রয়েছে তার গভীর সম্পর্ক। এছাড়াও অসহায় রোহিঙ্গাদের পাশে থেকে ঔষধ, ত্রান সমাগ্রী ও বিভিন্ন উপকরণ বিতরণ করেন। এছাড়াও কেন্দ্রীয় ছাত্রদলের নেতা আঃ হান্নান মিয়ার নামও শোনা যাচ্ছে। অপর দিকে মাদারীপুর জেলা জাতীয় পার্টির সহ-সভাপতি জহিরুল ইসলাম মিন্টু একক প্রার্থী হওয়ায় তার প্রার্থীতা প্রায় নিশ্চিত। তিনি একাধারে ব্যবসায়ী ও মিডিয়া ব্যক্তিত্ব। তার সাথে জেলা জাতীয় পার্টির প্রায় সকল নেতাদের রয়েছে গভীর সম্পর্ক। তিনি শিবচরের প্রতিটি মাঠ ঘাট চষে বেড়াচ্ছেন।\nমাদারীপুর- ২ (সদরের একাংশ এবং রাজৈর) ঃ মাদারীপুর পৌরসভাসহ সদর উপজেলার ১০টি ও রাজৈর উপজেলার ১১টি ইউনিয়ন নিয়ে মাদারীপুর- ২ আসন। এ আসনে ভোটার ৩ লাখ ৩ হাজার ২৬১ জন। বাংলাদেশ সড়ক পরিবহন শ্রমিক ফেডারেশনের কার্যকরী সভাপতি বর্তমান এমপি ও নৌ-পরিবহন মন্ত্রী বীরমুক্তিযোদ্ধা শাজাহান খান এ আসন থেকে আওয়ামী লীগের একক প্রার্থী হওয়ার সম্ভাবনা বেশি। তিনি এ আসন থেকে ৬ বার এমপি নির্বাচিত হয়েছেন। তিনিই মনোনয়ন দৌড়ে এগিয়ে রয়েছেন। এছাড়াও দলের কাছে মনোনয়ন চাইবেন জেলা আওয়ামীলীগের সভাপতি বিশিষ্ট শিল্পপতি সাহাবদ্দিন মোল্ল¬া এবং জেলা আওয়ামীলীগের সহ-সভাপতি বীরমুক্তিযোদ্ধা গোলাম মাওলা প্রচারনা চালাচ্ছেন। বিএনপির সম্ভাব্য প্রার্থী হিসেবে সাবেক এমপি হেলেন জেরিন খান মাদারীপুর-২ আসনে এই প্রান্ত থেকে ঐ প্রান্ত চষে বেড়াচ্ছেন। কর্মী ও ভোটারদের সাথে তার রয়েছে গভীর সম্পর্ক। তিনি এই আসনে নির্বাচন করলে তার মনোণয়ন প্রায় নিশ্চিত বলে অনেক নেতাই জানান। সাবেক এমএলএ লুৎফর রহমান হাওলাদারের ছেলে বিএনপি নেতা বিশিষ্ট শিল্পপতি হাবিবুর রহমান (কাওছার) হাওলাদার দলের প্রার্থী হিসেবে প্রস্তুতি নিচ্ছেন। তিনি সর্বদাই তৃণমূলের নেতাকর্মীদের খোঁজ খবরও নিচ্ছেন। ভোটারদের সাথে রয়েছে তার গভীর সম্পর্ক। বিএনপি’র রাজনীতি করেন বলেই তাকে পড়তে হয়েছে মানসিক চাপে। আর্থীক ও সামাজিকভাবে হয়েছেন অনেক ক্ষতিগ্রস্ত। ছাত্রদলের কেন্দ্রীয় সাংগঠনিক সম্পাদক মিল্টন বৈদ্যর নামও শোনা যাচ্ছে বিএনপির প্রার্থী হিসেবে। তিনি এর আগেও রাজৈর উপজেলা পরিষদ এর চেয়ারম্যান পদে প্রতিদ্বন্ধিতা করেন। সেখানে সে বিএনপি’র হয়ে ভাল ফলাফল পান। এবারও যদি বিএনপি তাকে মনোণয়ন দেয় হয়তো মাদারীপুর-০২ আসনের হিসেব পাল্টে যেতে পারে বলে স্থানীয় নেতা-কর্মীরা জানান। তবে আওয়ামীলীগের প্রার্থী নৌমন্ত্রী শাজাহান খান প্রায় প্রতি সপ্তাহে মাদারীপুরে থাকেন। বিভিন্ন কর্মসুচিতে অংশ গ্রহন করে জণগনের কাছাকাছি থাকেন। এক্ষেত্রে পিছিয়ে রয়েছে বিএনপি প্রার্থীরা।\nমাদারীপুর-৩ (সদরের একাংশ এবং কালকিনি) ঃ মাদারীপুর সদরের পাঁচটি ইউনিয়ন, কালকিনি পৌরসভাসহ উপজেলার ১৪ ইউনিয়ন নিয়ে মাদারীপুর- ৩ আসন। এ আসনে ভোটার ২ লাখ ৮৩ হাজার ২২৩ জন। এই আসনে আলোচনায় আওয়ামীলীগের একাধিক প্রার্থী রয়েছে। আওয়ামীলীগের কেন্দ্রীয় সাংগঠনিক সম্পাদক ও বর্তমান এমপি আ ফ ম বাহাউদ্দিন নাছিম, সাবেক যোগাযোগ মন্ত্রী সৈয়দ আবুল হোসেন, আওয়ামীলীগের দপ্তর সম্পাদক ড. আব্দুস সোবাহান গোলাপের নাম শোনা যাচ্ছে কর্মীদের কাছে। তবে এই নির্বাচনী আসনে আ ফ ম বাহাউদ্দিন নাসিম গ্রুপের সাথে রয়েছে সাবেক যোগাযোগ মন্ত্রী সৈয়দ আবুল হোসেন গ্রুপের দ্বন্দ্ব।\nঅনেকের কাছে সাবেক উপজেলা চেয়ারম্যান ও কালকিনি উপজেলা আওয়ামীলীগের সাধারন সম্পাদক মীর গোলাম ফারুকের নামও শোনা যাচ্ছে। তবে বাহাউদ্দিন নাসিম এ আসনের প্রতিটি পাড়া-মহল্লা তার লোকজন নিয়ে জন-সংযোগ চালিয়ে যাচ্ছেন। সরকারী-বেসরকারী বিভিন্ন দিবসের অনুষ্ঠান অত্যন্ত গুরুত্ব সহকারে পালন করছেন। কেন্দ্রীয় বিএনপির গণ-শিক্ষা বিষয়ক সহ-সম্পাদক আলহাজ্ব আনিসুর রহমান খোকন তালুকদার এ আসনে তৃণমূল পর্যায়ে জন সমর্থন পাওয়ার জন্য মড়িয়া হয়ে উঠেছেন। তিনি কেন্দ্রীয় বিভিন্ন কর্মসুচীতে এলাকায় এসে নেতা-কর্মীদের সাথে সখ্যতা গড়ে তুলছেন। তার সাথে জেলা বিএনপির নেতাকর্মীদের রয়েছে গভীর সম্পর্ক। তিনি কালকিনির প্রতিটি মাঠ ঘাট চষে বেড়াচ্ছেন। বিএনপি’র এই জনপ্রিয় নেতা কালকিনি তথা মাদারীপুর-০৩ আসনে তৃণমূল নেতাকর্মী ও তরুণদের প্রিয় হয়ে সর্বত্রই সে বিচরণ করছে। ঢাকা বিশ্ববিদ্যালয়ের তুখোর মেধাবী ছাত্রনেতা এবং কেন্দ্রীয় ছাত্রদলের সহ-সভাপতি আসাদুজ্জামান পলাশ নির্বাচনী প্রচার ও জনসংযোগে ব্যস্ত সময় পাড় করছেন। তবে এ আসনে রাজেন্দ্র কলেজের সাবেক ভিপি ও কেন্দ্রীয় বিএনপির সহ-সাংগঠনিক সম্পাদক খন্দকার মাশুকুর রহমান মাশুকও রয়েছেন আলোচনায়। তিনিও কালকিনিতে নির্বাচনী প্রচার ও জনসংযোগে ব্যস্ত সময় পাড় করছেন।


আওয়ামী লীগের চেয়ে বিএনপির চ্যালেঞ্জ বেশি-206786 | Bangladesh Pratidin\n-------অধ্যাপক নাসিমা জামান\nরাজশাহী বিশ্ববিদ্যালয়ের রাষ্ট্রবিজ্ঞান বিভাগের সভাপতি অধ্যাপক ড. নাসিমা জামান বলেছেন, বড় দুই দলের ভাবনায় আগামীর সংসদ নির্বাচন। সেই নির্বাচনে উত্তরণের পথ খুঁজছে আওয়ামী লীগ ও বিএনপি। আগামীর যে নির্বাচন সেখানে বড় দুই দলের সামনে নতুন নতুন চ্যালেঞ্জ এসে দাঁড়িয়েছে। তবে তিনি মনে করেন, আওয়ামী লীগের চেয়ে বিএনপির জন্য চ্যালেঞ্জটা বেশি।\nড. নাসিমা জামান বলেন, ‘গত নির্বাচনে বিএনপি অংশ নেয়নি। যে কারণেই হোক তারা নির্বাচনে অংশ নিতে পারেনি। ফলে তাদের যারা সমর্থক-কর্মী তারা অনেকটা মাঠে নেই। তাদের উজ্জীবিত করা, তার পরে ধরে নিচ্ছি নতুন নির্বাচন কমিশনের অধীনে একটা নিরপেক্ষ নির্বাচন আমরা পাব, সেখানে বিএনপি তার যে বক্তব্য আছে, যেটা সে চাচ্ছে তা তুলে ধরা বড় চ্যালেঞ্জ। এ কারণে আওয়ামী লীগের চেয়ে বিএনপির চ্যালেঞ্জটা বেশি এবং তাকে অনেক বেশি কাজ করতে হবে।’\nএই রাষ্ট্রবিজ্ঞানী মনে করেন, সেই কাজটা এমনভাবে করতে হবে, জনগণকে বোঝাতে সক্ষম হতে হবে যাতে জনসমর্থন পেতে পারে। শুধু সরকারের সমালোচনা করলেই সেটা হবে না।\nএ ক্ষেত্রে শুধু বিএনপি চ্যালেঞ্জে পড়বে তা নয়, আওয়ামী লীগের জন্যও চ্যালেঞ্জ আছে। তিনি বলেন, ‘আওয়ামী লীগের প্রথম কাজ হচ্ছে বিএনপিকে আস্থায় নেওয়া। তাদের বিশ্বাস করানো যে, সরকারের অধীনে যে নির্বাচন হবে, তাতে সুচিন্তিত মতামত পাওয়া যাবে। ফলাফলটা সবার জন্য গ্রহণযোগ্য হবে। এটি কিন্তু বড় চ্যালেঞ্জ এখন আওয়ামী লীগের জন্য।’ তিনি বলেন, ‘প্রধান নির্বাচন কমিশনার নিয়ে বিএনপি ইতিমধ্যে প্রশ্ন তুলেছে। তিনি নাকি জনতার মঞ্চে ছিলেন। আমরা জানি যারা সরকারে থাকে, তারা নির্বাচনে কিছুটা সুবিধা পায়। এ ছাড়া আওয়ামী লীগ কর্মীরা মাঠে আছেন, কাজ করছেন। বিএনপি কিন্তু মাঠে নেই। এখানে কিন্তু বিএনপির জন্য চ্যালেঞ্জ অনেক কঠিন। ফলে বিএনপিকে অনেক বেশি এগোতে হবে। কাজ করতে হবে।’\nএই রাজনৈতিক বিশ্লেষকের মতে, আওয়ামী লীগকে সবার আগে যে কাজ করতে হবে, তা হলো নির্বাচন কমিশনকে সবার কাছে গ্রহণযোগ্য করে তোলা। আর নির্বাচনে আবারও বিজয়ী হতে যেসব কাজ করতে হবে তার মধ্যে ইতিবাচক কাজগুলো বেশি বেশি করে জনগণের মধ্যে প্রচার করা। আর নেতিবাচক যেসব দিক আছে, সেগুলোকে ইতিবাচক দিকে ফিরিয়ে নিয়ে আসতে হবে। কারণ বার বারই আসবে ৫ জানুয়ারি নির্বাচন কীভাবে হয়েছে, ১৫৩ জন বিনাপ্রতিদ্বন্দ্বিতায় বিজয়ী হয়েছেন, আগামী নির্বাচনে যাতে এসব বিষয়ের উদ্ভব না হয়। সরকারের বিরুদ্ধে দমন-পীড়নের যেসব অভিযোগ উঠেছে, সেগুলো যে সন্ত্রাস বা জঙ্গিবাদ দমনে করা হয়েছে সে বিষয়গুলোর প্রচারণা চালিয়ে জনগণকে আস্থায় নিতে হবে।


প্রকাশিত: ০৪:২৪ পিএম, ২১ অক্টোবর ২০১৯\nসরকারি হিসাব অনুযায়ী চলতি বছর ডেঙ্গুতে আক্রান্ত হয়ে মৃতের সংখ্যা একশ ছাড়িয়েছে। তবে বেসরকারি বিভিন্ন সংগঠনের দাবি, সেই সংখ্যা দুইশরও বেশি।\nস্বাস্থ্য অধিদফতরের রোগতত্ত্ব, রোগনিয়ন্ত্রণ ও গবেষণাপ্রতিষ্ঠানের (আইইডিসিআর) ডেথ রিভিউ কমিটি ডেঙ্গুতে ১০৪ জনের মৃত্যু হয়েছে বলে মতামত দিয়েছে। তাদের কাছে ডেঙ্গু সন্দেহে পাঠানো ২৪৮ জন রোগীর মধ্যে ১৬৬ জনের মৃত্যু পর্যালোচনা শেষে এ মতামত দেয়া সংস্থাটি।\nস্বাস্থ্য অধিদফতরের হেলথ ইমার্জেন্সি অপারেশনস সেন্টারের সহকারী পরিচালক ডা. আয়েশা আক্তার এ তথ্য জানান।\nচলতি বছর ডেঙ্গুতে আক্রান্ত হয়ে মৃতের হিসাব নিয়ে সরকারি ও বেসরকারি গণনায় শুরু থেকেই ধোঁয়াশা ছিল। বেসরকারি বিভিন্ন সংস্থা মৃতের সংখ্যা দুই শতাধিক দাবি করলেও সরকারি হিসাবে মৃতের সংখ্যা অর্ধেকেরও কম দাবি করা হয়।\nআইইডিসিআর পরিচালক ড. মীরজাদি সেব্রিনা ফ্লোরাসহ অন্যান্য সরকারি স্বাস্থ্য বিশেষজ্ঞরা বলছিলেন, সরকারি ও বেসরকারি হাসপাতাল থেকে ডেঙ্গু সন্দেহে মৃত প্রতিটি রোগীর বিস্তারিত তথ্য-উপাত্ত খতিয়ে দেখছে ডেথ রিভিউ কমিটি।\nসর্বশেষ ২৪৮টি নমুনার মধ্যে ১৬৬টি পর্যালোচনা শেষে ১০৪ জনের মৃত্যু ডেঙ্গুজনিত বলে মতামত দিয়েছে।


কখনো ডিআইজি কখনো এসপি!\nWednesday, Jan 15, 2020, 2:10 am\nঊর্ধ্বতন পুলিশ কর্মকর্তার পরিচয়ে প্রতারণার অভিযোগে গ্রেফতার ফখরুদ্দিন মোহাম্মদ আজাদ ও তার সহযোগী রুবেল সর্দার। ছবি: সংগৃহীত\nকুমিল্লা: সাব ইন্সপেক্টর পদে শিক্ষানবিশ অবস্থাতেই এক লাখ ২৫ হাজার টাকা ঘুষ নেওয়ার দায়ে ১৯৯১ সালে বরখাস্ত হয় ফখরুদ্দিন মোহাম্মদ আজাদ। ২০০০ সালে ডিবি পরিচয়ে ছিনতাইয়ের সময় ডিএমপির ডিবি পুলিশের হাতে গ্রেফতার হয় সে। সাত মাস হাজতবাস শেষে স্থায়ীভাবে চাকরিচ্যুত হয়। তবে এরপর থেকে পুলিশের ঊর্ধ্বতন কর্মকর্তার পরিচয়ে প্রতারণার মাধ্যমে লাখ লাখ টাকা হাতিয়ে নিয়েছে সে।\nডিআইজি ও এসপিসহ পুলিশের ঊর্ধ্বতন কর্মকর্তা পরিচয়ে প্রতারণার অভিযোগে ফখরুদ্দিন মোহাম্মদ আজাদ নামে সেই প্রতারককে গ্রেফতার করেছে কুমিল্লা পুলিশ। ভুক্তভোগীদের অভিযোগে গত সোমবার রাতে রাজধানীর খিলগাঁও এলাকা থেকে তাকে আটক করা হয়। আজাদ কুমিল্লার লাকসাম উপজেলার হরিচর ইউনিয়নের বাকুই গ্রামের মৃত আবদুল হামিদের ছেলে। সে রাজধানীর খিলগাঁও এলাকায় আনসার কোয়ার্টারের পাশের আবাসিক এলাকায় থাকত। অভিযানে তার বাসা থেকে পুলিশের ঊর্ধ্বতন কর্মকর্তার পোশাক পরিহিত ছবি, ভুয়া সিল ও অফিসিয়াল ডকুমেন্ট জব্দ করা হয়েছে। তার গাড়িচালক ও সহযোগী শরীয়তপুরের বাসিন্দা রুবেল সর্দারকে গ্রেফতার এবং ব্যবহূত প্রাইভেটকারও জব্দ করেছে পুলিশ।\nমঙ্গলবার কুমিল্লা পুলিশ সুপার সৈয়দ নুরুল ইসলাম সংবাদ সম্মেলনে বলেন, প্রাথমিক জিজ্ঞাসাবাদে আজাদ জানিয়েছে, কখনও ডিআইজি, পুলিশ সুপার, অতিরিক্ত সুলিশ সুপার আবার কখনও সহকারী পুলিশ সুপার পরিচয় দিত আজাদ। মানুষের দুর্বলতার সুযোগ কাজে লাগিয়ে পুলিশের ঊর্ধ্বতন কর্মকর্তার পরিচয় দিয়ে লাখ লাখ টাকা হাতিয়ে নিয়েছে ওই প্রতারক। সর্বশেষ কনস্টেবল নিয়োগে কুমিল্লায় চাকরি দেওয়ার কথা বলে আশফাক আহমেদ নামে এক প্রার্থীর বাবাকে চট্টগ্রাম রেঞ্জের ডিআইজি স্বাক্ষরিত নকল চিঠি দেখিয়ে ১১ লাখ টাকা হাতিয়ে নেয়। ওই নিয়োগ পরীক্ষায় আজাদের প্রতারণার শিকার হয়েছেন রেজাউল করিম, মো. আনোয়ারুল ইসলামসহ একাধিক ব্যক্তি।\nএদিকে, আজাদের আটকের খবর পেয়ে প্রতারিতরা পুলিশ সুপার অফিসে যোগাযোগ শুরু করেছেন। এ পর্যন্ত অন্তত ১১ জন তার বিরুদ্ধে বিভিন্ন ধরনের প্রতারণার অভিযোগ করেছেন। পুলিশে চাকরি দেওয়া ও বদলিসহ নানা প্রতিশ্রুতিতে তাদের কাছ থেকে টাকা নিয়েছে আজাদ। এসব অভিযোগে আজাদের বিরুদ্ধে একাধিক মামলা দায়েরের প্রস্তুতি চলছে।\nজেলা পুলিশের সম্মেলন কক্ষে আয়োজিত সংবাদ সম্মেলনে উপস্থিত ছিলেন কুমিল্লা দক্ষিণের অতিরিক্ত পুলিশ সুপার আব্দুল্লাহ আল মামুন, ডিএসবির অতিরিক্ত পুলিশ সুপার আজিম উল আহসান, অতিরিক্ত পুলিশ সুপার তানভীর সালেহীন ইমন প্রমুখ।\nএমসি কলেজে ধর্ষণ: এজাহারের সব আসামি গ্রেফতার\n‘আমার মৃত্যুর জন্য সৈকত দায়ী’, ফেসবুকে স্ট্যাটাস দিয়ে কলেজছাত্রীর আত্মহত্যা


বাংলাদেশের স্বাধীনতা যুদ্ধের সংক্ষিপ্ত ইতিহাস - Jessore, Jhenaidah, Magura, Narail\nসেপ্টেম্বর ২৯, ২০২১, বুধবার সকাল; ৮:৪০:৩৩\nHome যশোর জেলা / Jessore District > বাংলাদেশের স্বাধীনতা যুদ্ধের সংক্ষিপ্ত ইতিহাস\nএই পৃষ্ঠাটি মোট 75519 বার পড়া হয়েছে\nমানুষের যতগুলো অনুভুতি আছে তার মাঝে সবচেয়ে সুন্দর অনুভুতি হচ্ছে ভালোবাসা। আর এই পৃথিবীতে যা কিছুকে ভালোবাসা সম্ভব তার মাঝে সবচেয়ে তীব্র ভালোবাসাটুকু হতে পারে শুধুমাত্র মাতৃভূমির জন্যে। যারা কখনো নিজের মাতৃভূমির জন্যে ভালোবাসাটুকু অনুভব করেনি তাদের মতো দুর্ভাগা আর কেউ নেই। আমাদের খুব সৌভাগ্য আমাদের মাতৃভূমির জন্যে যে স্বাধীনতা যুদ্ধ হয়েছিল তার ইতিহাস হচ্ছে গভীর আত্মত্যাগের ইতিহাস, অবিশ্বাস্য সাহস ও বীরত্বের ইতিহাস এবং বিশাল এক অর্জনের ইতিহাস। যখন কেউ এই আত্মত্যাগ, বীরত্ব আর অর্জনের ইতিহাস জানবে, তখন সে যে শুধুমাত্র দেশের জন্যে একটি গভীর ভালোবাসা আর মমতা অনুভব করবে তা নয়, এই দেশ, এই মানুষের কথা ভেবে গর্বে তার বুক ফুলে উঠবে।\nযেকোনো কিছু বর্ণনা করতে হলে সেটি একটু আগে থেকে বলতে হয়, তাই বাংলাদেশের ইতিহাস জানার জন্যেও একটু আগে গিয়ে ব্রিটিশ আমল থেকে শুরু করা যেতে পারে। ব্রিটিশরা এই অঞ্চলটিকে প্রায় দুইশ বছর শাসন-শোষণ করেছে। তাদের হাত থেকে স্বাধীনতার জন্যে হাজার হাজার মানুষ প্রাণ দিয়েছে, জেল খেটেছে, দ্বীপান্তরে গিয়েছে। ১৯৪০ সালে ‘লাহোর প্রস্তাব’-এ ঠিক করা হয়েছিল ভারতবর্ষের যে অঞ্চলগুলোতে মুসলমান বেশি, সেরকম দুটি অঞ্চলকে নিয়ে দুটি দেশ এবং বাকি অঞ্চলটিকে নিয়ে আর একটি দেশ তৈরি করা হবে। কিন্তু ১৯৪৭ সালের ১৪ আগস্ট যে এলাকা দুটিতে মুসলমানরা বেশি সেই এলাকা দুটি নিয়ে দুটি ভিন্ন দেশ না হয়ে পাকিস্তান নামে একটি দেশ এবং ১৫ আগস্ট বাকি অঞ্চলটিকে ভারত নামে অন্য একটি দেশে ভাগ করে দেয়া হলো। পাকিস্তান নামে পৃথিবীতে তখন অত্যন্ত বিচিত্র একটি দেশের জন্ম হলো, যে দেশের দুটি অংশ দুই জায়গায়। এখন যেটি পাকিস্তান সেটির নাম পশ্চিম পাকিস্তান এবং এখন যেটি বাংলাদেশ তার নাম পূর্ব পাকিস্তান। মাঝখানে প্রায় দুই হাজার কিলোমিটার দূরত্ব এবং সেখানে রয়েছে ভিন্ন একটি দেশ- ভারত।\nবিভেদ, বৈষম্য, শোষণ আর ষড়যন্ত্র\nপূর্ব আর পশ্চিম পাকিস্তানের মাঝে শুধু যে প্রায় দুই হাজার কিলোমিটার দূরত্ব তা নয়, মানুষগুলোর ভেতরেও ছিল বিশাল দূরত্ব। তাদের চেহারা, ভাষা, খাবার, পোশাক, সংস্কৃতি, ঐতিহ্য সবকিছু ছিল ভিন্ন, শুধু একটি বিষয়ে সংখ্যাগরিষ্ঠ মানুষগুলোর মাঝে মিল ছিল- সেটি হচ্ছে ধর্ম। এরকম বিচিত্র একটি দেশ হলে সেটি টিকিয়ে রাখার জন্যে আলাদাভাবে একটু বেশি চেষ্টা করার কথা, কিন্তু পাকিস্তানের শাসকেরা সেই চেষ্টা করল না। দেশভাগের সময় পশ্চিম পাকিস্তানের জনসংখ্যা ছিল দুই কোটি, পূর্ব পাকিস্তানের ছিল চার কোটি, কাজেই সহজ হিসেবে বলা যায় শিক্ষা-দীক্ষা, ব্যবসা-বাণিজ্য, পুলিশ-মিলিটারি, সরকারি কর্মচারী-কর্মকর্তা সবকিছুতেই যদি একজন পশ্চিম পাকিস্তানের লোক থাকে, তাহলে সেখানে দুইজন পূর্ব পাকিস্তানের লোক থাকা উচিত। বাস্তবে হলো ঠিক তার উল্টা, সবকিছুতেই পশ্চিম পাকিস্তানের ভাগ ছিল শতকরা ৮০ থেকে ৯০ ভাগ। বাজেটের ৭৫% ব্যয় হতো পশ্চিম পাকিস্তানে, ২৫% ব্যয় হতো পূর্ব পাকিস্তানে, যদিও পূর্ব পাকিস্তান থেকে রাজস্ব আয় ছিল বেশি, শতকরা ৬২ ভাগ। সবচেয়ে ভয়ংকর ছিল সেনাবাহিনীর সংখ্যা, পূর্ব পাকিস্তানের তুলনায় পশ্চিম পাকিস্তানের সৈন্যের সংখ্যা ছিল ২৫ গুণ বেশি।\nঅর্থনৈতিক নিপীড়ন থেকে অনেক বড় নিপীড়ন হচ্ছে একটি জাতির ভাষা, সংস্কৃতি আর ঐতিহ্যের ওপর নিপীড়ন আর পশ্চিম পাকিস্তানের শাসকগোষ্ঠী ঠিক সেটিই শুরু করেছিল। পাকিস্তানের জন্ম হয়েছিল ১৯৪৭ সালে আর ঠিক ১৯৪৮ সালেই পাকিস্তানের প্রতিষ্ঠাতা মোহাম্মদ আলী জিন্নাহ ঢাকা এসে ঘোষণা করলেন উর্দু হবে পাকিস্তানের রাষ্ট্রভাষা। সাথে সাথে পাকিস্তানের বাঙালিরা তার প্রতিবাদ করে বিক্ষোভ শুরু করে দিল। আন্দোলন তীব্রতর হয়ে ১৯৫২ সালের ২১শে ফেব্রুয়ারি সারা পূর্ব পাকিস্তানের মানুষ বিক্ষোভে ফেটে পড়ল। পুলিশের গুলিতে প্রাণ দিয়েছিল রফিক, সালাম, বরকত, জব্বার এবং আরো অনেকে। তারপরেও সেই আন্দোলনকে থামানো যায়নি, পাকিস্তানের শাসকগোষ্ঠীকে শেষ পর্যন্ত ১৯৫৬ সালে বাংলা ভাষাকে স্বীকৃতি দিতে হয়েছিল। যেখানে আমাদের ভাষাশহীদরা প্রাণ দিয়েছিলেন, সেখানে এখন আমাদের প্রিয় শহীদ মিনার, আর ২১শে ফেব্রুয়ারি তারিখটি শুধু বাংলাদেশের জন্যে নয়, এখন সারা পৃথিবীর মানুষের জন্যে আন্তর্জাতিক মাতৃভাষা দিবস।\nএকেবারে গোড়া থেকেই পাকিস্তানে শাসনের এক ধরনের ষড়যন্ত্র হতে থাকে, আর সেই ষড়যন্ত্রের সবচেয়ে বড় খেলোয়াড় ছিল সেনাবাহিনী। দেশের বাজেটের ৬০% ব্যয় করা হতো সেনাবাহিনীর পিছনে, তাই তারা তাদের অর্থ, বিত্ত, ক্ষমতা, সুবিধার লোভনীয় জীবন বেসামরিক মানুষের হাতে ছেড়ে দিতে প্রস্তুত ছিল না। নানারকম টালবাহানা করে রাজনৈতিক অস্থিরতার সুযোগে ১৯৫৮ সালে পাকিস্তানের সেনাপতি আইয়ুব খান পাকিস্তানের ক্ষমতা দখল করে নেন। সেই ক্ষমতায় তিনি একদিন দুইদিন ছিলেন না, ছিলেন টানা এগারো বৎসর। সামরিক শাসন কখনো কোথাও শুভ কিছু আনতে পারে না, সারা পৃথিবীতে একটিও উদাহরণ নেই যেখানে সামরিক শাসন একটি দেশকে এগিয়ে নিতে পেরেছে- আইয়ুব খানও পারেনি।\nদেশে সামরিক শাসন, তার ওপর পূর্ব পাকিস্তানের মানুষের ওপর এতরকম বঞ্চনা, কাজেই বাঙালিরা সেটি খুব সহজে মেনে নিতে প্রস্তুত ছিল না। বাঙালিদের সবচেয়ে বড় রাজনৈতিক দল আওয়ামী লীগের তেজস্বী নেতা বঙ্গবন্ধু শেখ মুজিবর রহমান পূর্ব পাকিস্তানের মানুষের জন্যে স্বায়ত্বশাসন দাবি করে ১৯৬৬ সালে ৬ দফা ঘোষণা করলেন। ছয় দফা ছিল পূর্ব পাকিস্তানের বাঙালিদের সবকরম অর্থনৈতিক শোষণ, বঞ্চনা আর নিপীড়ন থেকে মুক্তির এক অসাধারণ দলিল। তখন পাকিস্তানের রাজনৈতিক নেতাদের ওপর যেরকম অত্যাচার নির্যাতন চলছিল, তার মাঝে ছয় দফা দিয়ে স্বায়ত্বশাসনের মতো একটি দাবি তোলায় খুব সাহসের প্রয়োজন। ছয় দফার দাবি করার সাথে সাথেই আওয়ামী লীগের ছোট বড় সব নেতাকে গ্রেপ্তার করে জেলে পুরে দেয়া হলো। শুধু তাই নয় বঙ্গবন্ধু শেখ মুজিবর রহমানকে একটি কঠিন শাস্তি দেয়ার জন্যে তাঁকে আগরতলা ষড়যন্ত্র মামলা নামে দেশদ্রোহিতার একটি মামলার প্রধান আসামি করে দেয়া হলো।\nপূর্ব পাকিস্তানের বাঙালিরা কিছুতেই এটা মেনে নিল না এবং সারাদেশে আন্দোলন শুরু হয়ে গেল। জেল-জুলুম, পুলিশ, ইপিআর (ইস্ট পাকিস্তান রাইফেলস)-এর গুলি, কিছুই বাকি থাকল না, কিন্তু সেই আন্দোলনকে থামিয়ে রাখা গেল না। আন্দোলনের নেতৃত্ব দিল ছাত্ররা, তাদের ছিল এগারো দফা দাবি। মাওলানা আবদুল হামিদ খান ভাসানী ছিলেন জেলের বাইরে, তিনিও এগিয়ে এলেন। দেখতে দেখতে সেই আন্দোলন একটি গণবিস্ফোরণে রূপ নিল কার সাধ্যি তাকে থামায়? ৬৯-এর গণআন্দোলনে প্রাণ দিয়েছিল ফুটফুটে কিশোর মতিউর, প্রাণ দিয়েছিল ঢাকা বিশ্ববিদ্যালয়ের ছাত্র আসাদ যার নামে আইয়ুব গেটের নাম হয়েছিল আসাদ গেট। পাকিস্তান সরকার শেষ পর্যন্ত বঙ্গবন্ধু শেখ মুজিবর রহমান সহ সব নেতাকে মুক্তি দিতে বাধ্য হলো। শুধু তাই নয়, প্রবল পরাক্রমশালী প্রেসিডেন্ট আইয়ুর খান পাকিস্তান সেনাবাহিনীর প্রধান জেনারেল ইয়াহিয়া খানকে ক্ষমতা দিয়ে বিদায় নিল।\nতারিখটি ছিল ১৯৬৯-এর ২৫ মার্চ, কেউ তখন জানত না ঠিক দুই বছর পর একই দিনে এই দেশের মাটিতে পৃথিবীর জঘন্যতম একটি গণহত্যা শুরু হবে।\nজেনারেল ইয়াহিয়া খান ক্ষমতায় এসেই পাকিস্তানের ইতিহাসে প্রথম সাধারণ নির্বাচন দেবার কথা ঘোষণা করে, তারিখটি শেষ পর্যনত্ম ঠিক করা হয় ১৯৭০ সালের ৭ ডিসেম্বর নির্বাচনের কিছুদিন আগে ১২ নভেম্বর পূর্ব পাকিস্তানের উপকূল এলাকায় পৃথিবীর ইতিহাসের সবচেয়ে বড় একটি প্রাকৃতিক দুর্যোগ ঘটে গেল- এক প্রলয়ংকরী ঘূর্ণিঝড়ে প্রায় দশ লক্ষ লোক মারা গেল। এত বড় একটি ঘটনার পর পাকিস্তান সরকারের যেভাবে সাহায্য সহযোগিতা নিয়ে এগিয়ে আসা উচিত ছিল, তারা মোটেও সেভাবে এগিয়ে এল না। ঘূর্ণিঝড়ের পরেও যারা কোনোভাবে বেঁচে ছিল তাদের অনেকে মারা গেল খাবার আর পানির অভাবে। ঘূর্ণিঝড়ে কষ্ট পাওয়া মানুষগুলোর প্রতি এরকম অবহেলা আর নিষ্ঠুরতা দেখে পূর্ব পাকিস্তানের বাঙালিরা জেনারেল ইয়াহিয়া খানের সরকারের প্রতি বিতৃষ্ণা আর ঘৃণার ক্ষুব্ধ হয়ে উঠল। প্রচন্ড ক্ষোভে মাওলানা ভাসানী একটি প্রকাশ্য সভায় স্বাধীনপূর্ব পাকিস্তান দাবি করে একটি ঘোষণা দিয়ে দিলেন।\n১৯৭০ সালের ৭ ডিসেম্বর অত্যন্ত সুষ্ঠুভাবে সারা পাকিস্তানে প্রথম সাধারণ নির্বাচন অনুষ্ঠিত হলো। পাকিস্তান সেনাবাহিনীর বড় বড় জেনারেলের রাজনৈতিক নেতাদের জন্যে কোনো শ্রদ্ধাবোধ ছিল না। তারা ধরেই নিয়েছিল, নির্বাচনে কোনো রাজনৈতিক দল একক সংখ্যাগরিষ্ঠতা পাবে না, তাই দলগুলো নিজেদের ভেতর ঝগড়াঝাটি আর কোন্দল করতে থাকবে আর সেটিকে কারণ হিসেবে দেখিয়ে সেনাবাহিনী ক্ষমতায় থেকে দেশটাকে লুটেপুটে খাবে। কাজেই নির্বাচনের ফলাফল দেখে জেনারেল ইয়াহিয়া খানের মাথায় আকাশ ভেঙে পড়ল, ফলাফলটি ছিল অবিশ্বাস্য- পূর্ব পাকিস্তানের ১৬২ আসনের ভেতরে বঙ্গবন্ধুর আওয়ামী লীগ বিপুল ভোটের ব্যবধানে ১৬০টি আসন পেয়েছে। যখন সকল আসনে নির্বাচন শেষ হলো তখন দেখা গেল, মনোনীত মহিলা আসনসহ পাকিস্তানের জাতীয় পরিষদের ৩১৩টি আসনের মাঝে পূর্ব পাকিস্তানে আওয়ামী লীগ ১৬৭টি, পশ্চিম পাকিস্তানে জুলফিকার আলী ভুট্টোর দল পিপল্স পার্টি ৮৮টি এবং অন্যান্য সব দল মিলে পেয়েছে বাকি ৫৮টি আসন।\nসোজা হিসেবে এই প্রথম পাকিস্তান শাসন করবে পূর্ব পাকিস্তানের নেতৃবৃন্দ। বঙ্গবন্ধু পরিষ্কার করে বলে দিলেন, তিনি ছয় দফার কথা বলে জনগণের ভোট পেয়েছেন এবং তিনি শাসনতন্ত্র রচনা করবেন ছয় দফার ভিত্তিতে, দেশ শাসিত হবে ছয় দফার ভিত্তিতে।\nপাকিস্তানের সেনাবাহিনী তখনই সিদ্ধান্ত নিয়ে নিল, কোনোভাবেই বাঙালিদের হাতে পাকিস্তানের শাসনভার তুলে দেয়া যাবে না। নিজের অজান্তেই জেনারেল ইয়াহিয়া খান আর তার দলবল ‘বাংলাদেশ’ নামে নতুন একটি রাষ্ট্র জন্ম দেবার প্রক্রিয়া শুরু করে দিল।\nজেনারেলদের ষড়যন্ত্রে সবচেয়ে বড় সাহায্যকারী ছিল সেনাশাসক আইয়ুব খানের একসময়ের পররাষ্ট্রমন্ত্রী, পশ্চিম পাকিস্তানের পিপল্স পার্টির সভাপতি জুলফিকার আলী ভুট্টো। হঠাৎ করে জুলফিকার আলী ভুট্টো জেনারেল ইয়াহিয়া খানকে লারকানায় ‘পাখি শিকার’ করতে আমন্ত্রণ জানাল। ‘পাখি শিকার’ করতে জেনারেল ইয়াহিয়া খানের সাথে যোগ দিল পাকিস্তানের বাঘা বাঘা জেনারেল। বাঙালিদের হাতে কেমন করে ক্ষমতা না দেয়া যায় সেই ষড়যন্ত্রের নীল নকশা সম্ভবত সেখানেই তৈরি হয়েছিল।\nভেতরে ভেতরে ষড়যন্ত্র চলতে থাকলেও জেনারেল ইয়াহিয়া খান সেটি বাইরে বোঝাতে চাইল না। তাই সে ১৩ ফেব্রুয়ারি ঘোষণা করল ৩ মার্চ ঢাকায় জাতীয় পরিষদের অধিবেশন হবে। সবাই তখন গভীর আগ্রহে সেই দিনটির জন্যে অপেক্ষা করতে থাকে।\nএর মাঝে ১৯৭১ সালের ২১শে ফেব্রুয়ারি বাঙালিদের ভালোবাসা এবং মমতার শহীদ দিবস উদযাপিত হলো অন্য এক ধরনের উন্মাদনায়। শহীদ মিনারে সেদিন মানুষের ঢল নেমেছে, তাদের বুকের ভেতর এর মাঝেই জন্ম নিতে শুরু করেছে স্বাধীনতার স্বপ্ন। ২১শে ফেব্রুয়ারিতে বাঙালিদের সেই উন্মাদনা দেখে পাকিস্তান সেনাশাসকদের মনের ভেতরে যেটুকু দ্বিধাদ্বন্দ ছিল সেটিও দূর হয়ে গেল। জুলফিকার আলী ভুট্টো ছিল সংখ্যালঘু দলে, তার ক্ষমতার অংশ পাবার কথা নয়, কিন্তু সে ক্ষমতার জন্যে বেপরোয়া হয়ে উঠল। জাতীয় পরিষদের অধিবেশনের ঠিক দুই দিন আগে ১ মার্চ জেনারেল ইয়াহিয়া খান জাতীয় পরিষদের অধিবেশন স্থগিত করে দিল। পূর্ব পাকিস্তানের বাঙালিদের বুকের ভেতর ক্ষোভের যে বারুদ জমা হয়ে ছিল, সেখানে যেন অগ্নিস্ফূলিঙ্গ স্পর্শ করল। সারাদেশে বিক্ষোভের যে বিস্ফোরণ ঘটল তার কোনো তুলনা নেই।\nজাতীয় পরিষদের অধিবেশন স্থগিত হয়ে গেছে, এ ঘোষণাটি যখন রেডিওতে প্রচার করা হয়েছে, তখন ঢাকা স্টেডিয়ামে পাকিস্তানের সাথে কমনওয়েলথ একাদশের খেলা চলছে। মুহূর্তের মাঝে জনতা বিক্ষুদ্ধ হয়ে ওঠে, ঢাকা স্টেডিয়াম হয়ে ওঠে একটি যুদ্ধক্ষেত্র। স্কুল-কলেজ, অফিস-আদালত, দোকান-পাট সবকিছু বন্ধ হয়ে যায়। লক্ষ লক্ষ মানুষ পথে নেমে আসে, পুরো ঢাকা শহর দেখতে দেখতে একটি মিছিলের নগরীতে পরিণত হয়ে যায়। মানুষের মুখে তখন উচ্চারিত হতে থাকে স্বাধীনতার স্লোগান: ‘জয় বাংলা’ ‘বীর বাঙালী অস্ত্র ধর, বাংলাদেশ স্বাধীন কর।’\nবঙ্গবন্ধু ঢাকা এবং সারাদেশে মিলিয়ে ৫ দিনের জন্যে হরতাল ও অনিদিষ্টকালের জন্যে অসহযোগ আন্দোলনের ডাক দিলেন। সেই অহিংস অসহযোগ আন্দোলনে বঙ্গবন্ধু পাকিস্তান সরকারকে কোনোভাবে সাহায্য না করার কথা বলেছিলেন এবং তাঁর মুখের একটি কথায় সারা পূর্ব পাকিস্তান অচল হয়ে গেল। অবস্থা আয়ত্তে আনার জন্যে কারফিউ দেয়া হলো ছাত্র জনতা সেই কারফিউ ভেঙে পথে নেমে এল। চারিদিকে মিছিল, স্লোগান আর বিক্ষোভ, সেনাবাহিনীর গুলিতে মানুষ মারা যাচ্ছে তারপরেও কেউ থেমে রইল না, দলে দলে সবাই পথে নেমে এল।\n২ মার্চ ঢাকা বিশ্ববিদ্যালয়ের ঐতিহাসিক বটতলায় বাংলাদেশের মানচিত্র খচিত স্বাধীন বাংলার পতাকা তোলা হলো। ৩ মার্চ পল্টন ময়দানে ছাত্রলীগের জনসভায় জাতীয় সংগীত হিসেবে কবি রবীন্দ্রনাথ ঠাকুরের ‘আমার সোনার বাংলা’ গানটি নির্বাচন করা হলো।\nপাঁচদিন হরতালের পর ৭ মার্চ বঙ্গবন্ধু বর্তমান সোহরাওয়ার্দী উদ্যানে ভাষণ দিতে এলেন। ততদিনে পুরো পূর্ব পাকিস্তান চলছে বঙ্গবন্ধুর কথায়। লক্ষ লক্ষ মানুষ তাঁর ভাষণ শুনতে এসেছে, সোহরাওয়ার্দী উদ্যান আক্ষরিক অর্থে একটি জনসমুদ্র। বঙ্গবন্ধু তাঁর ঐতিহাসিক ভাষণে ঘোষণা করলেন, ‘এবারের সংগ্রাম আমাদের মুক্তির সংগ্রাম। এবারের সংগ্রাম স্বাধীনতার সংগ্রাম।’ পৃথিবীর ইতিহাসে এরকম ভাষণ খুব বেশি দেয়া হয়নি। এই ভাষণটি সেদিন দেশের সকল মানুষকে ঐক্যবদ্ধ করেছিল এবং স্বাধীনতা সংগ্রামের সময় অকাতরে প্রাণ দিয়ে দেশকে স্বাধীন করার শক্তি জুগিয়েছিল।\nবঙ্গবন্ধুর ডাকে একদিকে যখন সারাদেশে অসহযোগ আন্দোলন চলছে অন্যদিকে প্রতিদিন দেশের আনাচে কানাচে পাকিস্তান মিলিটারির গুলিতে শত শত মানুষ মারা যাচ্ছে। পাকিস্তান মিলিটারির গতিবিধি থামানোর জন্যে ছাত্র-শ্রমিক-জনতা পথে পথে ব্যারিকেড গড়ে তুলছে। সারাদেশে ঘরে ঘরে কালো পতাকার সাথে স্বাধীন বাংলাদেশের পতাকা উড়ছে। দেশের ছাত্র-জনতা স্বাধীনতা যুদ্ধের জন্য ট্রেনিং নিচ্ছে। মাওলানা ভাসানী ৯ মার্চ পল্টন ময়দানের জনসভায় পরিষ্কার ঘোষণা দিয়ে বলে দিলেন, পশ্চিম পাকিস্তানিরা যেন আলাদা করে তাদের শাসনতন্ত্র তৈরি করে, কারণ পূর্ব পাকিস্তানের জনগণ একটি স্বাধীন দেশের জন্ম দিয়ে নিজেদের শাসনতন্ত্র নিজেরাই তৈরি করে নেবে।\nঠিক এই সময়ে জেনারেল ইয়াহিয়া খান গণহত্যার প্রস্তুতি শুরু করে দিল। বেলুচিস্তানের কসাই নামে পরিচিত জেনারেল টিক্কা খানকে পূর্ব পাকিস্তানের গভর্নর করে পাঠাল, কিন্তু পূর্ব পাকিস্তানের কোনো বিচারপতি তাকে গভর্নর হিসেবে শপথ করাতে রাজি হলেন না। ইয়াহিয়া খান নিজে মার্চের ১৫ তারিখ ঢাকায় এসে বঙ্গবন্ধুর সাথে আলোচনার ভান করতে থাকে, এর মাঝে প্রত্যেক দিন বিমানে করে ঢাকায় সৈন্য আনা হতে থাকে। যুদ্ধজাহাজে করে অস্ত্র এসে চট্টগ্রাম বন্দরে নোঙর করে, কিন্তু জনগণের বাধার কারণে সেই অস্ত্র তারা নামাতে পারছিল না। ২১ মার্চ এই ষড়যন্ত্রে ভুট্টো যোগ দিল, সদলবলে ঢাকা পৌঁছে সে আলোচনার ভান করতে থাকে।\n১৯ মার্চ জয়দেবপুরে বাঙালি সেনারা বিদ্রোহ করে বসে। তাদের থামানোর জন্যে ঢাকা থেকে যে সেনাবাহিনী পাঠানো হয় তাদের সাথে সাধারণ জনগণের সংঘর্ষে অসংখ্য মানুষ প্রাণ হারায়। ২৩ মার্চ ছিল পাকিস্তান দিবস, কিন্তু সেনাবাহিনীর ক্যান্টনমেন্ট আর গভর্নমেন্ট হাউজ ছাড়া সারা বাংলাদেশে কোথাও পাকিস্তানের পতাকা খুঁজে পাওয়া গেল না। ধানমন্ডিতে বঙ্গবন্ধুর বাসাতেও সেদিন ‘আমার সোনার বাংলা’ গানের সাথে সাথে স্বাধীন বাংলাদেশের পতাকা তোলা হলো।\nপরদিন ২৪ মার্চ, সারাদেশে একটি থমথমে পরিবেশ মনে হয় এই দেশের মাটি, আকাশ, বাতাস আগেই গণহত্যার খবরটি জেনে গিয়ে গভীর আশষ্কায় রুদ্ধ নিঃশ্বাসে অপেক্ষা করে ছিল।\nগণহত্যার শুরু : অপারেশন সার্চলাইট\nগণহত্যার জন্যে জেনারেল ইয়াহিয়া খান ২৫ মার্চ তারিখটা বেছে নিয়েছিল কারণ সে বিশ্বাস করত এটা তার জন্যে একটি শুভদিন। দুই বছর আগে এই দিনে সে আইয়ুব খানের কাছ থেকে ক্ষমাতা পেয়ে পাকিস্তানের প্রেসিডেন্ট হয়েছিল। ২৫ মার্চ রাতে বাংলাদেশের ইতিহাসের নিষ্ঠুরতম গণহত্যার আদেশ দিয়ে সে সন্ধাবেলা পশ্চিম পাকিস্তানে যাত্রা শুরু করে দিল। জেনারেল ইয়াহিয়া খান সেনাবাহিনীকে বলেছিল, ৩০ লক্ষ বাঙালিকে হত্যা কর, তখন দেখবে তারা আমাদের হাত চেটে খাবে! গণহত্যার নিখুঁত পরিকল্পনা অনেক আগে থেকে করা আছে সেই নীল নকশার নাম অপারেশন সার্চলাইট, সেখানে স্পষ্ট করে লেখা আছে কেমন করে আলাপ আলোচনার ভান করে কালক্ষেপণ করা হবে, কীভাবে বাঙালি সৈন্যদের নিশ্চিহ্ন করা হবে, কীভাবে ঢাকা বিশ্ববিদ্যালয় আক্রমণ করা হবে, সোজা কথায়, কীভাবে একটি জাতিকে ধ্বংস করার প্রক্রিয়া শুরু করা হবে।\nশহরের প্রতিটি রাস্তায় ব্যারিকেড দিয়ে রাখা হয়েছে, লক্ষ্যস্থলে পৌঁছাতে দেরি হবে তাই নির্দিষ্ট সময়ের আগেই রাত সাড়ে এগারোটায় পাকিস্তান সেনাবাহিনী অপারেশন সার্চলাইটের কাজ শুরু করে দিল। শুরু হলো পৃথিবীর জঘন্যতম হত্যাযজ্ঞ, এই হত্যাযজ্ঞের যেন কোনো সাক্ষী না থাকে সেজন্যে সকল বিদেশী সাংবাদিককে দেশ থেকে বের করে দেয়া হয়েছিল। তারপরেও সাইমন ড্রিং নামে একজন অত্যন্ত দুঃসাহসী সাংবাদিক জীবনের ঝুঁকি নিয়ে ঢাকা শহরে লুকিয়ে এই ভয়াবহ গণহত্যার খবর ওয়াশিংটন পোস্টের মাধ্যমে সারা পৃথিবীকে জানিয়েছিলেন।\nঢাকা শহরের নিরীহ মানুষের ওপর ঝাঁপিয়ে পড়ার আগে পাকিস্তান মিলিটারি সব বাঙালি অফিসারকে হয় হত্যা না হয় গ্রেপ্তার করে নেয়, সাধারণ সৈন্যদের নিরস্ত্র করে রাখে। পিলখানায় ই.পি. আরদেরকেও নিরস্ত্র করা হয়েছিল, তারপরেও তাদের যেটুকু সামর্থ্য ছিল সেটি নিয়ে সারারাত যুদ্ধ করেছে। রাজারবাগ পুলিশ লাইনে পুলিশদের নিরস্ত্র করা সম্ভব হয়নি এবং এই পুলিশবাহিনীই সবার আগে পাকিস্তান সেনাবাহিনীর সাথে সত্যিকার একটি যুদ্ধ শুরু করে। পাকিস্তান সেনাবাহিনী অনেক ক্ষতি স্বীকার হয়ে পিছিয়ে গিয়ে ট্যাংক, মর্টার, ভারী অস্ত্র, মেশিনগান নিয়ে পাল্টা আক্রমণ করে শেষ পর্যন্ত রাজারবাগ পুলিশ লাইনের নিয়ন্ত্রণ নেয়।\n২৫ মার্চের বিভীষিকার কোনো শেষ নেই। পাকিস্তান সেনাবাহিনীর একটি দল ঢাকা বিশ্ববিদ্যালয় এসে ইকবাল হল (বর্তমান সার্জেন্ট জহুরুল হক হল) আর জগন্নাথ হলের সব ছাত্রকে হত্যা করল। হত্যার আগে তাদের দিয়েই জগন্নাথ হলের সামনে একটি গর্ত করা হয়, যেখানে তাদের মৃতদেহকে মাটি চাপা দেয়া হয়। এই নিষ্ঠুর হত্যাকান্ডের দৃশ্যটি বুয়েটের প্রফেসর নূর উল্লাহ তাঁর বাসা থেকে যে ভিডিও করতে পেরেছিলেন, সেটি এখন ইন্টারনেটে মুক্তিযুদ্ধের আর্কাইভে সংরক্ষিত আছে, পৃথিবীর মানুষ চাইলেই নিজের চোখে সেটি দেখতে পারি। ঢাকা বিশ্ববিদ্যালয়ে শুধু ছাত্রদের নয় সাধারণ কর্মচারী এমনকি শিক্ষকদেরকেও তারা হত্যা করে। আশেপাশে যে বস্তিগুলো ছিল সেগুলো জ্বালিয়ে দিয়ে মেশিনগানের গুলিতে অসহায় মানুষগুলোকে হত্যা করে। এরপর তারা পুরানো ঢাকার হিন্দুপ্রধান এলাকাগুলো আক্রমণ করে, মন্দিরগুলো গুঁড়িয়ে দেয়, বাড়িঘর জ্বালিয়ে দেয়। যারা পালানোর চেষ্টা করেছে সবাইকে পাকিস্তান মিলিটারি গুলি করে হত্যা করেছে। ২৫ মার্চ ঢাকা শহর ছিল নরকের মতো, যেদিকে তাকানো যায় সেদিকে আগুন আর আগুন, গোলাগুলির শব্দ আর মানুষের আর্তচিৎকার।\nঅপারেশন সার্চলাইটের অন্যতম উদ্দেশ্য ছিল বঙ্গবন্ধু শেখ মুজিবর রহমানকে গ্রেপ্তার করে নিয়ে গেল। আগেই খবর পেয়ে তিনি তাঁর দলের সব নেতাকে সরে যাবার নির্দেশ দিয়ে নিজে বসে রইলেন নিশ্চিত মৃত্যুকে আলিঙ্গন করার জন্যে।\nকমান্ডো বাহিনী বঙ্গবন্ধুকে ধরে নিয়ে যাবার আগে তিনি বাংলাদেশকে একটি স্বাধীন দেশ হিসেবে ঘোষণা করেন। সেই ঘোষণায় তিনি পাকিস্তান সেনাবাহিনীর হাত থেকে দেশকে মুক্ত করার আহবান জানিয়ে গেলেন। তাঁর ঘোষণাটি তৎকালীন ই.পি.আর এর ট্রান্সমিটারের মাধ্যমে ঢাকা থেকে চট্টগ্রাম হয়ে সারাদেশে ছড়িয়ে পড়ল। যখন ঘোষণাটি প্রচারিত হয় তখন মধ্যরাত পার হয়ে ২৬ মার্চ হয়ে গেছে, তাই আমাদের স্বাধীনতা দিবস হচ্ছে ২৬ মার্চ।\nপূর্ব পাকিস্তান নামক রাষ্ট্রটি পৃথিবীর মানচিত্র থেকে চিরদিনের জন্যে মুছে গেল, জন্ম নিল স্বাধীন সার্বভৌম বাংলাদেশ। কিন্তু সেই বাংলাদেশ তখনো ব্যথাতুর, যন্ত্রণাকাতর। তার মাটিতে তখনো রয়ে গেছে পাকিস্তান সেনাবাহিনীর নিষ্ঠুর দানবেরা।\nপ্রতিরোধ আর প্রতিরোধ\nঢাকা শহরে পৃথিবীর একটি নিষ্ঠুরতম হত্যাযজ্ঞ চালিয়ে ২৭ মার্চ সকাল আটটা থেকে বিকেল তিনটা পর্যন্ত কারফিউ শিথিল করা হলে শহরের ভয়ার্ত নারী-পুরুষ-শিশু নিরাপদ আশ্রয়ের জন্য গ্রামের দিকে ছুটে যেতে লাগল। জেনারেল টিক্কা খান ভেবেছিল সে যেভাবে ঢাকা শহরকে দখল করেছে, এভাবে সারা বাংলাদেশকে এপ্রিলের দশ তারিখের দশ তারিখের মাঝে দখল করে নেবে। কিন্তু বাস্তবে সেটি সম্ভব হলো না। বিভিন্ন এলাকা থেকে পালিয়ে আসা বাঙালি সশস্ত্রবাহিনীর সদস্যরা, এই দেশের ছাত্র-জনতা সম্পূর্ণ অপ্রস্তুত অবস্থায় যে প্রতিরোধ গড়ে তুলেছিল তার কোনো তুলনা নেই।\nচট্টগ্রামে বাঙালি সেনাবাহিনী এবং ই.পি.আর বিদ্রোহ করে শহরের বড় অংশের নিয়ন্ত্রণ নিয়ে নেয়। ২৭ মার্চ মেজর জিয়াউর রহমান চট্টগ্রামের কালুরঘাট বেতারকেন্দ্র থেকে বঙ্গবন্ধু শেখ মুজিবর রহমানের পক্ষে আবার স্বাধীনতা ঘোষণা পড়ে শোনান। এই ঘোষণাটি সেই সময় বাংলাদেশের সবার ভেতরে নতুন একটি অনুপ্রেরণা সৃষ্টি করেছিল। চট্টগ্রাম শহরের নিয়ন্ত্রণ নেয়ার জন্যে পাকিস্তান সেনাবাহিনীকে যুদ্ধেজাহাজ থেকে গোলাবর্ষণ করতে হয় এবং বিমান আক্রমণ চালাতে হয়। বাঙালি যোদ্ধাদের হাত থেকে চট্টগ্রাম শহরকে পুরোপুরি নিজেদের নিয়ন্ত্রণে আনতে পাকিস্তান সেনাবাহিনীর এপ্রিল মাসের ১০ তারিখ হয়ে যায়। পাকিস্তান সেনাবাহিনী কুষ্টিয়া এবং পাবনা শহর প্রথমে দখল করে নিলেও বাঙালি সৈন্যরা তাদের সম্পূর্ণভাবে ধ্বংস করে শহরগুলো পুনর্দখল করে এপ্রিলের মাঝামাঝি নিজেদের নিয়ন্ত্রণে রাখে। বগুড়া দিনাজপুরেও একই ঘটনা ঘটে। বাঙালি সৈন্যরা পাকিস্তান সেনাবাহিনীর হাত থেকে শহরগুলোকে পুনর্দখল করে নেয়। যশোরে বাঙালি সৈনদের নিরস্ত্র করার চেষ্টা করার সময় তারা বিদ্রোহ করে, প্রায় অর্ধেক সৈন্য পাকিস্তান সেনাবাহিনীর হাতে প্রাণ হারালেও বাকিরা ক্যান্টনমেন্ট থেকে মুক্ত হয়ে আসতে পারে। কুমিল্লা, খুলনা ও সিলেট শহর পাকিস্তান সেনাবাহিনীর নিজেদের দখলে রাখলেও বাঙালি সৈন্যরা তাদের আক্রমণ করে ব্যতিব্যস্ত করে রাখে।\nপাকিস্তান সেনাবাহিনী এই সময়ে পাকিস্তান থেকে দুইটি ডিভিশন সৈন্য বাংলাদেশে নিয়ে আসে। এছাড়াও পরবর্তী সময়ে অসংখ্য মিলিশিয়া বাহিনী আনা হয়, তার সাথে সাথে আনা হয় যুদ্ধজাহাজে করে অস্ত্র আর গোলা বারুদ। বিশাল অস্ত্রসম্ভার এবং বিমানবাহিনীর সাহায্যে নিয়ে পাকিস্তান সেনাবাহিনী বাংলাদেশের ভেতরে ছড়িয়ে পড়তে থাকে। মে মাসের মাঝামাঝি তারা শেষ পর্যন্ত বাংলাদেশের বড় বড় শহর নিজেদের দখলে নিয়ে আসতে পারে।\nপাকিস্তান সরকার ১১ এপ্রিল টিক্কা খানের পরিবর্তে জেনারেল এ.এ.কে নিয়াজীকে সশস্ত্রবাহিনীর দায়িত্ব দিয়ে পাঠায়। মুক্তিযোদ্ধারা তখন যুদ্ধের দ্বিতীয় পর্যায় শুরু করার জন্যে গেরিলা যুদ্ধের প্রস্তুতি নিতে শুরু করেছে।\n২৫ মার্চের গণহত্যা শুরু করার পর বাংলাদেশে কেউই নিরাপদ ছিল না। তবে আওয়ামী লীগের কর্মী বা সমর্থক আর হিন্দু ধর্মাবলম্বীদের ওপর পাকিস্তান সেনাবাহিনীর রাগ ছিল সবচেয়ে বেশি। মুক্তিযুদ্ধে অংশ নিতে পারে এরকম তরুণেরাও সেনাবাহিনার লক্ষ্যবস্তু ছিল। সবচেয়ে বেশি আতষ্কের মাঝে ছিল কমবয়সী মেয়েরা। সেনাবাহিনীর সাথে সাথে বাংলাদেশের বিহারি জনগোষ্ঠীও বাঙালি নিধনে যোগ দিয়েছিল এবং তাদের ভয়ংকর অত্যাচারে এই দেশের বিশাল এক জনগোষ্ঠী পাশের দেশ ভারতে গিয়ে আশ্রয় নিয়েছিল। জাতিসংঘ কিংবা নিউজ উইকের হিসেবে মোট শরণার্থীর সংখ্যা ছিল প্রায় এক কোটি। সে সময় বাংলাদেশের জনসংখ্যাই ছিল মাত্র সাত কোটি যার অর্থ দেশের প্রতি সাতজন মানুষের মাঝে একজনকেই নিজের দেশ ও বাড়িঘর ছেড়ে শরণার্থী হিসেবে পাশের দেশে আশ্রয় নিতে হয়েছিল।\nভারত এই বিশাল জনসংখ্যাকে আশ্রয় দিয়েছিল, কিন্তু তাদের ভরণপোষণ করতে গিয়ে প্রচন্ড চাপের মাঝে পড়েছিল। শুনে অবিশ্বাস্য মনে হতে পারে, কিন্তু আগরতলায় মোট অধিবাসী থেকে শরণার্থীর সংখ্যা ছিল বেশি। শরণার্থীদের জীবন ছিল খুবই কষ্টের, খাবার অভাব, থাকার জায়গা নেই, রোগে শোকে জর্জরিত, কালেরা ডায়রিয়া এরকম রোগে অনেক মারা যায়। ছোট শিশু এবং বৃদ্ধদের সবচেয়ে বেশি মূল্য দিতে হয়েছিল। দেখা গিয়েছিল, যুদ্ধ শেষে কোনো কোনো শরণার্থী ক্যাম্পে একটি শিশুও আর বেঁচে নেই।\nএকটি স্বাধীন সার্বভৌম দেশের আকাঙ্খা এই দেশের মানুষের বুকের মাঝে জাগিয়েছিলেন বঙ্গবন্ধু শেখ মুজিবর রহমান, কিন্তু স্বাধীনতা যুদ্ধের সময় তিনি ছিলেন পাকিস্তানের কারাগারে। স্বাধীনতা যুদ্ধ চলাকালে যে মানুষটি এই সংগ্রামের নেতৃত্ব দিয়েছিলেন, তিনি হচ্ছেন তাজউদ্দিন আহমেদ। তিনি তাঁর পরিবারের সবাইকে তাঁদের নিজেদের ভাগ্যের ওপর ছেড়ে দিয়ে ৩০ মার্চ সীমান্ত পাড়ি দেয়। তখন তাঁর সাথে অন্য কোনো নেতাই ছিলেন না, পরে তিনি তাঁদের সবার সাথে যোগাযোগ করে গণপ্রজাতন্ত্রী বাংলাদেশ সরকার গঠন করেন। এপ্রিলের ১০ তারিখ মুজিবনগর থেকে ঐতিহাসিক স্বাধীনতা সনদ ঘোষণা করা হয়। এই সনদটি দিয়েই বাংলাদেশ নৈতিক এবং আইনগতভাবে স্বাধীন বাংলাদেশ হিসেবে আত্মপ্রকাশ করেছিল। এই নতুন রাষ্ট্রে বঙ্গবন্ধু শেখ মুজিবর রহমান রাষ্ট্রপতি, সৈয়দ নজরুল ইসলাম উপরাষ্ট্রপতি ও বঙ্গবন্ধুর অনুপস্থিতিতে অস্থায়ী রাষ্ট্রপতি এবং তাজউদ্দিন আহমেদ প্রধানমন্ত্রী। ১৭ এপ্রিল মুজিবনগরে (মেহেরপুরের বৈদ্যনাথতলা) বাংলাদেশের প্রথম সরকার দেশী বিদেশী সাংবাদিকদের সামনে শপথ গ্রহণ করে তাদের আনুষ্ঠানিক যাত্রা শুরু করে। তাদের প্রথম দায়িত্ব বাংলাদেশের মাটিতে রয়ে যাওয়া পাকিস্তান সেনাবাহিনীর বিরুদ্ধে সশস্ত্র সংগ্রাম পরিচালনা করা।\nমুক্তিযুদ্ধের প্রথম পর্যায়ের যুদ্ধেগুলো ছিল পরিকল্পনাহীন এবং অপ্রস্তুত। ধীরে ধীরে মুক্তিযোদ্ধারা নিজেদের সংগঠিত করে পালটা আঘাত হানতে শুরু করে। বাংলাদেশ সশস্ত্রবাহিনীর কমান্ডার ইন চিফের দায়িত্ব দেয়া হয় কর্নেল (অবঃ) এম.আতাউল গণি ওসমানীকে, চিফ অফ স্টাফ করা হয় লে. কর্ণেল আবদুর রবকে এবং ডেপুটি চিফ অফ স্টাফ গ্রুপ ক্যাপ্টেন এ.কে.খন্দকারকে। পুরো বাংলাদেশকে ১১টি সেক্টরে ভাগ করা হয়। ১নং সেক্টরের (চট্টগ্রাম, পার্বত্য চট্টগ্রাম) কমান্ডার ছিলেন প্রথমে মেজর জিয়াউর রহমান, পরে মেজর রফিকুল ইসলাম। ২নং সেক্টরের (নোয়াখালি, কুমিল্লা, দক্ষিণ ঢাকা, আংশিক ফরিদপুর) কমান্ডার প্রথমে ছিলেন মেজর খালেদ মোশাররফ, তারপর ক্যাপ্টেন আব্দুস সালেক চৌধুরী এবং সবশেষে ক্যাপ্টেন এ.টি.এম হায়দার। ৩নং সেক্টরের (উত্তর ঢাকা, সিলেট ও ময়মনসিংহের অংশবিশেষ) কমান্ডার প্রথমে ছিলেন মেজর কে.এম সফিউল্লাহ এবং তারপর মেজর এ.এন.এম. নুরুজ্জামান। ৪, ৫ এবং ৬নং সেক্টরের (যথাক্রমে দক্ষিণ সিলেট, উত্তর সিলেট এবং রংপুর, দিনাজপুর) কমান্ডার যথাক্রমে মেজর সি.আর.দত্ত, মেজর মীর শওকত আলী এবং উইং কমান্ডার এম.কে বাশার। ৭নং সেক্টরের (রাজশাহী, বগুড়া, পাবনা) কমান্ডার ছিলেন মেজর নাজমুল হক, একটি গাড়ি দুর্ঘটনায় তাঁর মৃত্যুর পর মেজর কাজী নুরুজ্জামান সেক্টর কমান্ডারের দায়িত্ব নেন। ৮নং সেক্টরের (কুষ্টিয়া, যশোর, ফরিদপুর) কমান্ডার প্রথমে ছিলেন মেজর আবু ওসমান চৌধুরী, এবং তারপর মেজর এম.এ মনজুর। ৯নং সেক্টরের (খুলনা, বরিশাল) কমান্ডার ছিলেন মেজর এম.এ.জলিল। ১০নং সেক্টর ছিল নৌ-অঞ্চলের জন্যে, সেটি ছিল সরাসরি কমান্ডার ইন চিফের অধীনে। কোনো অফিসার ছিল না বলে এই সেক্টরের কোনো কমান্ডার ছিল না। নৌ-কমান্ডোরা যখন যে সেক্টরে তাদের অভিযান চালাতেন, তখন সেই সেক্টর কমান্ডারের অধীনে কাজ করতেন। এই নৌ-কমান্ডোরা অপারেশন জ্যাকপটের অধীনে একটি অবিশ্বাস্য দুঃসাহসিক অভিযানে অংশ নিয়ে আগস্টের ১৫ তারিখ চট্টগ্রামে অনেকগুলো জাহাজ মাইন দিয়ে উড়িয়ে দিয়েছিলেন। ১১নং সেক্টরের (টাঙ্গাইল, ময়মনসিংহ) কমান্ডার ছিলেন মেজর এম.আবু তাহের, নভেম্বরে একটি সম্মুখযুদ্ধে আহত হওয়ার আগে পর্যন্ত তিনি এর দায়িত্ব পালন করেন।\nএই এগারোটি সেক্টর ছাড়াও জিয়াউর রহমান, খালেদ মোশাররফ এবং শফিউল্লাহর নেতৃত্বে তাঁদের ইংরেজি নামের অদ্যাক্ষর ব্যবহর করে জেড ফোর্স, কে ফোর্স এবং এস ফোর্স নামে তিনটি ব্রিগেড তৈরি করা হয়। এছাড়াও টাঙ্গাইল আব্দুল কাদের সিদ্দিকীর নেতৃত্বে একটি অঞ্চলভিত্তিক বাহিনী ছিল। তাঁর অসাধারণ নৈপুণ্যে তিনি যে শুধু কাদেরিয়া বাহিনী নামে একটি অত্যনত্ম সুসংগঠিত বাহিনী গড়ে পাকিস্তান সেনাবাহিনীর সাথে যুদ্ধ করেছিলেন তা নয়, এই বাহিনীকে সাহায্য করার জন্যে একটি স্বেচ্ছাসেবক বাহিনীও গড়ে তুলেছিলেন। যুদ্ধের শেষের দিকে সশস্ত্রবাহিনীর সাথে বাংলাদেশ বিমানবাহিনীও যোগ দিয়েছিল এবং এই যুদ্ধে প্রথম বিমান আক্রমণের কৃতিত্বও ছিল বাংলাদেশ বিমানবাহিনীর।\nমুক্তিযুদ্ধের সময় পাকিস্তান মিলিটারির নাকের ডগায় ঢাকা শহরে দুঃসাহসিক গেরিলা অপারেশন করে আন্তর্জাতিক মহলের দৃষ্টি আকর্ষণ করেছিল ক্র্যাক প্লাটুন নামে দুঃসাহসী তরুণ গেরিলাযোদ্ধার একটি দল।\nবাংলাদেশ স্বাধীনতা যুদ্ধ ছিল সত্যিকার অর্থে একটি জনযুদ্ধ। এই দেশের অসংখ্য ছাত্র-জনতা-কৃষক-শ্রমিক যোগ দেয় সমতল ও পাহাড়ী আদিবাসী মানুষ। মুক্তিযোদ্ধাদের পায়ে জুতো কিংবা গায়ে কাপড় ছিল না, প্রয়োজনীয় অস্ত্র ছিল না এমনকি যুদ্ধ করার জন্যে প্রশিক্ষণ নেবার সময় পর্যন্ত ছিল না। খালেদ মোশাররফের ভাষায়, যুদ্ধক্ষেত্রেই তাদের প্রশিক্ষণ নিতে হয়েছিল। তাদের বুকের ভেতরে ছিল সীমাহীন সাহস আর মাতৃভূমির জন্যে গভীর মমতা। বাংলাদেশের নিয়মিত বাহিনী যখন প্রচলিত পদ্ধতিতে পাকিস্তান সেনাবাহিনী সাথে যুদ্ধ করেছে, তখন এই গেরিলাবাহিনী দেশের ভেতরে থেকে পাকিস্তান সেনাবাহিনীকে আঘাতে আঘাতে ছিন্নভিন্ন করে দিয়েছে তাদেরকে বাধ্য করেছে তাদের গতিবিধি নিজেদের ঘাঁটির মাঝে সীমাবদ্ধ রাখতে।\nএই মুক্তিযোদ্ধাদের বীরত্বগাথা বলে কখনো শেষ করা যাবে না। পাকিস্তান সেনাবাহিনীর অফিসারের নিজেদের লেখা বইয়ে একটি ছোট কাহিনী এরকম: ১৯৭১ সালের জুন মাসে রাজশাহীর রোহনপুর এলাকায় একজন মুক্তিযোদ্ধা পাকিস্তান সেনাবাহিনীর হাতে ধরা পড়েছে। শত অত্যাচারেও সে মুখ খুলছে না। তখন পাকিস্তানি মেজর তাঁর বুকে স্টেনগান ধরে বলল, আমাদের প্রশ্নের উত্তর দাও, তা না হলে তোমাকে আমি গুলি করে মেরে ফেলব। নির্ভীক সেই তরুণ মুক্তিযোদ্ধা নিচু হয়ে মাতৃভূমির মাটিতে শেষবারের মতো চুমু খেয়ে উঠে দাঁড়িয়ে বলল, আমি মৃত্যুর জন্যে প্রস্তুত। আমার রক্ত আমার প্রিয় দেশটাকে স্বাধীন করবে। এই হচ্ছে দেশপ্রেম, এই হচ্ছে বীরত্ব এবং এই হচ্ছে সাহস। এঁদের দেখেই পাকিস্তান সেনাবাহিনী জানত এই দেশটিকে তারা কখনোই পরাজিত করতে পারবে না, আগে হোক পরে হোক, পরাজয় স্বীকার করে তাদের এই দেশ ছেড়ে যেতেই হবে।\nমুক্তিযুদ্ধের সময় যুদ্ধক্ষেত্রে অস্ত্র হাতে যুদ্ধ করেনি, কিন্তু প্রকৃত যোদ্ধাদের মতোই অবদান রেখেছিল, সেরকম প্রতিষ্ঠানটির নাম হচ্ছে স্বাধীন বাংলা বেতার কেন্দ্র। আমাদের কবি-সাহিত্যিক-শিল্পী এবং সাংস্কৃতিক কর্মীদের সাহায্যে এই বেতার কেন্দ্র বাংলাদেশের অবরুদ্ধ জনগণ ও মুক্তিযোদ্ধাদের সাহস আর অনুপ্রেরণা যুগিয়েছে। সেই সময়ের অনেক দেশের গান এখনো বাংলাদেশের মানুষকে উজ্জীবিত করে।\nবাংলাদেশের মুক্তিযুদ্ধে নারীদের অবদানের কথা আলাদা করে না বললে ইতিহাসটি অসম্পূর্ণ রয়ে যাবে। তাঁদের সাহায্য সহযোগিতা জন্যোই মুক্তিযোদ্ধারা দেশের অভ্যন্তরে নিরাপদ আশ্রয়ে থেকে যুদ্ধ করতে পেরেছেন। সাংস্কৃতিক কর্মকান্ডের মাধ্যমে নারীরা মুক্তিযোদ্ধাদের অনুপ্রেরণা যুগিয়েছেন, যুদ্ধাহতদের চিকিৎসা সেবা দিয়েছেন, এমনকি অস্ত্র হাতে সম্মুখ যুদ্ধে অংশগ্রহণ করে বীরোচিত ভূমিকা রেখেছেন।\nবাংলাদেশে পাকিস্তান সেনাবাহিনীর কোনো বন্ধু ছিল না, তাদের দিকে সাহায্যের হাত বাড়িয়ে দিয়েছিল কিছু দেশদ্রোহী। বাংলাদেশের মানুষ এদের সবাইকে নির্বাচনে পুরোপুরি প্রত্যাখ্যান করেছিল, সেই দেশদ্রোহী মানুষগুলো ছিল কাউন্সিল মুসলিম লীগের খাজা খয়েরউদ্দিন, কনভেনশন মুসলিম লীগের ফজলুল কাদের চৌধুরী, কাইয়ূম মুসলিম লীগের খান এ সবুর খান, জামায়াতে ইসলামীর গোলাম আযম এবং নেজামে ইসলামীর মৌলভী ফরিদ আহমেদ। এদের মাঝে জামায়াতে ইসলামী নামের রাজনৈতিক দলটির কথা আলাদা করে বলতে হয়। পাকিস্তান সেনাবাহিনীকে সাহায্য করার জন্যে দেশদ্রোহী বিশ্বাসঘাতকদের নিয়ে রাজাকারবাহিনী তৈরি করা হয়েছিল সেটি ছিল মূলত জামায়াতে ইসলামীরই সশস্ত্র একটি দল। সেপ্টেম্বর মাসে পশ্চিম পাকিস্তানের একটি রাজনৈতিক প্রতিনিধি দল জেনারেল নিয়াজীর কাছে এটা নিয়ে অভিযোগ করলে জেনারেল নিয়াজী তার অধস্তন কর্মকর্তাকে নির্দেশ দেয় তখন থেকে রাজাকারদের আলবদর এবং আলশামস বলে ডাকতে! এই রাজাকার কিংবা আলবদর ও আলশামসের মুক্তিযোদ্ধাদের মুখোমুখি হওয়ার ক্ষমতা বা সাহস কোনোটাই ছিল না, কিন্তু পাকিস্তান সেনাবাহিনীর পদলেহী হিসেবে থেকে এরা বাংলাদেশের সাধারণ মানুষের ওপর যে অত্যাচার এবং নির্যাতন করেছে তার অন্য কোনো নজির নেই। পাকিস্তান সেনাবাহিনী এই দেশের মানুষকে চিনত না- আলবদর, আলশামস প্রকৃত অর্থ যাই হোক না কেন, বাংলাদেশের মানুষের কাছে এর চাইতে ঘৃণিত কোনো শব্দ নেই, কখনো ছিল না কখনো থাকবে না।\nদেশের বাইরে মুক্তিযুদ্ধ\nবাংলাদেশের স্বাধীনতা সংগ্রামের সময় প্রবাসী অনেক বাঙালি মুক্তিযুদ্ধে সহযোগিতা করেছেন। তাঁরা মুক্তিযোদ্ধা এবং বাংলাদেশ সরকারের জন্যে টাকা তুলেছেন, পাকিস্তানের গণহত্যার কথা পৃথিবীকে জানিয়েছেন এবং বাংলাদেশের স্বাধীনতা সংগ্রামের পক্ষে জনমত তৈরি করেছেন। যাঁদের কথা বিশেষভাবে উল্লেখ করা যায়, তাঁরা হচ্ছেন জাস্টিস আবু সায়ীদ চৌধুরী, স্থপতি এফ.আর. খান, প্রফেসর মুহম্মদ ইউনুস এবং প্রফেসর রেহমান সোবহান। শুধু যে বাংলাদেশের মানুষই এগিয়ে এসেছিলেন তা নয়, আগস্টের ১ তারিখ নিউইয়র্কের ম্যাডিসন স্কয়ারে রবিশংকর, জর্জ হ্যারিসন সহ অসংখ্য শিল্পীকে নিয়ে স্মরণাতীত কালের বৃহত্তম একটি কনসার্ট সারা পৃথিবীর বিবেককে নাড়িয়ে দেয়। মার্কিন যুক্তরাষ্ট্রের কবি অ্যালেন গিনসবার্গ শরণার্থীদের কষ্ট নিয়ে সেপ্টেম্বর অন যশোর রোড’ নামে যে অসাধারণ কবিতাটি রচনা করেন, সেটি এখনো মানুষের বুকে শিহরণের সৃষ্টি করে।\nপক্ষের দেশ বিপক্ষের দেশ\nপাকিস্তান সেনাবাহিনীর গণহত্যার কথা পৃথিবীতে প্রচার হওয়ার পর পৃথিবীর বেশিরভাগ দেশেরই সমবেদনা বাংলাদেশের পক্ষে ছিল, তবে দুটি খুব গুরুত্বপূর্ণ দেশ মার্কিন যুক্তরাষ্ট্র এবং চীন পাকিস্তানের পক্ষে থেকে বাংলাদেশের স্বাধীনতা সংগ্রামের বিরুদ্ধে কাজ করেছে। একাত্তরে যদিও ইসলামের নামে বাংলাদেশের বেশিরভাগ মুসলমানকেই হত্যা করা হচ্ছিল, তার পরেও পৃথিবীর প্রায় সকল মুসলিম দেশও পাকিস্তানের পক্ষে থেকে আমাদের মুক্তিসংগ্রামের বিরোধিতা করেছে। যদিও রাজনৈতিক কারণে মার্কিন যুক্তরাষ্ট্র সরকার পাকিস্তানের পক্ষে ছিল, কিন্তু মার্কিন যুক্তরাষ্ট্রের জনগণ বাংলাদেশের পাশে এসে দাঁড়িয়েছিল। পাকিস্তান সেনাবাহিনীর গণহত্যার দৃশ্য দেখে সে সময়কার মার্কিন রাষ্ট্রদূত আর্চার কে.রুড ক্ষুব্ধ হয়ে স্টেট ডিপার্টমেন্টে যে টেলিগ্রামটি পাঠিয়েছিলেন সেটি কূটনৈতিক জগতে সবচেয়ে কঠিন ভাষায় লেখা চিঠি হিসেবে বিবেচনা করা হয়।\nস্বাধীনতা সংগ্রামের একেবারে শেষের দিকে মার্কিন যুক্তরাষ্ট্র তার সপ্তম নৌবহরের যুদ্ধজাহাজ বঙ্গোপসাগরে পাঠিয়ে দিয়েছিল এবং সোভিয়েত ইউনিয়নও নিউক্লিয়ার ক্ষমতাধারী যুদ্ধজাহাজ এই এলাকায় রওনা করিয়ে দিয়েছিল। শুনে অবিশ্বাস্য মনে হলেও এটি সত্যি যে বাংলাদেশের স্বাধীনতা সংগ্রামকে উপলক্ষ্য করে বিশ্বের দুই পরাশক্তি নিউক্লিয়ার অস্ত্র নিয়ে পরস্পরের মুখোমুখি হয়েছিল।\nস্বাধীনতা যুদ্ধের একেবারে শেষ মুহূর্তে যখন বাংলাদেশ এবং ভারতের যৌথবাহিনীর জয় একেবারে সুনিশ্চিত তখন সেই বিজয়ের মুহূর্তটিকে থামিয়ে দেবার জন্যে মার্কিন যুক্তরাষ্ট্র বারবার জাতিসংঘের সিকিউরিটি কাউন্সিলে যু্‌দ্ধ বিরতির প্রস্তাব নিয়ে এসেছিল এবং সোভিয়েত ইউনিয়ন ভেটো দিয়ে এ প্রস্তাবকে নাকচ করে দিয়ে আমাদের বিজয়ের পথ সুনিশ্চিত করেছিল। তবে আমাদের স্বাধীনতা যুদ্ধে যে দেশটির ভূমিকা ছিল সবচেয়ে বেশি, সেই দেশ হচ্ছে ভারত। এই দেশটি প্রায় এক কোটি শরণার্থীর ভরণ-পোষণের দায়িত্ব নিয়েছিল, আমাদের মুক্তিযোদ্ধাদের অস্ত্র, প্রশিক্ষণ আর আশ্রয় দিয়ে সাহায্য করেছিল। বাংলাদেশকে স্বীকৃতি দেয়ার পর ভারত মুক্তিবাহিনীর সাথে মিত্রবাহিনী হিসেবে পাকিস্তানের বিরুদ্ধে সশস্ত্র যুদ্ধে অংশ নেয়। এই যুদ্ধে ভারতীয় সেনাবাহিনীর প্রায় দেড়হাজার সৈনিক প্রাণ দিয়েছিল।\nজুলাই মাসের দিকে নতুন করে যুদ্ধ শুরু করে অক্টোবর মাসের ভেতর বাংলাদেশের মুক্তিবাহিনী দেখতে দেখতে শক্তিশালী আর আত্মবিশ্বাসী হয়ে উঠেছিল। তাঁরা পাকিস্তান সেনাবাহিনীর বর্ডার আউটপোস্টগুলো নিয়মিতভাবে আক্রমণ করে দখল করে নিতে শুরু করে। গেরিলাবাহিনীর আক্রমণও অনেক বেশি দুঃসাহসী হয়ে উঠতে থাকে। পাকিস্তান সেনাবাহিনী এই আক্রমণের জবাব দিত রাজাকারদের নিয়ে গ্রামের মানুষের বাড়িঘর পুড়িয়ে আর স্থানীয় মানুষদের হত্যা করে। ততদিনে পাকিস্তান সেনাবাহিনীর মনোবল ভেঙে পড়তে শুরু করেছে, তারা আর সহজে তাদের ঘাঁটির বাইরে যেতে চাইত না।\nবাংলাদেশে পাকিস্তান সেনাবাহিনীর অবস্থা দেখতে দেখতে এত খারাপ হয়ে গেল যে পাকিস্তান তার সমাধান খুঁজে না পেয়ে ডিসেম্বরে তিন তারিখ ভারত আক্রমণ করে বসে। পাকিস্তানের উদ্দেশ্য ছিল হঠাৎ আক্রমণ করে ভারতের বিমানবাহিনীকে পুরোপুরি পঙ্গু করে দেবে, কিন্তু সেটি করতে পারল না। ভারত সাথে সাথে পাকিস্তানের বিরুদ্ধে যুদ্ধ ঘোষণা করে এবং বাংলাদেশ মুক্তিবাহিনীর সাথে যৌথভাবে বাংলাদেশে তার সেনাবাহিনী নিয়ে প্রবেশ করে। বাংলাদেশের ভেতর তখন পাকিস্তানের পাঁচটি পদাতিক ডিভিশন। যুদ্ধের প্রচলিত নিয়ম অনুযায়ী আক্রমণের জন্য তিনগুণ বেশি অর্থাৎ ১৫ ডিভিশন সৈন্য নিয়ে যাওয়া উচিত ছিল, কিন্তু ভারতীয়রা মাত্র আট ডিভিশন সৈন্য নিয়ে যুদ্ধ শুরু করার সাহস পেয়েছিল। কারণ তাদের সাথে ছিল মুক্তিযোদ্ধাদের বাহিনী। সেই মুক্তিযোদ্ধারা পাকিস্তান সেনাবাহিনীকে এর মাঝেই পুরোপুরি অচল করে রাখতে পেরেছিল। শুধু যে মুক্তিযোদ্ধারা ছিল তা নয় এই যুদ্ধে দেশের সাধারণ মানুষও ছিল যৌথবাহিনীর সাথে। যুদ্ধ শুরু হবার পর সেটি চলেছে মাত্র তেরো দিন। একেবারে প্রথম দিকেই বোমা মেরে এয়ারপোর্টগুলো অচল করে দেবার পর পাকিস্তান এয়ার ফোর্সের সব পাইলট পালিয়ে গেল পাকিস্তানে। সমুদ্রে যে কয়টি পাকিস্তানি যুদ্ধজাহাজ ছিল সেগুলো ডুবিয়ে দেবার পর পাকিস্তান সেনাবাহিনীর বাকি রইল শুধু তার স্থলবাহিনী। নিরীহ জনসাধারণ হত্যা করতে তারা অসাধারণ পারদর্শী কিন্তু সত্যিকার যুদ্ধে কেমন করে, সেটি দেখার জন্যে মুক্তিযোদ্ধা এবং ভারতীয় বাহিনী অধীর আগ্রহে অপেক্ষা করছিল।\nযুদ্ধ শুরু হওয়ার পর একটি একটি করে পাকিস্তানের ঘাঁটির পতন হতে থাকল। তারা কোনোমতে প্রাণ নিয়ে অল্পকিছু জায়গায় মাটি কামড়ে পড়ে রইল। ভারতীয় বাহিনী আর মুক্তিবাহিনী তাদেরকে পাশ কাটিয়ে অবিশ্বাস্য দ্রুততায় ঢাকার কাছাকাছি এসে হাজির হয়ে যায়। মেঘনা নদীতে কোনো ব্রিজ ছিল না, সাধারণ মানুষ তাদের নৌকা দিয়ে সেনাবাহিনীকে তাদের ভারী অস্ত্রসহ পার করিয়ে আনল!\nঢাকায় জেনারেল নিয়াজী এবং তার জেনারেলরা বাংলাদেশের যুদ্ধে টিকে থাকার জন্যে যে দুটি বিষয়ের ওপর ভরসা করছিল, সেগুলো ছিল অত্যন্ত বিচিত্র। প্রথমত, তারা বিশ্বাস করত পশ্চিম পাকিস্তানের যুদ্ধে তারা ভারতকে এমনভাবে পর্যুদস্ত করবে যে বাংলাদেশ থেকে ভারতীয় বাহিনীর সরে যাওয়া ছাড়া কোনো গতি থাকবে না। দ্বিতীয়ত, যুদ্ধে তাদের সাহায্য করার জন্যে উত্তর দিক থেকে আসবে চীনা সৈন্য আর দক্ষিণ দিক থেকে আসবে আমেরিকান সৈন্য। কিন্তু দেখা গেল, তাদের দুটি ধারণাই ছিল পুরোপুরি ভুল। পশ্চিম পাকিস্তান সীমান্তে পাকিস্তানিরাই চরমভাবে পর্য্যুদস্ত হলো আর কোনো চীনা বা আমেরিকান সৈন্য তাদের সাহায্যে জন্যে এগিয়ে এল না!\nমুক্তিযোদ্ধা আর ভারতীয় সৈন্যরা ঢাকা ঘেরাও করে পাকিস্তান সেনাবাহিনীকে আত্মসমর্পণ করার জন্যে আহবান করল। গভর্নর হাউসে বোমা ফেলার কারণে তখন গভর্নর মালেক আর তার মন্ত্রীরা পদত্যাগ করে হোটেল ইন্টারকন্টিনেন্টালে (বর্তমান শেরাটনে) আশ্রয় নিয়েছে। ভারতীয় বিমানবাহিনী ঢাকার সেনাবাহিনীর উদ্দেশ্যে লক্ষ লক্ষ লিফলেট ফেলেছে, সেখানে লেখা’ মুত্তিবাহিনীর হাতে ধরা পড়ার আগে আমাদের কাছে আত্মসমর্পণ করো।\nঢাকার ‘পরম পরাক্রশালী’ পাকিস্তানি সেনাবাহিনী তখন আত্মসমর্পণ করার সিদ্ধান্ত নিল। আত্মসমর্পণের দলিলে বাংলাদেশ এবং ভারতের যৌথ নেতৃত্বের কাছে আত্মসমর্পণ করার কথাটি দেখে একজন পাকিস্তান জেনারেল দুর্বলভাবে একবার সেখান থেকে বাংলাদেশের নামটি সরানোর প্রস্তাব করেছিল কিন্তু কেউ তার কথাকে গুরুত্ব দিল না, ইতিহাসে সত্যকে অস্বীকার করার কোনো উপায় নেই!\n১৬ ডিসেম্বর বিকেল বেলা রেসকোর্স ময়দানে হাজার হাজার মানুষের সামনে জেনারেল নিয়াজী আত্মসমর্পণ করে স্বাধীন বাংলাদেশের মাটি থেকে মাথা নিচু করে বিদায় নেয়ার দলিলে স্বাক্ষর করল। যে বিজয়ের জন্যে এই দেশের মানুষ সুদীর্ঘ নয় মাস অপেক্ষা করছিল সেই বিজয়টি এই দেশের স্বজন হারানো সাতকোটি মানুষের হাতে এসে ধরা দিল।\nবাংলাদেশের অন্যান্য জায়গায় পাকিস্তানের সব সৈন্য আত্মসমর্পণ করে শেষ করতে করতে ডিসেম্বরের ২২ তারিখ হয়ে গেল।\nবিজয়ের আনন্দ দুঃখের হাহাকার\nপাকিস্তানি সৈন্য আত্মসমর্পণ করার পর বিজয়ের অবিশ্বাস্য আনন্দ উপভোগ করার আগেই একটি ভয়ংকর তথ্য বাংলাদেশের সকলকে স্তম্ভিত করে দিল। ডিসেম্বরের প্রথম সপ্তাহে যখন সবাই বুঝে গেছে এই যুদ্ধে পাকিস্তান সেনাবাহিনীর পরাজয় অবশ্যম্ভাবী, সত্যি সত্যি বাংলাদেশ একটি স্বাধীন সার্বভৌম দেশ হিসেবে পৃথিবীর মানচিত্রে নিজের স্থান করে নিচ্ছে, তখন এই দেশের বিশ্বাসঘাতকের দল আলবদর বাহিনী দেশের প্রায় তিনশত শিক্ষক, ডাক্তার, ইঞ্জিনিয়ার, সাংবাদিক, শিল্পী, কবি, সাহিত্যিক, বিজ্ঞানীকে ধরে নিয়ে যায়। তাঁদের উদ্ধার করার জন্যে দেশের মানুষ যখন পাগলের মতো হন্যে হয়ে খুঁজছে তখন তাদের ক্ষতবিক্ষত মৃতদেহ রায়ের বাজার বধ্যভূমি এবং অন্যান্য জায়গায় খুঁজে পাওয়া যেতে থাকল। দেশটি যদি সত্যি সত্যি স্বাধীন হয়ে যায় তারপরেও যেন কোনোদিন মাথা তুলে দাঁড়াতে না পারে, সেই ব্যাপারটি এই বিশ্বাসঘাতকের দল নিশ্চিত করে যাওয়ার জন্য এই দেশের সোনার সন্তানদের ঠান্ডা মাথায় হত্যা করেছে।\nবুদ্ধিজীবী হত্যাকান্ডে জড়িত আলবদর বাহিনীতে ছিল জামায়াতে ইসলামীর ছাত্র সংগঠন ইসলামী ছাত্র সংঘের কেন্দ্রীয় কমিটির সদস্য চৌধুরী মইনুদ্দিন, আশরাফুজ্জামান খান, মতিউর রহমান নিজামী (পূর্ব পাকিস্তান আলবদর সর্বাধিনায়ক) এবং আলী আহসান মোহাম্মদ মুজাহিদ (পূর্ব পাকিস্তান আলবদর বাহিনীর কেন্দ্রীয় সংগঠক)।\nআমাদের মাতৃভূমির যে মাটিতে আমরা দাঁড়িয়ে আছি, ওপরে তাকালে যে আকাশ আমরা দেখতে পাই কিংবা নিঃশ্বাসে যে বাতাস আমরা বুকের ভেতর টেনে নেই, তার সবকিছুর জন্যেই আমরা আমাদের মুক্তিযোদ্ধাদের কাছে ঋণী। সেই ঋণ বাঙালি জাতি কখনোই শোধ করতে পারবে না, বাঙালি কেবল তাঁদের প্রতি কৃতজ্ঞতাটুকু প্রকাশ করার একটুখানি সুযোগ পেয়েছে তাঁদেরকে বীরত্বসূচক পদক দিয়ে সম্মানিত করে। পুরষ্কার প্রাপ্তদের মাঝে সাতজন হচ্ছেন মরণোত্তরে সবচেয়ে বড় পদকপ্রাপ্ত বীরশ্রেষ্ঠ। তাঁরা হচ্ছেন মহিউদ্দিন জাহাঙ্গীর, হামিদুর রহমান, মোস্তফা কামাল, রুহুল আমীন, মতিউর রহমান, মুন্সী আব্দুর রউফ এবং নূর মোহাম্মদ শেখ। এঁদের মাঝে বীরশ্রেষ্ঠ মতিউর রহমানের দেহাবশেষ ছিল পাকিস্তানে এবং বীরশ্রেষ্ঠ হামিদুর রহমানের দেহাবশেষ ছিল ভারতে। তাঁদের দুজনের দেহাবশেষই এখন বাংলাদেশে ফিরিয়ে আনা হয়েছে। অন্য বীরশ্রেষ্ঠ এবং অসংখ্য শহীদ মুক্তিযোদ্ধার সাথে সাথে তাঁদের দুজনকেও এখন গভীর মমতায় আলিঙ্গন করে আছে আমাদের মাতৃভূমির মাটি।\n১৯৭৩ সালের ১৫ ডিসেম্বর মুক্তিযুদ্ধে বীরত্বসূচক অবদান রাখার জন্যে যাঁদের বীরত্বসূচক পদক দেয়া হয়, তাঁদের মাঝে নারী মুক্তিযোদ্ধাও আছেন। মুক্তিযুদ্ধের সময় এই দেশের নারীরা শুধু যে মুক্তিযোদ্ধাদের আশ্রয় দিয়েছেন, সাহায্য সহায়তা করেছেন তা নয়, অস্ত্র হাতে পুরুষদের পাশাপাশি তাঁরা যুদ্ধও করেছেন।\nযেকোনো যুদ্ধই হচ্ছে মানবতার বিরুদ্ধে এক ধরনের নিষ্ঠুরতা যুদ্ধের সাথে কোনোভাবে সমপর্ক না থাকার পরও যুদ্ধের সময় অসংখ্য নিরপরাধ মানুষকে প্রাণ দিতে হয় আমাদের দেশেও সে ধরনের ঘটনা ঘটেছে। মুক্তিযুদ্ধের সময় বাংলাদেশে বসবাসকারী বিহারিরা পাকিস্তান সেনাবাহিনীর পক্ষে থেকে এক ধরনের অমানুষিক নৃশংসতায় বাঙালিদের নির্যাতন নিপীড়ন আর হত্যাকান্ডে অংশ নিয়েছিল। তাদের নৃশংসতার জবাবে মুক্তিযুদ্ধের আগে, পরে এবং চলাকালে অনেক বিহারিকে হত্যা করা হয়, যার ভেতরে অনেকেই ছিল নারী, শিশু কিংবা নিরপরাধ। বিহারিদের প্রায় সবাই পাকিস্তানে ফেরত যাবার ইচ্ছে প্রকাশ করলেও পাকিস্তান সরকার তাদের নিজের দেশে নিতে আগ্রহী নয় বলে এই হতভাগ্য সম্প্রদায় দীর্ঘদিন থেকে জেনেভা ক্যাম্পে মানবেতর জীবনযাপন করে আসছে।\nস্বাধীনতা সংগ্রামের সময় বাংলাদেশের মাটিতে পাকিস্তান সেনাবাহিনীর সদস্য সংখ্যা ছিল প্রায় ৮০ হাজার, মিলিশিয়া বাহিনী ছিল আরো ২৫ হাজার, বেসামরিক বাহিনী প্রায় ২৫ হাজার, রাজাকার, আলবদর, আলশামস আরো ৫০ হাজার। অন্যদিকে মুক্তিযোদ্ধাদের সংখ্যা ছিল প্রায় এক লক্ষ পচাঁত্তর হাজার। যুদ্ধের শেষ পর্যায়ে দুই লক্ষ পঞ্চাশ হাজার ভারতীয় সেনা মিত্রবাহিনী হিসেবে মুক্তিযোদ্ধাদের সাথে যোগ দেয়। যুদ্ধ শেষে আত্মসমর্পণের পর প্রায় একানব্বই হাজার পাকিস্তানি যুদ্ধবন্দি ভারতে স্থানান্তর করা হয়।\nযুদ্ধ চলাকালে প্রায় আড়াই লক্ষ নারী পাকিস্তান সেনাবাহিনী আর তাদের পদলেহী বিশ্বাসঘাতক দেশদ্রোহীদের নির্যাতনের শিকার হয়েছিল। যুদ্ধের সময় প্রায় এক কোটি শরণার্থীকে দেশ ত্যাগ করে ভারতে আশ্রয় নিতে হয়েছিল অবিশ্বাস্য মনে হলেও সত্যি, এই এক কোটি মানুষ দেশত্যাগ না করলে তাদের প্রত্যেককেই হয়ত এই দেশে হত্যা করা হতো।\nমুক্তিযুদ্ধের সময় গণহত্যা চলাকলে কতজন মানুষ মারা গিয়েছে সে সম্পর্কে গণমাধ্যমে বেশ কয়েক ধরনের সংখ্যা রয়েছে। ১৯৮৪ সালে প্রকাশিত ওয়ার্ল্ড আলমানাকে সংখ্যাটি ১০লক্ষ, নিউইয়র্ক টাইমস (২২ ডিসেম্বর ১৭৭২) অনুযায়ী ৫ থেকে ১৫ লক্ষ, কম্পটনস এনসাইক্লোপিডিয়া এবং এনসাইক্লোপিডিয়া আমেরিকানা অনুযায়ী সংখ্যাটি ৩০ লক্ষ। প্রকৃত সংখ্যাটি কত, সেটি সম্ভবত কখনোই জানা যাবে না। তবে বাংলাদেশের এই সংখ্যাটি ৩০লক্ষ বলে অনুমান করা হয়।\nবাংলাদেশে যখন স্বাধীন যুদ্ধ চলছিল তখন বঙ্গবন্ধু শেখ মুজিবর রহমান পাকিস্তানের কারাগারে আটক, জেনারেল ইয়াহিয়া খান তাঁকে মৃত্যুদন্ড দিয়েছিল এবং হত্যা করার পর তাঁর মৃতদেহ সমাহিত করার জন্যে জেলখানায় তাঁর জন্যে একটি কবরও খোঁড়া হয়েছিল। বাংলাদেশে পাকিস্তান সেনাবাহিনী পরাজিত হবার পর বঙ্গবন্ধুকে মুক্তি দেয়া হয় এবং তিনি ১৯৭২ সালের ১০ জানুয়ারি স্বদেশে ফিরে আসেন এবং ১৫ মার্চের ভেতর বাংলাদেশ থেকে ভারতীয় সেনাবাহিনী নিজ দেশে ফিরে যায়।\nবিজয়ের আনন্দ এবং বঙ্গবন্ধুর প্রত্যাবর্তনের পর দেশের মানুষের ভেতর ভবিষ্যৎ নিয়ে যে স্বপ্নের জন্ম হয়েছিল বাংলাদেশের নতুন সরকারের জন্যে সেটি পূরণ করা ধীরে ধীরে কঠিন হয়ে উঠতে থাকে। যারা সরকার চালানোর দায়িত্ব নিয়েছে তাদের কারো সরকার চালানোর অভিজ্ঞতা নেই। পাকিস্তান সেনাবাহিনী যুদ্ধের শেষ মুহূর্তে রাস্তাঘাট কলকারখানা সবকিছু ধ্বংস করে দিয়েছে, দেশের অর্থনীতি পুরোপুরি বিধ্বস্ত। রাজনীতিতেও ষড়যন্ত্রের আভাস পাওয়া যায়। মুক্তিযুদ্ধের সময় যিনি দেশ পরিচালনা করেছেন সেই তাজউদ্দিন আহমেদের সাথে বঙ্গবন্ধুর একটি দূরত্ব তৈরি হয়ে গেল। শুধু দেশের ভেতর থেকে নয় দেশের বাইরেও ষড়যন্ত্র শুরু হলো, দেশে যখন খাদ্যের ঘাটতি তখন চাল বোঝাই জাহাজ হঠাৎ করে বাংলাদেশে না এসে অন্যদিকে চলে গেল। মানুষের ক্ষুধা দেশে দুর্ভিক্ষ। রাজনৈতিক বিশৃঙ্খলা, সেই বিশৃঙ্খলা দমন করার চেষ্টা করছে রক্ষীবাহিনী। সব মিলিয়ে যখন দেশে একটি অরাজক পরিস্থিতি, আওয়ামী লীগ সরকার তখন ‘বাকশাল’ তৈরি করে একদলীয় শাসন চালু করার চেষ্টা করল যে কাজটি স্বাধীনতার পরেই গ্রহণযোগ্য একটি বিষয় ছিল, চার বছর পর সেটি কারো কাছে গ্রহণযোগ্য মনে হলো না। চারিদিকে অসন্তোষ, ক্ষোভ। দেশের এরকম দুঃসময়ের একটি সুযোগ নিয়ে সেনাবাহিনীর কিছু তরুণ অফিসার বঙ্গবন্ধুকে সপরিবারে খুন করে ফেলল, নববিবাতিা বধূ কিংবা শিশু সন্তানটিও সেই নিষ্ঠুরতা থেকে রেহাই পেল না। এখানেই শেষ নয়, আওয়ামী লীগের সবচেয়ে প্রবীণ চারজন নেতা সৈয়দ নজরুল ইসলাম, তাজউদ্দিন আহমদ, এম মনসুর আলী এবং এ.এইচ.এম.কামরুজ্জামানকে জেলাখানায় আটকে রেখে তাঁদের সেখানেই হত্যা করা হলো। যেন এটি সভ্য জগৎ নয়- যেন এটি বর্বর মানুষের দেশ।\nশুরু হলো অন্ধকার জগৎ। বঙ্গবন্ধুর সরকার সাধারণ ক্ষমা ঘোষণা করে দেশদ্রোহীদের একটি অংশকে ক্ষমা করেছিলেন কিন্তু যারা সত্যিকার যুদ্ধাপরাধী, যারা খুন, জখম, হত্যা, ধর্ষণ, অগ্নিসংযোগের মতো ভয়ংকর অপরাধ করেছিল তাদের কাউকে ক্ষমা করা হয় নি। এরকম ১১ হাজার যুদ্ধাপরাধীকে বিচারের জন্যে আটক রাখা হয়েছিল। বঙ্গবন্ধুকে সপরিবারে হত্যার পর ১৯৭৫ সালের ৩১ ডিসেম্বর বিচারপতি আবু সাদাত মোঃ সায়েম এবং জেনারেল জিয়াউর রহমানের সরকার তাদের ক্ষমা করে দিল। যুদ্ধাপরাধীরা ছাড়া পেয়ে গেলে তাদের পুনর্বাসিত করতে থাকে পরবর্তী সামরিক সরকার আর স্বৈরশাসকেরা। ১৯৭২ সালে যে অপূর্ব সংবিধান রচিত হয়েছিল, সেটিতে একটির পর একটি পরিবর্তন এনে ধর্মনিরপেক্ষতার মতো রাষ্ট্রের মূল আদর্শে হাত দেয়া শুরু হলো। ধর্মান্ধতা আর সাম্প্রদায়িকতা স্থান করে নিতে থাকল সরকারের ভেতর, সমাজের ভেতর।\nসুদীর্ঘ পনেরো বৎসর পর, দীর্ঘ আন্দোলন করে ৯০ সালে আবার দেশটিকে গণতন্ত্রের পথে তুলে দেয়া হয়। সেই থেকে বাংলাদেশ আবার একটি গণতান্ত্রিক দেশ হিসেবে মাথা তুলে দাঁড়ানোর চেষ্টা করছে।\nআমাদের দুঃখী দেশটি আমাদের বড় ভালোবাসার দেশ, বড় মমতার দেশ। যাঁরা জীবন বাজি রেখে এই স্বাধীন দেশটি আমাদের এনে দিয়েছেন তাঁদের প্রতি আমাদের কৃতজ্ঞাতার শেষ নেই। আর যেসব স্বাধীনতা বিরোধী, বিশ্বাসঘাতক, যুদ্ধাপরাধী এই স্বাধীন রাষ্ট্রটিকে গলা টিপে হত্যা করার চেষ্টা করছে তাদের জন্যে রয়েছে অত্নহীন ঘৃণা। আজ থেকে একশ বছর কিংবা হাজার বছর পরেও যতদিন বাংলাদেশ টিকে থাকবে, এই দেশের মানুষ স্বাধীনতা বিরোধী, বিশ্বাসঘাতক, যুদ্ধাপরাধীদের ক্ষমা করবে না।\nআমরা স্বপ্ন দেখি আমাদের নতুন প্রজন্ম মাতৃভূমিকে ঘুরে ঘুরে অভিমানী মুক্তিযোদ্ধাদের খুঁজে বের করে তাদের হাত স্পর্শ করে বলবে, আমাদের একটি স্বাধীন দেশ দেয়ার জন্যে ভালোবাসা এবং ভালোবাসা। তারা মুক্তিযোদ্ধাদের চোখের দিকে তাকিয়ে কোমল গলায় বলবে, আমরা তোমাদের কথা দিচ্ছি, তোমরা যে বাংলাদেশের স্বপ্ন দেখেছিলে আমরা সেই বাংলাদেশকে গড়ে তুলব। তোমাদের রক্তের ঋণ আমরা শোধ করব।\nডা. রিফাত নাসের আল-রহমান


জনজীবনে শৃঙ্খলা প্রতিষ্ঠা ও মানুষের সকল কাজের শ্রেণিবিন্যাস এবং সংবিধিবদ্ধ করার জন্যই রাষ্ট্র নামক সংঘের ধারণা সৃষ্টি হয়েছিল। যখন রাষ্ট্রীয় চিন্তার উম্মেষ ঘটেনি তখন সভ্যতাও ছিল পুরোপুরি অনুপস্থিতই। কারণ, রাষ্ট্রাচারের মাধ্যমেই মানব সভ্যতার ক্রমবিকাশ তরান্বিত ও সহজসাধ্য হয়েছে। প্রাগৈতিহাসিককালে মানুষের মধ্যে কোন অপরাধবোধও সক্রিয় ছিল না। পেশীশক্তিই ছিল সকল ক্ষমতার কেন্দ্রবিন্দু। নৈতিক মূল্যবোধের বিষয়টিও ছিল খুবই ভঙ্গুর। শক্তি-সামর্থের যথেচ্ছ ব্যবহার ও স্বেচ্ছাচারিতাকে অপরাধ বা অন্যায় মনে করা হতো না। ফলে দুর্বল ও পশ্চাৎপদরা ছিল নিগৃহীত ও অধিকার বঞ্চিত।\nমূলত সভ্যতা উত্তর সময়ে অপরাধই ছিল না। কারণ, অপরাধ কী তা তখনও সংজ্ঞায়িতই হয়নি। কিন্তু মানবচিন্তা চেতনার ক্রমবিবর্তনের ফলেই মানুষের কিছু কাজকে অপরাধ বা গর্হিত বলে মনে করা শুরু হলো। সূচনালগ্লে তা সীমিত পরিসরে থাকলেও পরবর্তীতে তা আরও পরিশীতিল হয় এবং অপরাধের পরিধিও অনেককাংশে বেড়ে যায়। ফলে অপরাধ প্রাতিষ্ঠানিক ভিত্তি পায়। আর তা প্রতিবিধানের জন্যও কার্যকর পদক্ষেপ নেয়াও শুরু হয়। এ জন্য বিভিন্ন প্রক্রিয়াও শুরু হয়। আর এসব প্রক্রিয়ার ক্রমবিবর্তনের মাধ্যমে তা এখন আধুনিকতা উত্তর পর্যায় পর্যন্ত পৌঁছেছে এবং আমরা তার সুবিধাভোগী। তবে তা এখনও কাঙ্খিত পর্যায়ে পৌঁছেনি।\nখুব সঙ্গত কারণেই আইনের পরিভাষায় অপরাধকে সভ্যতার অবদান বলা হয়ে থাকে। কারণ, সভ্যতার ক্রমবিকাশের সাথে সাথেই অপরাধকে সংবিধিবদ্ধ করা হয়েছে। আর অপরাধ যখন সংজ্ঞায়িত হলো তখন অপরাধ প্রবণতাকে সীমিত পর্যায়ে রাখা বা প্রতিবিধানের আবশ্যকতাও দেখা দিল। এই আবশ্যকতা থেকেই রাষ্ট্রচিন্তার উম্মেষ তথা সূচনা হয়। কালের বিবর্তনে ও সময়ের প্রয়োজনেই রাষ্ট্রচিন্তার ক্রমবিকাশ, পরিবর্তন, পরিবর্ধন ও পরিমার্জন হয়ে এখন আধুনিক রাষ্ট্র ব্যবস্থার সূচনা হয়। বর্তমান সময়ে তা অনেকটা পরিপূর্ণতাও পেয়েছে।\nঅপরাধ প্রবণতাকে সীমিত পর্যায়ে রেখে বা তার প্রতিবিধান করে জনজীবনে শান্তি, শৃঙ্খলা ও স্বস্তি ফিরিয়ে আনার দায়িত্ব এখন রাষ্ট্রের ওপর পড়েছে। আর এ দায়িত্ব রাষ্ট্র স্বতোপ্রণোদিত হয়েই কাধে তুলে নিয়েছে বলা যায়। কারণ, রাষ্ট্রের এসব সেবাদানের প্রতিশ্রুতি ও অঙ্গীকারের বিপরীতেই নাগরিকরা রাষ্ট্রের প্রতি আনুগত্য পোষণ ও রাষ্ট্রীয় ব্যয় নির্বাহের জন্য কর প্রদান করে থাকেন। বস্তুত আধুনিক রাষ্ট্রব্যবস্থায় জনগণের জানমালের নিরাপত্তা দেয়ার দায়িত্ব রাষ্ট্রের। আর রাষ্ট্র পরিচালনার দায়িত্ব যেহেতু সরকারের হাতে তাই এই দায়িত্ব সরকারের বলাটাই অধিক যুক্তিযুক্ত। তাই রাষ্ট্র ও জননিরাপত্তা একে অপরের পরিপুরক। একটি থেকে অপরদিকে আলাদা করার কোন সুযোগ নেই।\nবিশে^র সকল ভূখন্ডই রাষ্ট্র ব্যবস্থার অধীন হলেও কোন দেশই অপরাধ প্রবণতা মুক্ত নয়। কারণ, মানুষ কখনই ষড়রিপুর প্রভাবমুক্ত নয়। তাই সকল শ্রেণির মানুষের মধ্যেই অপরাধ প্রবণতার অস্তিত্ব থাকতেই পারে। আর মানুষের কাজকে নেতিবাচক প্রভাব থেকে বের করে এনে ইতিবাচক পথে পরিচালিত করার দায়িত্ব ও ক্ষমতা রাষ্ট্রের হাতেই অর্পিত। তাই এই দায় রাষ্ট্র কোন ভাবেই এড়াতে পারে না। একথা অনস্বীকার্য যে, উন্নত, উন্নয়নশীল, স্বল্পোন্নত ও অনুন্নত সকল দেশেই অপরাধ সংঘঠিত হয়। কিন্তু তা প্রতিবিধানে রাষ্ট্রকে কার্যকর ভূমিকা পালন করতে দেখা যায়। এজন্য বিশে^র সকল রাষ্ট্রেই রাষ্ট্রীয় কার্যক্রমকে গতিশীল ও ক্রিয়াশীল রাখতে শাসনতন্ত্র বা সংবিধানের আবশ্যকতা দেখা দেয়। আর গৃহীত শাসনতন্ত্রের আলোকেই রাষ্ট্রের সবকিছুই পরিচালিত হয়। অপরাধ প্রবণতা দমন ও নিয়ন্ত্রণের জন্য দন্ডবিধি, আইন-আদালত, প্রয়োজনীয় সংখ্যক বিচারক এবং অবকাঠামো শুধু রাষ্ট্রের অঙ্গই নয় বরং সম্পূরকও বটে। কারণ, এসব অনুসঙ্গ ছাড়া আধুনিক রাষ্ট্র পুরোপুরি অচল হতে বাধ্য। কিন্তু রাষ্ট্র যে সকল ক্ষেত্রেই পুরোপুরি সফল হয় এমনও নয়। খুব প্রাসঙ্গিক কারণেই বিশে^র কোন রাষ্ট্র থেকেই অপরাধ প্রবণতার মূলোৎপাটন করা সম্ভব হয়ন। আর তা হবারও কোন সম্ভবনা নেই। তবে তা সীমিত ও সহনীয় পর্যায়ে রাখা অবশ্যই সম্ভব যদি রাষ্ট্র যথাযথভাবে ক্রিয়াশীল থাকে। যেসব দেশে জনজীবনে শান্তি, শৃঙ্খলা রক্ষা ও আইনের শাসন প্রতিষ্ঠার জন্য রাষ্ট্রে সহযোগি অঙ্গগুলো ক্রিয়াশীল থাকে সেসব দেশে অপরাধ প্রবণতা সীমিত ও সহনীয় পর্যায়ে রাখা খুবই সম্ভব। কিন্তু আমাদের দেশের ভূরাজনৈতিক প্রেক্ষাপটে ও রূঢ় বাস্তবতায় দেশের অপরাধ প্রবণতা একেবারে লাগামহীন। এতে সহজেই প্রতীয়মান হয় যে, আমাদের দেশে আইনের যথাযথ প্রয়োগ ও রাষ্ট্রযন্ত্র যথাযথভাবে ক্রিয়াশীল ও কার্যকর নয়। আর রাষ্ট্রের এই নির্লিপ্ত ও উদাসীনতার সুযোগের দেশের অপরাধ প্রবণতা ফুলে-ফলে একেবারে সমৃদ্ধ হয়ে উঠেছে বলা যায়। মূলত বিচারহীনতার সংস্কৃতি ও অপরাধীর শান্তি না হওয়ায় আমাদের দেশের অপরাধ প্রবণতা ক্রমবর্ধমানই বলতে হবে। আমাদের দেশে অধিকাংশ ক্ষেত্রেই অপরাধীদের শাস্তি হয় না বরং ক্ষেত্রে বিশেষে চিহ্নিত অপরাধীরা বিভিন্নভাবে আনুকুল্যও পেয়ে থাকে। সঙ্গত অপরাধ করে গর্ব করার একটা অপসংস্কৃতিও গড়ে উঠেছে আমাদের দেশে। ফলে যা হবার তাই হচ্ছে।\nমূলত আমাদের দেশে সুস্থধারার রাজনৈতিক চর্চা ও সংস্কৃতি চালু না থাকায় এর জন্য প্রধানত দায়ি। আর ক্ষমতাকেন্দ্রীক নেতিবাচক রাজনীতি আমাদের জাতীয় জীবনের মহাসর্বনাশটা করেছে। কারণ, একটি দেশের রাজনীতিকে কেন্দ্র করেই জনগণের ভাগ্য আবর্তিত হয়। আমাদের দেশের রাজনীতি এখনও জনবান্ধব হয়ে উঠেনি বরং তা শ্রেণি বিশেষ ও গোষ্ঠী বিশেষের উচ্চাভিলাষ চরিতার্থের ঘুর্ণাবর্তেই ঘুরপাক খাচ্ছে। ফলে রাজনীতি থেকে নাগরিকরা যেভাবে উপকৃত হওয়ার কথা সেভাবে উপকৃত না হয়ে রাজনৈতিক কারণেই অনেক ক্ষেত্রেই নিগ্রহের শিকার হচেছ। শুধু তাই নয়, প্রচলিত রাজনীতি শ্রেণি বিশেষের জন্য মনোরঞ্জিকা হলেও সাধারণ মানুষের স্বার্থ বরাবরই উপেক্ষিত হচ্ছে। উপকৃত হচ্ছে একশ্রেণির টাউট-বাটপার ও রাজনৈতিক ফরিয়ারা।\nখুব সঙ্গত কারণেই রাজনৈতিক শক্তিগুলো সাধারণ মানুষের অধিকারের নিশ্চয়তা দিতে পারছে না। ক্ষমতাসীনরাও জনগণের স্বার্থে কাজ করার পরিবর্তে নিজেদের ক্ষমতাকে দীর্ঘায়িত করার জন্য তাদের সকল মেধা, মনন, মনোযোগ ও শক্তি কাজে লাগাচ্ছে। এক্ষেত্রে রাষ্ট্রযন্ত্রের অপব্যবহারের বিষয়টিও বিশেষভাবে লক্ষণীয়। যারা ক্ষমতার প্রভাব বলয়ের বাইরে রয়েছেন তাদেরও ধ্যান-জ্ঞান ক্ষমতাকে কেন্দ্র করেই আবর্তিত হচ্ছে। ফলে একদিকে সরকার জনগণের স্বার্থ রক্ষায় ব্যর্থ হচ্ছে অন্যদিকে অপরাপর রাজনৈতিক শক্তিগুলোও জনগণের কল্যাণে তেমন কিছুই করতে পারছে না বা করার চেষ্টাও করছে না। ফলে গণদুর্ভোগ উত্তরোত্তর বৃদ্ধি পাচ্ছে। কিন্তু এ অবস্থা থেকে দেশ ও জাতিকে উদ্ধার করা যাদের দায়িত্ব তারা সঠিক কর্মসূচি নিয়ে অগ্রসর হচ্ছে বলে মনে হচ্ছে না। ফলে অপরাধ প্রবণতা হয়ে উঠেছে ক্রমবর্ধমান। এখন তা প্রায় অপ্রতিরোধ হয়েই উঠেছে। বর্তমান সময়ে তা একেবারে অসহনীয় পর্যায়ে পৌঁছেছে। এ বিষয়ে কোন পক্ষকে ত্রাতার ভূমিকা পালন করতে দেখা যাচ্ছে না বরং একটা অনাকাঙ্ঘিত উদাসীনতা ও দায়িত্বহীনতায় লক্ষ্য করা যাচ্ছে। বিষয়টি নিয়ে গণসচেতনতার অভাবের বিষয়টিও উপেক্ষার করার মত নয়।\nদেশের অপরাধ প্রবণতা যে কতটা ভয়াবহ পর্যায়ে পৌঁছেছে তা গত ৬ মাসের পরিসংখ্যান থেকেই স্পষ্টভাবে উপলদ্ধি করা যায়। একটি স্বাধীন রাষ্ট্র ও প্রতিষ্ঠিত সরকার এসব মোকাবেলায় কী ধরনের পদক্ষেপ গ্রহণ করেছে বা আদৌ কোন পদক্ষেপ গ্রহণ করেছে কি না তা নিয়ে রীতিমত প্রশ্নের সৃষ্টি হয়েছে। সম্প্রতি প্রাপ্ত এক তথ্যবিবরণী থেকে জানা গেছে, চলতি বছরের প্রথম ছয়মাসে দেশের বিভিন্ন স্থানে ধর্ষণের শিকার হয়েছেন ৪২৭ নারী । এদের মধ্যে ধর্ষণের পর ৩৭ জনকে হত্যা করা হয়েছে। এখানে রাষ্ট্র দেশের নারী সমাজের একদিকে সম্ভ্রম রক্ষায় ব্যর্থ হয়েছে। অন্যদিকে তাদের জানেরও নিরাপত্তা দিতে পারেনি।\nজানা গেছে, একই সময় পারিবারিক নির্যাতনের শিকার হয়েছেন ২০৪ জন নারী। নির্যাতনের মাধ্যমে ১৪৪ জন নারীকে হত্যা করা হয়েছে। গত ৩০ জুন সংবাদমাধ্যমে পাঠানো আইন ও সালিশ কেন্দ্রের (আসক) এক সংবাদ-বিজ্ঞপ্তিতে এসব তথ্য জানানো হয়। অপরাধীরা প্রকাশ্যে ঘুরলেও আসামিকে খুঁজে পাচ্ছে না পুলিশ এমনটিই দাবি করা হচ্ছে আইনশৃঙ্খলাবাহিনীর পক্ষ থেকে ! যা দেশের অপরাধ প্রবণতাকে উৎসিত করছে বলেই মনে করছে সংশ্লিষ্ট মহল। আটটি জাতীয় দৈনিকে প্রকাশিত সংবাদ এবং আসকের নিজস্ব সংগৃহীত তথ্যের ভিত্তিতে সংখ্যাগত প্রতিবেদনটি তৈরি করা হয়েছে। যা কোন ভাবেই উপেক্ষা করার সুযোগ নেই।\nপ্রতিবেদনে বলা হয়, ২০১৮ সালের প্রথম ছয় মাসে ৮৫৬ শিশু বিভিন্ন ধরনের নির্যাতন ও হত্যার শিকার হয়েছে। এর মধ্যে ১৪৮ শিশু হত্যার শিকার হয়েছে। ৫৮ শিশু আত্মহত্যা করেছে। নিখোঁজের পর আট শিশু এবং বিভিন্ন সময়ে ৫৩ শিশুর মরদেহ উদ্ধার করা হয়েছে। ধর্ষণের ফলে অন্তঃসত্ত্বা হয়ে গর্ভপাতের সময় মৃত্যু হয়েছে একজনের। এ ছাড়া রহস্যজনকভাবে মৃত্যু হয়েছে ১৫ শিশুর। প্রতিবেদন অনুযায়ী, গত ছয় মাসে ধর্ষণ এবং ধর্ষণ চেষ্টার পর আত্মহত্যা করেছেন চার নারী। ধর্ষণের চেষ্টা চালানো হয়েছে ৫৭ নারীর ওপর। যৌন হয়রানির শিকার হয়েছেন ৫৮ নারী। এর মধ্যে যৌন হয়রানির কারণে তিনজন আত্মহত্যা করেছেন। যৌন হয়রানির প্রতিবাদ করতে গিয়ে চারজন পুরুষ নিহত হয়েছেন।\nএ ছাড়া হয়রানি ও লাঞ্ছনার শিকার হয়েছেন ৬৯ নারী-পুুরুষ। পারিবারিক নির্যাতনের কারণে আত্মহত্যা করেছেন ৩০ নারী। শারীরিকভাবে নির্যাতনের শিকার হয়েছেন ৩০ নারী। যৌতুককে কেন্দ্র করে নির্যাতনের শিকার হয়েছেন ১১২ নারী। যৌতুকের জন্য শারীরিক নির্যাতন করে হত্যা করা হয়েছে ৪৪ জনকে। যৌতুকের কারণে নির্যাতনের শিকার হয়ে আত্মহত্যা করেছেন চারজন নারী। ছয় মাসে ২৫ গৃহকর্মী বিভিন্ন ধরনের নির্যাতনের শিকার হয়েছেন। অ্যাসিড-সন্ত্রাসের শিকার হয়েছেন ১৪ নারী। সালিশ ও ফতোয়ার মাধ্যমে নির্যাতনের শিকার হয়েছেন তিন নারী।\nউপরের পরিসংখ্যান থেকে দেশে অপরাধ প্রবণতা ও আইনশৃঙ্খলা পরিস্থিতির ভয়াবহ চিত্রই ফুটে উঠেছে। যা একটি স্বাধীন ও গণতান্ত্রিক সমাজে কোন ভাবেই গ্রহণযোগ্র নয়। কারণ, মাত্র ৬ মাসের ব্যবধানে দেশে যত অপরাধ সংঘঠিত হয়েছে এর নজীর বিশ্বের আর কোন দেশে আছে বলে মনে হয় না। কিন্তু এসব অপরাধ নিয়ন্ত্রণ বা প্রতিবিধানে রাষ্ট বা সরকারের কার্যকর কোন ভূমিকা লক্ষ্য করা যায়নি বরং প্রায় ক্ষেত্রেই উদাসীনতার ভাবই বিশেষভাবে লক্ষণীয়। কোথাও কোথাও ছোটখাট তৎপরতা লক্ষ্য করা গেলেও সেসব ক্ষেত্রে সাফল্য একেবারে শুণ্যের কোটায়। মূলত রাষ্ট্র বা সরকার এ বিষয়ে সক্রিয় থাকলে অপরাধ প্রবণতার এই লাগামহীন জয়জয়কার কোন ভাবেই সম্ভব ছিল না। আসলে জাতি হিসেবে আমরা কোন পাপের প্রায়াশ্চিত্য করছি কিনা তা কোন ভাবেই বোধগম্য হচেছ না। কারণ, রাষ্ট্রবিজ্ঞানী সেন্ট অগাস্টিন মনে করে রাষ্ট্র হলো মানুষের আদি পাপের ফলশ্রুতি। রাষ্ট্রীয় জীবনের মাধ্যমে প্রায়াশ্চিত্য সম্পন্ন হলে মানুষ আবার স্বর্গরাজ্যের যোগ্য হয়ে ওঠে। তাই আমাদের এই প্রায়শ্চিত্যটা কবে নাগাদ শেষ হবে তা বলার খুব একটা সুযোগ থাকছে না। তাই আমাদের পক্ষে স্বর্গরাজ্যের আশা করাটা সঙ্গত হবে না বরং আমাদের অনাদিকাল পর্যন্ত নরকরাজ্যের যন্ত্রণায় ভোট করতে হবে-সার্বিক পরিস্থিতি সেদিকেই অঙ্গলী নির্দেশ করছে।\nঅবশ্য সেন্ট টমাস এক্যুনাস অগাষ্টিনের এ মতবাদ পরিহার করে এরিষ্টটলের সাথে সুর মিলিয়ে বলেন, রাষ্ট্র একটি প্রাকৃতিক সংস্থা। তার মতে রাষ্ট্র কল্যাণ সাধানের একক বিশিষ্ট সংস্থা। প্রয়োজনীয় অথচ ক্ষতিকর প্রতিষ্ঠান নয়। কল্যাণকর সংস্থা হিসেবে রাষ্ট্রের পরিধি অত্যন্ত বিস্তৃত এবং এর শিক্ষামূলক কার্যক্রম রয়েছে। এরিষ্টটলকে অনুসরণ করে তিনি বলেন, সুন্দর ও সৎ জীবনের জন্য সুষ্ঠু এক অর্থনৈতিক ভিত্তি প্রয়োজন এবং এ ক্ষেত্রে রাষ্ট্রের এক উজ্জল ভূমিকা রয়েছে। রাষ্ট্র বাণিজ্য নিয়ন্ত্রণ করবে। ন্যায়ানুগ মজুরীর ব্যবস্থা গ্রহণ করবে। দ্রব্যমূল্য সঠিক পর্যায়ে রাখবে এবং মুনাফা সীমিত করবে। রাষ্ট্র দরিদ্র ও দুস্থদের সহায়তা করবে।\nতার মতে, সামাজিক নিরাপত্তা ও সামাজিক কল্যাণের জন্য রাষ্ট্র আইন প্রণয়ন করবে। তাছাড়া আত্মার মুক্তির জন্য ধর্মশালা যাতে তার যথার্থভাবে কাজ করে যেতে পারে তার উপযুক্ত পরিবেশ গড়ে তুলবে এবং নাগিরিকদের জীবনে এক শৃঙ্খলাবোধ জাগ্রত করবে। রাজনৈতিক কর্তৃত্বের স্বরূপ ও প্রকৃতি সম্পর্কে আলোচনা করতে গিয়ে টমাস রাষ্ট্রকে ব্যাপক স্বর্গীয় ব্যবস্থার অংশ বিশেষ হিসেবে দেখেছেন। এরিষ্টটল ও সেন্ট টমাস অক্যুনাসের মতবাদের মধ্যে যে স্বাতন্ত্র্য তার মূল এখানে। কিন্তু আমাদের দেশের সার্বিক পরিস্থিতি বিবেচনা সেন্ট টমাসের রাষ্ট্রচিন্তা থেকে যোজন যোজন দুরে অবস্থান করছি। সুন্দর ও সুকুমার বৃত্তির চর্চার পরিবর্তে আমরা একটা অশুভবৃত্তির মধ্যেই আটকা পড়েছি।\nআমরা আমাদের ধর্মশালাগুলোকে সক্রিয় করার পরিবর্তে ক্রমেই নিষ্ক্রিয় করে ফেলছি। তাই আমাদের এই অধঃপতনটাও অনিবার্য হয়ে উঠেছে।\nসেন্ট টমাস এক্যুনাসের ভাষায়, রাজনৈতিক কর্তৃত্ব অর্থপূর্ণ হয়ে ওঠে নৈতিক মানের ঔজ্জল্যে। তাই রাজনৈতিক কর্তৃত্ব হবে সীমিত এবং তা আইনের সীমারেখায় হবে আবর্তিত। যে সরকার আইন অনুযায়ি পরিচলিত হয় না তা অবৈধ ও পীড়নমূলক। অবশ্য সরকারের বৈশিষ্ট্য সম্পর্কে আর তেমন কিছুই তিনি বলেন নি। তিনি রোমান আইনের সাথে পরিচিত ছিলেন কিন্তু আইনের উপরও সার্বভৌমের ক্ষমতা বিস্তৃত হতে পারে সে সম্পর্কে কিছুই বলেন নি। পোপ ও রাজকীয় শক্তির দ্বন্দ্ব সম্পর্কে তৎকালীন সাহিত্যে যা লেখা হয়েছিল, সে সম্পর্কেও তিনি অবহিত ছিলেন। তথাপি তিনি রাজনৈতিক কর্তৃত্বের সঠিক ভিত্তি সম্পর্কে বিশ্লেষণে প্রবৃত্ত হননি।\nমূলত শাসকগোষ্ঠী ও দেশের রাজনৈতিক শক্তি দেশের মানুষকে বন্ধু মনে করতে পারছে না বরং তাদেরকে বরাবরই প্রতিপক্ষই ভাবা হচ্ছে। তাই আমাদের দেশের রাজনীতি এখনও গণমুখী হয়ে উঠেনি। উপর্যুপরি রাজনৈতিক ব্যর্থতার কারণেই জনগণ ক্রমেই রাজনীতিবিমূখ হয়ে উঠতে শুরু করেছে। আর দেশের বৃহত্তর জনগোষ্ঠীকে রাজনীতিবিমূখ রেখে কোন ভাবেই জাতীয় উন্নয়ন ও অগ্রগতি সম্ভব নয়। সম্ভবত আমাদের দেশের রাজনীতিকরা বহুল আলোচিত-সমালোচিত রাষ্ট্রচিন্তক মেকিয়াভেলির রাষ্ট্রচিন্তার প্রভাবেই প্রভাবিত হচ্ছেন। মেকিয়াভেলির ভাষায়, ‘If men were entirely good this precept would not hold, but because they are bad and will not keep faith you, you too are not bound to observe it with them’. অর্থাৎ ‘জনগণ যদি সত্যিই উত্তম হতো তাহলে এই উপদেশের প্রয়োজন ছিল না। কিন্তু তারা অসৎ এবং আপনার উপর তারা আস্থাহীন। সুতরাং তাদের ওপর আপনারও বিশ্বাস রাখার দরকার নেই’।\nমূলত জনগণ সম্পর্কে সংশ্লিষ্টদের এমন ভ্রষ্ট ও অযৌক্তিক মূল্যায়ন আমাদের জাতিস্বত্ত্বাকে হীনবল করে ফেলেছে। তাই জনজীবনে সার্বিক শান্তি প্রতিষ্ঠা করতে হলে জনগণকে আস্থায় এনে গণমুখী রাজনীতির সূচনা করতে হবে। লাগাম টেনে ধরতে হবে অপরাধ ও অপরাধ সংশ্লিষ্টদের। অন্যথায় আমাদের সকল অর্জনই ব্যর্থ হতে বাধ্য।


ঢাকা-ওয়াশিংটন বৈঠক আজ | BD ENEWS 247\nওয়াশিংটনে আজ বৈঠকে বসবেন মার্কিন পররাষ্ট্রমন্ত্রী অ্যান্টনি ব্লিঙ্কেন ও বাংলাদেশের পররাষ্ট্রমন্ত্রী ড. এ কে আব্দুল মোমেন।\nবাংলাদেশ ও যুক্তরাষ্ট্রের কূটনৈতিক সম্পর্কের ৫০ বছর উদযাপন উপলক্ষে রবিবার যুক্তরাষ্ট্রে যান আব্দুল মোমেন। সেখানে পৌঁছে বাংলাদেশ দূতাবাসে বঙ্গবন্ধুর প্রতিকৃতিতে শ্রদ্ধা জানান তিনি।\nদুই দেশের শীর্ষ পর্যায়ের এই বৈঠকে গুরুত্ব পাবে অর্থনৈতিক, রাজনৈতিক ও কূটনৈতিক সম্পর্কের নানান দিক।\nবৈঠকের বিষয়ে পররাষ্ট্রমন্ত্রী বলেন, বরাবরের মতো আগামীতেও যুক্তরাষ্ট্র বাংলাদেশের পাশে থাকবে কি না সে বিষয়ে আলোচনা হবে। বাংলাদেশের উন্নয়নের অংশীদার হতে যুক্তরাষ্ট্রকে আহ্বান জানানো হবে।\nড. এ কে আব্দুল মোমেন আরও বলেন, আমরা র‌্যাবের ওপর নিষেধাজ্ঞা নিয়ে আলোচনা করব। যেহেতু র‌্যাব একটি দক্ষ, কার্যকর এবং দুর্নীতিমুক্ত বাহিনী, তাই তিনি আশা করেন যে, যুক্তরাষ্ট্রের পক্ষ থেকে এই নিষেধাজ্ঞার ব্যাপারে ইতিবাচক সাড়া আসবে।\nএদিকে, আইনের শাসন নিশ্চিত করতে জাতির পিতা বঙ্গবন্ধু শেখ মুজিবুর রহমানের হত্যাকাণ্ডে দণ্ডাদেশপ্রাপ্ত আসামি রাশেদ চৌধুরীকে হস্তান্তরের বিষয়টি নিয়েও আলোচনা করবেন বলে জানান তিনি। রাশেদ চৌধুরী এখন যুক্তরাষ্ট্রে রয়েছেন।\nমার্কিন পররাষ্ট্রমন্ত্রীর সঙ্গে বৈঠক শেষে ওয়াশিংটনে বাংলাদেশ দূতাবাসে আয়োজিত অনুষ্ঠানে যোগ দেবেন এ কে আব্দুল মোমেন। সফরে পররাষ্ট্রমন্ত্রীর সাথে ইউএসএআইডি-এর এ্যাডমিনিস্ট্রেটর, যুক্তরাষ্ট্রের কয়েকজন সিনেটর ও কংগ্রেসম্যান এবং যুক্তরাষ্ট্র-বাংলাদেশ বিজনেস কাউন্সিলের বৈঠক অনুষ্ঠিত হবে।\nএছাড়া বাংলাদেশ-যুক্তরাষ্ট্র সম্পর্ক বিষয়ক কয়েকটি সেমিনারেও প্রধান অতিথি হিসেবে উপস্থিত থাকবেন আব্দুল মোমেন। ৭ই এপ্রিল ফ্লোরিডার মায়ামিতে স্থাপিত বাংলাদেশ কন্সুলেট জেনারেলের চ্যান্সারি ভবন উদ্বোধন করবেন পররাষ্ট্রমন্ত্রী।\nনিখোঁজের চারদিন পর শীতলক্ষ্যায় ছাত্রের মরদেহ উদ্ধার\nটিকা নিলেন হেফাজত আমীর বাবুনগরী\nআগস্ট 8, 2021 Editor\nTotal Hits : 378170\nYour IP Address: 74.125.150.45


সরকারের প্রশ্রয়ে দেশকে খুন ধর্ষণের স্বর্গরাজ্যে পরিণত করেছে ছাত্রলীগ\nবাংলাদেশ ইসলামী ছাত্রশিবিরের কেন্দ্রীয় সভাপতি ইয়াছিন আরাফাত বলেছেন, ছাত্রলীগের একের পর নৃশংস ও লোমহর্ষক অপকর্মে দেশের মানুষ আজ আতঙ্কিত। ধর্ষণ যেন এক মহামারিতে পরিণত হয়েছে। স্কুল, কলেজ, বিশ্ববিদ্যালয়-এর মতো সর্বোচ্চ ডিগ্রী অর্জনের জায়গাও ছাত্রলীগের ধর্ষকদের হাতে নারীরা নিরাপদ নয়। বরং সরকারের প্রশ্রয়ে দেশকে খুন ধর্ষণের স্বর্গরাজ্যে পরিণত করেছে ছাত্রলীগ ।\nতিনি আজ কুমিল্লার এক মিলনায়তনে ছাত্রশিবির কুমিল্লা মহানগরী আয়োজিত সাবেক মহানগরী সভাপতি ও সাবেক কার্যকরী পরিষদ সদস্য মরহুম ডা.মোজাম্মেল হকের স্বারক প্রকাশ উপলক্ষে প্রধান অতিথির বক্তব্যে এসব কথা বলেন। শাখা সভাপতি শাহাদাত হোসেনের সভাপতিত্বে ও সেক্রেটারি হাবিবুর রহমান মজুমদার পরিচালনায় অনুষ্ঠানে আরও উপস্থিত ছিলেন কেন্দ্রীয় সাহিত্য সম্পাদক শাহ মাহফুজুল হক, দাওয়া সম্পাদক মুস্তাফিজুর রহমানসহ কেন্দ্রীয় ও মহানগরী নেতৃবৃন্দ।\nশিবির সভাপতি বলেন, বর্তমানে ছাত্রলীগের ধর্ষণ ও খুন ভয়াবহ রুপ ধারণ করেছে। সরকারের সরাসরি প্রশ্রয়ে খুন ধর্ষণের মত ঘৃন্য কাজ নির্বিঘেœ করে যাচ্ছে ছাত্রলীগ। সম্প্রতি শরিয়তপুরে ছাত্রলীগ নেতা আরিফ হোসেন হাওলাদার ছয় নারীকে ফাঁদে ফেলে ধর্ষণের ভিডিও ধারণ করে সর্বত্র ছড়িয়ে দিয়েছে। অন্যদিকে বরিশালে ছাত্রলীগ নেতা সুমন হোসেন মোল্লা স্বামীকে আটকে রেখে নববধূকে ধর্ষণ করেছে এবং এই ধর্ষণের কথা সে আদালতে স্বীকারও করেছে। বরগুনায় তরুণীকে ধর্ষণের পর হত্যা ও লাশ গুম করেছে পাথঘাটা কলেজ ছাত্রলীগের সভাপতিসহ চার নেতা। আর রাজশাহীতে শিশু ও চুয়াডাঙ্গায় মদ্যপ অবস্থায় তরণীকে ধর্ষণ করতে গিয়ে গণধোলাই খেয়েছে ছাত্রলীগ নেতারা। দেশের বেশির ভাগ ধর্ষণ ও খুনের সাথে ছাত্রলীগ ও সরকার দলীয় লোকজন জড়িত তা বার বার গণমাধ্যমের কল্যাণে জনগন দেখছে। এর আগেও জাহাঙ্গিরনগর বিশ্ববিদ্যালয়ে ধর্ষণের সেঞ্চুরী পালন করে ছাত্রলীগ নেতা জাতির জন্য কলঙ্কজনক অধ্যায় রচনা করেছিল। ছাত্রলীগের ধর্ষণ ও খুনের ধরণ এবং মাত্রা আইয়্যামে জাহেলিয়াতকেও হার মানাচ্ছে। অন্যদিকে নিজ ও প্রতিপক্ষ দলের নেতাকর্মীরা খুন হচ্ছে ছাত্রলীগ সন্ত্রাসীদের হাতে। প্রশ্নপত্র ফাঁসেও নেতৃত্বে দিচ্ছে ছাত্রলীগের কেন্দ্রীয় নেতারা। অথচ এখন পর্যন্ত তার কোনটিরই সুষ্ঠ বিচার হয়নি। ফলে উৎসাহ পেয়ে সরকার দলীয় সন্ত্রাসীদের লোমহর্ষক অপকর্ম বেড়েই চলেছে। যা গোটা জাতিকে আতঙ্কিত করে তুলেছে। তরুণী,শিক্ষার্থী এবং তাদের অভিভাবকরা শঙ্কায় দিন যাপন করছে।\nতিনি বলেন, ধর্ষণের মত জঘন্য অপকর্ম ধারাবাহিক ভাবে করলেও সরকার ও প্রশাসনের অবহেলার কারণে এসব ঘটনায় সম্পৃক্ত ছাত্রলীগ সন্ত্রাসীরা ধরা-ছোঁয়ার বাইরে থেকে যাচ্ছে। পুলিশের পাশ কাটানো ভূমিকায় মনে হয় ছাত্রলীগ সন্ত্রাসীদের কাছে তরুণীদের সম্ভ্রম বিক্রি ও নির্বিচারে খুন সন্ত্রাসের লাইসেন্স দিয়েছে সরকার। কিন্তু এদেশের ছাত্রজনতা এই তাদের জান-মাল ইজ্জত জঙ্গিবাদী ছাত্রলীগ সন্ত্রাসীদের হাতে তুলে দিতে মোটেও প্রস্তুত নয়। সরকার ও পুলিশ প্রশাসন যদি ছাত্রলীগ সন্ত্রাসীদের অনৈতিক মদদ অব্যাহত রাখে তাহলে ছাত্রলীগ নামের অভিশপ্ত অপশক্তিকে মোকাবেলা করতে ছাত্রসমাজ দৃঢ় সিদ্ধান্ত নিতে বাধ্য হবে। আমরা সরকারে প্রতি আহবান রেখে বলতে চাই, ছাত্রলীগ সন্ত্রাসীরা ধর্ষণ করতে গিয়ে অনেক জায়গায় গণধোলাইয়ের শিকার হয়েছে। জনতার গণধোলাই ভয়াবহ রুপ ধারণ করার আগেই ছাত্রলীগকে নিয়ন্ত্রন করতে হবে। ইতিপূর্বে গ্রেফতারকৃত ও চিহ্নিতদের খুজে বিচারের মুখোমুখি করতে হবে।\nশিবির সভাপতি বলেন, বর্তমান অবক্ষয়ের যুগে ছাত্র নামধারী ক্রিড়ণকদের অপকর্মের যুগে ডা. মোজাম্মেল হক এক আলোক বর্তিকা হিসেবে আমাদের সামনে থাকবে। তিনি বাংলাদেশে ইসলামী আন্দেলনের এক উজ্জল নক্ষত্র। মেডিকেল কলেজের ছাত্র হওয়ার পরও তিনি ছিলেন আকর্ষণীয় চরিত্রের অধিকারী। তার চরিত্র আমাদের জন্য অনুকরনীয় হয়ে থাকবে। তার স্বারক মুক্তিকামী ইসলামী আন্দোলনের সকল তরুণদের অনুপ্রাণিত করবে। ছাত্রশিবির নেতাকর্মীরা তাকে কোন দিনই ভূলবে না। তিনি সফল মানুষের দৃষ্টান্ত হয়ে আমাদের মাঝে চিরদিন বেঁচে থাকবেন।\nঅনুষ্ঠান শেষে ডা. মোজাম্মেল হকের রুহের মাগফিরাত কামনায় দোয়া ও মোনাজাত করা হয়


ইসলামই কি মুসলিম-বিশ্বের পশ্চাৎপদতার কারণ? • Asif Adnan - Archive\nইসলামই কি মুসলিম-বিশ্বের পশ্চাৎপদতার কারণ?\nবহুদিনের পুরোনো প্রশ্ন, ‘মুসলিম-বিশ্ব পিছিয়ে আছে কেন?’\nবহুদিনের মুখস্থ উত্তর—ইসলামের কারণে।\nএমন উত্তর প্রাচ্যবিদ, পশ্চিমা ইসলামবিদ্বেষী কিংবা ওবামার মতো লোকের কাছ থেকে আসলে মেনে নেয়া যায়। কিন্তু দুঃখজনক ব্যাপার হলো অনেক মুসলিমদের মধ্যেও এমন চিন্তাভাবনা কাজ করে। নিজের মুসলিম পরিচয়কে ঘৃণা করা আর হীনম্মন্যতায় ভোগা মুসলিমদের অনেকেই ঔপনিবেশিক যুগের শুরু থেকে এ প্রশ্নের জবাবে সাম্রাজ্যবাদী প্রভুদের সাথে সুর মিলিয়ে বলে আসছে–‘ইসলামই হলো মূল সমস্যা। অগ্রগতির একমাত্র উপায় ইসলামকে বাদ দেয়া।’\nতবে পরাজিত মানসিকতার মুসলিমরা এ কথাটা সরাসরি বলে না। একটু ঘুরিয়ে বলে। যেমন এদের কেউ কেউ বলে, ‘ইসলামের সংস্কার দরকার’, অথবা বলে, ‘আমাদের উচিত পুরোনো ফিকহগুলোকে আবার খতিয়ে দেখা, শরীয়াহর ব্যাপারে নতুন দৃষ্টিভঙ্গিতে গ্রহণ করা এবং প্রয়োজন মতো নতুন নতুন ইজতিহাদ করা’, অথবা তারা বলে ‘আগেকার আলিমদের মধ্যে নারীবিদ্বেষী প্রবণতা ছিল’।\nকথাটা সরাসরি না বলে, মুসলিম মর্ডানিস্টরা এভাবে ঘুরিয়ে বলে। এদের অনেকে সনাতন পদ্ধতিতে ইলম অর্জন করেছে। পোশাক-আশাকের দিক থেকেও বাহ্যিকভাবে এদের অনেককে দেখে আলিম মনে হয়, যেমন জামালুদ্দিন আফগানী, মুহাম্মাদ আবদুহ, আলি জুমা কিংবা আব্দুল্লাহ বিন বায়্যাহ। সব মর্ডানিস্ট কিন্তু আদনান ইব্রাহিমের মতো সুট-টাই পরে না।\nইসলাম, আলিম এবং ইলমের প্রতি সাধারণ মুসলিমদের মনে থাকা গভীর শ্রদ্ধাবোধকে কাজে লাগিয়ে–ধর্মীয় পোশাক, শিক্ষা এবং শব্দ ব্যবহার করে–এ মর্ডানিস্টরা খুব সহজে মানুষকে প্রভাবিত করে ফেলে। এ কারণে সাম্রাজ্যবাদী ইউরোপীয়রা শুরু থেকেই নিজেদের স্বার্থসিদ্ধির জন্য এ ধরনের আলিমদের ব্যবহার করে আসছে। আজও করছে।\nএবার আসুন ‘পিছিয়ে পড়ার’ প্রশ্নটা একটু খতিয়ে দেখা যাক।\nনিজেদের অর্থনৈতিক দুরবস্থার জন্য মুসলিমরা যখন ইসলাম ও ইসলামী ঐতিহ্যকে দায়ী করে, তখন কে আসলে লাভবান হয় বলুন তো?\nকী? প্রশ্নটা বেশি কঠিন হয়ে যাচ্ছে? আচ্ছা পৃথিবীর পিছিয়ে পড়া অন্যান্য অঞ্চলগুলোর দিকে একটু তাকানো যাক।\nভেনেজুয়েলার মতো ল্যাটিন অ্যামেরিকার দেশগুলো কেন পিছিয়ে আছে? নিউইয়র্ক টাইমসের লিবারেল বিশ্লেষকরা এ প্রশ্নের উত্তর দেয় এভাবে–\n‘মি. মাদুরোকে (ভেনেজুয়েলার প্রেসিডেন্ট) ক্ষমতা থেকে সরাতে হবে, এটা বেশ কিছুদিন ধরেই স্পষ্ট হয়ে গেছে। ২০১৩-তে বামপন্থী একনায়ক হুগো শাভেজের স্থলাভিষিক্ত হবার পর থেকে তার অব্যবস্থাপনা, স্বজনপ্রীতি, দুর্নীতি এবং তেলের মূল্য হ্রাস (যেটা ভেনেজুয়েলার আয়ের মূল উৎস) দেশটাকে ধ্বংস করে ফেলছে। মাত্রাতিরিক্ত মুদ্রাস্ফীতির কারণে বেতনের টাকা পরিণত হয়েছে একটা অর্থহীন জিনিসে। লোকজন ক্ষুধা আর চিকিৎসার অভাবে মারা যাচ্ছে। লাখ লাখ মানুষ পালিয়ে আশ্রয় নিচ্ছে আশপাশের দেশগুলোতে।’\nদেখুন, দেখুন! ভেনেজুয়েলার লোকগুলোর জন্য পশ্চিমা দেশগুলো কী দরদটাই-না দেখাচ্ছে। তারা কত চিন্তিত! ভেনেজুয়েলার লোকগুলো না খেতে পেয়ে মারা যাচ্ছে! তাদের প্রয়োজনীয় ওষুধ নেই! তারা মাত্রাতিরিক্ত মুদ্রাস্ফীতিতে ভুগছে! আমাদের কিছু একটা করা দরকার! আমাদের উচিত ভেনেজুয়েলায় সরকার পরিবর্তনের পরিকল্পনা সমর্থন করা!! আমাদের হয়তো ভেনেজুয়েলা আক্রমণও করা উচিত! এই পরিস্থিতিতে ভেনেজুয়েলার নিপীড়িত মানুষদের সাহায্য করার এটাই একমাত্র মানবিক উপায়!!\nকিন্তু তারা যা বলে না তা হলো–এই ক্ষুধা, ওষুধের অভাব আর মাত্রাতিরিক্ত মুদ্রাস্ফীতির মূল কারণ হলো বছরের পর বছর ধরে ভেনেজুয়েলার ওপর চলা অর্থনৈতিক অবরোধ। বছরের পর বছর ধরে একটা দেশের ওপর অর্থনৈতিক অবরোধ আরোপ করা হলে, সেই দেশের মানুষ তো অর্থনৈতিক সংকটে পড়বেই, তাই না? আপনি প্রথমে অর্থনৈতিক অবরোধ দেবেন। তারপর সংকট দেখা দিলে নিজের অপছন্দের রাজনৈতিক গোষ্ঠীর ওপর সব দোষ চাপিয়ে দিয়ে সরকার পরিবর্তন কিংবা সামরিক অভিযানের কথা বলবেন। খুব মজা, তাই না?! দীর্ঘদিন ধরে এ ধরনের চক্রাকার যুক্তি ব্যবহার করে নিউ ইয়র্ক টাইমসসহ অন্যান্য পশ্চিমা মিডিয়াগুলো সামরিক অভিযান আর সরকার পরিবর্তনের পলিসি সমর্থন করে আসছে।\nভেনেজুয়েলা এ কূটকৌশলের একমাত্র শিকার না। ল্যাটিন আমেরিকার অনেক দেশকে এভাবে অ্যামেরিকান ‘মানবতার’ মাধ্যমে নতজানু করা হয়েছে। বিশ্বের এই তথাকথিত ত্রাণকর্তা(!) অ্যামেরিকা, পিছিয়ে পড়া দেশগুলোকে এভাবেই রক্ষা করছে! এটাই নাকি একমাত্র উপায়!\nTruthDig এর এক রিপোর্ট অনুযায়ী,\n‘নিউইয়র্ক টাইমসের আর্কাইভের এক জরিপে দেখা গেছে, ল্যাটিন অ্যামেরিকাতে হওয়া অ্যামেরিকা সমর্থিত ১২টা সামরিক অভ্যুত্থানের মধ্যে ১০টাকেই সমর্থন দিয়েছে নিউইয়র্ক টাইমসের সম্পাদনা পরিষদ। যে দুটো অভ্যুত্থানকে তারা সমর্থন দেয়নি, তার একটি হলো ১৯৮৩ সালের গ্র্যানাডা আক্রমণ আর ২০০৯ সালের হন্ডুরাস অভ্যুত্থান। এ দুটি ক্ষেত্রে তাদের অবস্থান ছিল অস্পষ্ট কিংবা অনিচ্ছুক বিরোধিতার।\nসিআইএ, মার্কিন সেনাবাহিনী আর এদের সাথে যুক্ত কর্পোরেশানগুলো ল্যাটিন অ্যামেরিকার দেশগুলোকে কেন বারবার টার্গেট করছে জানেন? কারণ, এ দেশগুলো অ্যামেরিকান পুঁজিবাদ আর তাদের কৌশলগত উদ্দেশ্যের জন্য হুমকি। এ কারণেই দেশগুলোতে বারবার সমস্যা তৈরি করা হচ্ছে, দেশগুলো অগণতান্ত্রিক হবার কারণে না। তাই নিউইয়র্ক টাইমসের কিছু কিছু কথা সত্য হলেও, বাস্তবে যা হচ্ছে তার কোনো গ্রহণযোগ্য ব্যাখ্যা এগুলো থেকে পাওয়া যায় না।’\nসংক্ষেপে এটাই অ্যামেরিকার কৌশল। এভাবেই তারা কাজ করে। নিজেদের অর্থনৈতিক স্বার্থ তাদের কাছে সবচেয়ে গুরুত্বপূর্ণ। কাকে দিয়ে অ্যামেরিকার স্বার্থ পূরণ হবে? কারা অ্যামেরিকা এবং অ্যামেরিকান কর্পোরেশানগুলোর কাছে সস্তায় প্রাকৃতিক সম্পদ বিক্রি করবে?\nঅধিকাংশ দেশের সরকার সোৎসাহে এবং সাগ্রহে অ্যামেরিকাকে স্বাগত জানায়। তবে মাঝেমধ্যে কিছু-না-কিছু লোক উদিত হয়, যারা ঝামেলা করে। এই ঝামেলার সমাধান অ্যামেরিকা কীভাবে করে? নিষ্ঠুর, কঠোর অর্থনৈতিক নিষেধাজ্ঞা আর অবরোধের মাধ্যমে। যার কারণে জীবন দিতে হয় বিপুলসংখ্যক মানুষকে। মনে আছে ম্যাডেলিন অলব্রাইট বলেছিল, অ্যামেরিকার চাপানো অর্থনৈতিক নিষেধাজ্ঞার কারণে ৫ লক্ষ ইরাকী শিশুর মৃত্যু ‘দরকারি’ ছিল?\nএকদিকে অ্যামেরিকার সরকার এসব করে বেড়ায়, অন্যদিকে অ্যামেরিকান মিডিয়া রিপোর্ট করে, ‘দেখুন, এই দুস্থ লোকগুলো মারা যাচ্ছে! ক্ষুধার্ত এই শিশুদের জন্য আমাদের কিছু একটা করা উচিত!’\nতবে অ্যামেরিকার বন্ধুভাবাপন্ন কোনো স্বৈরশাসকের দুঃশাসনের কারণে যখন জনদুর্ভোগ তৈরি হয়, তখন আর তাদের মন্তব্য খুঁজে পাওয়া যায় না। কোনো পদক্ষেপও নিতে দেখা যায় না।\nঅতএব, এই পিছিয়ে পড়াদের তালিকায় মুসলিম-বিশ্ব একা না। উত্তর অ্যামেরিকা এবং পশ্চিম ইউরোপের বাইরে পৃথিবীর অনেক অঞ্চলই একই রকম অর্থনৈতিক দুর্দশার শিকার। তাহলে ইসলামের দিকেই কেন বারবার অভিযোগের আঙুল? কেন ইসলামিক ঐতিহ্য এবং সোনালি যুগের আলিমদের দোষারোপ করা? এটার কোনো অর্থ হয়?\nআসলে কী ঘটছে সেটা আমাদের বুঝতে হবে। অ্যামেরিকা পুরো পৃথিবীকে জিম্মি করে রেখেছে। দেশগুলোর মাথায় বন্দুক ঠেকিয়ে রাখা হয়েছে। আর কিছুদিন এ অবস্থায় থাকার পর জিম্মি তার অপহরণকারীকে ভালোবাসতে শুরু করছে।\nযখন দেখবেন মুসলিম-বিশ্ব পিছিয়ে পড়ার জন্য কেউ ইসলামকে দায়ী করছে, চোখে ওদের আঙুল দিয়ে তখন পিছিয়ে পড়া কাফির দেশগুলোর অবস্থা দেখিয়ে দেবেন। সেই দেশগুলোর কেন এ অবস্থা? তারা তো মুসলিম না, তারা তো ইসলাম মানে না।\nপুরো পৃথিবীর মধ্যে শুধু অল্প কিছু পশ্চিমা দেশই কেন অনাহার আর দারিদ্র্য থেকে বেঁচে থাকার ফর্মুলা আবিষ্কার করল? এই ম্যাজিক ফর্মুলা শুধু পশ্চিম ইউরোপই কেন আবিষ্কার করতে পারল? বাকি পৃথিবী কেন পারল না? বিশ্বের বাকি ৯০% মানুষ কি অথর্ব? ইউরোপীয়দের কি এমন কোনো জাতিগত কিংবা বর্ণগত শ্রেষ্ঠত্ব আছে, যার বদৌলতে শুধু তারাই এটা পারল? আর্য শ্রেষ্ঠত্বের কারণেই কি এই সফলতা?\nনাকি অন্য কিছু ঘটছে মিডিয়ার টেনে দেয়া পর্দার আড়ালে?\n[ড্যানিয়েল হাক্বিকাতযু, The Modernist Menace To Islam বই থেকে নেয়া। বাংলায় ‘সংশয়বাদী’ নামে অনূদিত।]\n Venezuela: Between Maduro andaHard Place, The New York Times, January 24, 2019\n Your Complete Guide to the N.Y. Times’ Support of U.S.-Backed Coups in Latin America, Truthdig, January 29, 2019


ভাল পারফরম্যান্স দিতে চাপ নিন! - DNA বাংলা\nভাল পারফরম্যান্স দিতে চাপ নিন!\nস্ট্রেস স্বাস্থ্য এবং শরীর উভয়ের জন্যই খারাপ বলে বিবেচিত হয়। কিন্তু সাম্প্রতিক একটি গবেষণার মতে, হালকা চাপ আপনার কাজের কর্মক্ষমতা বৃদ্ধিতে সহায়ক হতে পারে। বিশেষ করে কলেজগামী শিক্ষার্থীরা কম দুশ্চিন্তাগ্রস্ত বোধ করে এবং সাধারণত মানসিক চাপের প্রতিক্রিয়া হিসেবে তাদের কর্মক্ষমতা উন্নত করলে তারা সুস্থ থাকে। মার্কিন যুক্তরাষ্ট্রের রচেস্টার বিশ্ববিদ্যালয়ের মনোবিজ্ঞানীরা জানতে পেরেছেন।\nপ্রশিক্ষিত কলেজ ছাত্র:\nচাকরির ইন্টারভিউয়ের সময় হাতের তালুতে ঘাম, হঠাৎ ধড়ফড়, পরীক্ষার আগে পেট ব্যথা। আমাদের অধিকাংশই নতুন, অস্বাভাবিক বা চাপপূর্ণ পরিস্থিতিতে এই ধরনের চাপের প্রতিক্রিয়া অনুভব করে। কিন্তু রচেস্টার বিশ্ববিদ্যালয়ের মনোবিজ্ঞানীরা বলছেন যে একজন ব্যক্তি কীভাবে মানসিক চাপে সাড়া দেয় এবং সাড়া দেয় তা একজন ব্যক্তির মানসিক-শারীরিক স্বাস্থ্য এবং সাফল্যের উপর বড় প্রভাব ফেলতে পারে।\nরচেস্টারের একটি কমিউনিটি কলেজের গবেষকরা কিশোর -কিশোরী এবং প্রাপ্তবয়স্কদের মানসিক চাপকে বাধা হিসেবে না দেখে হাতিয়ার হিসেবে গড়ে তোলার প্রশিক্ষণ দিয়েছেন। দলটি দেখেছে যে এই পদ্ধতিটি কেবল শিক্ষার্থীদের দুশ্চিন্তার মাত্রা কমায়নি, বরং 'ভালো চাপ' শিক্ষার্থীদের মানসিকতা পুনরায় সেট করতেও সাহায্য করেছে। এই ছাত্ররা পরীক্ষায় উচ্চ নম্বর পেয়েছে। তারা ক্লাসে ভর্তি ছিল এবং স্বাস্থ্যকর পদ্ধতিতে একাডেমিক চ্যালেঞ্জের মুখোমুখি হয়েছিল।\nশিক্ষার্থীরা তাদের স্ট্রেস বোঝার নতুন সংজ্ঞা দেওয়ার জন্য পড়া এবং লেখার অনুশীলন সম্পন্ন করেছে। এটি তাদের শিখিয়েছিল যে তাদের চাপের প্রতিক্রিয়াগুলি আসলে তাদের পারফরম্যান্সের সাথে সম্পর্কিত।\nস্ট্রেস সিদ্ধান্ত এবং আবেগকে প্রভাবিত করে:\nমনোবিজ্ঞানের অধ্যাপক এবং প্রধান গবেষক জেরেমি জেমিসনের মতে, আমরা এমন একটি পদ্ধতি ব্যবহার করি যা অংশগ্রহণকারীদেরকে স্ট্রেসের সুবিধার জন্য প্রকাশ করে এবং তাদের লিখতে অনুপ্রাণিত করে,তারা কীভাবে এটি পেতে পারে? তারা গবেষণা করেছেন কিভাবে চাপের অভিজ্ঞতা সিদ্ধান্ত, আবেগ এবং কর্মক্ষমতাকে প্রভাবিত করে। ঐতিহ্যগতভাবে, চাপ স্বভাবতই খারাপ এবং সবসময় এড়িয়ে চলা উচিত।\nযদিও আধুনিক জীবনে স্ট্রেস একটি সাধারণ বিষয় হয়ে দাঁড়িয়েছে। অনেক ক্ষেত্রে এটি কর্মক্ষমতা বৃদ্ধি করতে পারে। উদাহরণস্বরূপ, প্রথমবারের মতো চাকরির ইন্টারভিউ দিলে, একজন শিক্ষার্থী তার হৃদস্পন্দন এবং ঘাম ঝরানো তালকে টেনশন হিসাবে দেখতে পারে। এটি একটি লক্ষণ হতে পারে যে তারা নার্ভাস, যখন প্রকৃতপক্ষে এই স্ট্রেস প্রতিক্রিয়া মস্তিষ্কে অক্সিজেন করতে সাহায্য করে এবং হরমোনগুলি মুক্তি দেয় যা শক্তি চালায়।\nমানসিক চাপের সঠিক প্রতিক্রিয়া গুরুত্বপূর্ণ:\nসারাজীবন, মানুষকে জটিল সামাজিক এবং বুদ্ধিবৃত্তিক দক্ষতা শিখতে হবে এবং তারপরে সেই দক্ষতাগুলি নিজেরাই প্রয়োগ করতে হবে। অস্বাভাবিক পরিস্থিতিতে চাপে থাকা একটি স্বাভাবিক প্রক্রিয়া। কিন্তু সঠিক পদ্ধতিতে প্রতিক্রিয়া জানানোও গুরুত্বপূর্ণ। যদি মানুষ সহজেই চাপের মধ্যে কাজ সম্পন্ন করা থেকে সরে আসে, এটি তাদের মারাত্মক ক্ষতি করতে পারে। তাই আধুনিক সময়ে মানুষকে চাপের পরিস্থিতি মোকাবেলা ও সমাধানের উপায় খুঁজে বের করতে হবে, বিপদ কাটিয়ে উঠতে হবে।\nভাল পারফরম্যান্স দিতে চাপ নিন! Reviewed by Priyanka Ghosh on October 04, 2021 Rating: 5


বাজেট যেন মধ্যবিত্তের চাপের কারণ না হয় – চ্যানেল আই অনলাইন\nবাজেট যেন মধ্যবিত্তের চাপের কারণ না হয়\n- সম্পাদনা পর্ষদ 14 June, 2019 20:08\nবাজেটে উচ্চ আয়ের মানুষকে অনেক বেশি সুযোগ দেয়া হয়েছে। অল্প আয়ের মানুষের জন্য প্রান্তিকভাবে একধরনের একটা ব্যবস্থা রাখা হয়েছে। তবে বাংলাদেশের মধ্যবিত্ত, বিশেষ করে বিকাশমান মধ্যবিত্ত, নিম্নমধ্যবিত্ত এটা থেকে খুব বেশি উপকৃত হবে না।\n২০১৯-২০ অর্থবছরের বাজেট ঘোষণার পরদিন শুক্রবার সংবাদ সম্মেলনে এভাবেই নিজেদের পর্যবেক্ষণ তুলে ধরেছে বেসরকারি গবেষণা সংস্থা সেন্টার ফর পলিসি ডায়ালগ (সিপিডি)। এছাড়া দেশের ৪৮ বছরের ইতিহাসে ৫ লাখ ২৩ হাজার ১৯০ কোটি টাকার সবচেয়ে বড় এই বাজেট বাস্তবায়নেও শঙ্কা প্রকাশ করেছে সংগঠনটি।\nতাই বাজেট বাস্তবায়নে মূল্যনীতি এবং ভর্তুকির মধ্যে সামঞ্জস্যের আহ্বান জানিয়েছেন সিপিডি’র বিশেষ ফেলো ড. দেবপ্রিয় ভট্টাচার্য। তিনি বলেছেন: ভর্তুকির কারণে গ্যাস ও বিদ্যুতের খুচরা মূল্য নীতিমালা প্রণয়ন প্রয়োজন। না হলে মধ্যবিত্তের ওপর চাপ পড়বে।\nসিপিডি তাদের পর্যবেক্ষণে আরও বলছে: নতুন বাজেটে কৃষককে ধানের লোকসান বাবদ প্রণোদনা দেয়া হয়নি। সাধারণ মানুষের করমুক্ত আয়সীমাও বাড়ানো হয়নি। কিন্তু সম্পদের সারচার্জের সীমায় ছাড় দেওয়া হয়েছে। ধনীরা ফ্ল্যাট কিনতেও কর ছাড় পেয়েছে। পোশাক রপ্তানিকারকেরাও নগদ ভর্তুকি পেয়েছে।\nসংগঠনটি মনে করছে, ‘উচ্চ মধ্যম আয়ের দেশে যাওয়া নির্ভর করছে বাংলাদেশের মধ্যবিত্তের জন্য আমরা কী করতে পারব, তার ওপর। বিকাশমান মধ্যবিত্তই হলো চালিকাশক্তি। চিন্তা–চেতনা, উপার্জন, বুদ্ধিমত্তা—সব ক্ষেত্রে এটি হলো চালিকা শক্তি। সেই চালিকা শক্তিকে যদি বাদ দেওয়া হয়, তাহলে তা ইশতেহারের চেতনার সম্পূর্ণ পরিপন্থী।’\nবাজেটে সামগ্রিকভাবে গরিব ও উচ্চবিত্তকে বেশি মূল্যায়ন করা হয়েছে। আর মধ্যবিত্তদের মূল্যায়ন তেমন নেই। মধ্যবিত্ত শ্রেণীর কণ্ঠস্বর না থাকায় বিকাশমান অর্থনীতিতে তাদের মূল্যায়ন কম হচ্ছে।\nতবে এটা ঠিক যে, অর্থমন্ত্রী এবার অনেক লক্ষ্যের ক্ষেত্রেই বাস্তবমুখী হয়েছেন। ফলে আগের দু’য়েক বছরের তুলনায় রাজস্ব ও বিনিয়োগ লক্ষ্যমাত্রা কম। ইচ্ছাকৃত খেলাপিদের বিষয়ে কঠোর বার্তা, কর–বহির্ভূত আয় বাড়ানোর উদ্যোগ, মোট দেশজ উৎপাদনের (জিডিপি) অনুপাতে উন্নয়ন ব্যয় ৭ শতাংশ রাখা, শত শত নতুন প্রকল্প না নেওয়াসহ কয়েকটি ক্ষেত্রে অর্থমন্ত্রী সাধুবাদ পাওয়ার যোগ্য। এছাড়া পুঁজিবাজারে নেওয়া পদক্ষেপসহ ভ্যাট আইনে জরুরি সেবা ও পণ্যে ছাড় দেওয়ার বিষয়টিও ঠিকই আছে বলে উল্লেখ করেন সিপিডি’র এই বিশেষ ফেলো।\nআমরা আশা করি, এবারের বাজেট সাধারণ মানুষের জন্য কষ্ট বয়ে না এনে দেশকে সমৃদ্ধির দিকে নিয়ে যাবে।\nর‌্যাবের প্রমোশনাল ভিডিও নয়, বাণিজ্যিক ছবি করুন: দীপঙ্করকে বেনজির\nশুধু বিস্ময় নয়, যেতে হবে বহুদূর\nসীমান্তে হত্যাকাণ্ড বন্ধে পদক্ষেপ কী?\n‘সময় এখন বাংলাদেশের’\nপরবর্তী পূর্ববর্তী 1 এর 160


প্রকাশিত: ০৬:২৩ পিএম, ০৯ আগস্ট ২০২০\nনির্ধারিত জুন- ২০২৩ এর মধ্যেই তৃতীয় টার্মিনালের নির্মাণকাজ সম্পন্ন করে তা যাত্রীদের ব্যবহারের জন্য উন্মুক্ত করা সম্ভব হবে বলে জানিয়েছেন বেসামরিক বিমান পরিবহন ও পর্যটন মন্ত্রণালয়ের প্রতিমন্ত্রী মো. মাহবুব আলী। তিনি বলেন, এর নকশায় কোনো পরিবর্তন হবে না। বরং প্রকল্পে সাশ্রয় হবে ৭৫০ কোটি টাকা।\nরোববার হযরত শাহজালাল আন্তর্জাতিক বিমানবন্দরের তৃতীয় টার্মিনাল নির্মাণকাজের অগ্রগতি ও হযরত শাহজালাল আন্তর্জাতিক বিমানবন্দরের অভ্যন্তরীণ টার্মিনালের নবনির্মিত ভবন পরিদর্শনকালে এ কথা বলেন তিনি।\nতিনি বলেন, হযরত শাহজালাল আন্তর্জাতিক বিমানবন্দরের তৃতীয় টার্মিনাল নির্মাণকাজের ভূমির উন্নয়নকাজ সম্পন্নের পর বর্তমানে পাইলিংয়ের কাজ চলমান। ৩০০০-এর কিছু বেশি পাইলিংয়ের মধ্যে ইতোমধ্যে ৪৬৪টির সম্পন্ন হয়েছে। ২০১৯ সালের ২৮ ডিসেম্বর মাননীয় প্রধানমন্ত্রী কর্তৃক তৃতীয় টার্মিনাল নির্মাণকাজের উদ্বোধন হওয়ার পর থেকে এখন পর্যন্ত মোট কাজের ৬.৪ শতাংশ সম্পন্ন হয়েছে। কাজের এ অগ্রগতি সন্তোষজনক।\nপ্রতিমন্ত্রী বলেন, কোভিড-১৯ এর কারণে তৃতীয় টার্মিনাল নির্মাণকাজ একদিনের জন্যও বন্ধ ছিল না। যথাযথ স্বাস্থ্যবিধি অনুসরণ করে তৃতীয় টার্মিনাল নির্মাণকাজ চলমান রয়েছে। নির্মাণ কাজে কর্মরত জনবলের জন্য আলাদা বাসস্থান, কোভিড-১৯ এ আক্রান্তদের কোয়ারেন্টাইনের ব্যবস্থা, চিকিৎসাসেবা নিশ্চিতকরণসহ নানাবিধ ব্যবস্থা গ্রহণ করা হয়েছে।\nসাংবাদিকদের এক প্রশ্নের জবাবে মাহবুব আলী বলেন, হযরত শাহজালাল আন্তর্জাতিক বিমানবন্দরে তৃতীয় টার্মিনালের বিদ্যমান নকশায় কোনো পরিবর্তন আনা হচ্ছে না। নির্মাণস্থানের মাটির অবস্থার কারণে স্ক্রুড পাইলিংয়ের পরিবর্তে বোর পাইলিংয়ে কাজ হচ্ছে। এটি একান্তই একটি টেকনিক্যাল বিষয়। এর কারণে প্রকল্পব্যয় কোনোভাবেই বৃদ্ধি পাবে না বরং মোট প্রকল্প ব্যয় হতে ৭৫০ কোটি টাকা সাশ্রয় হবে। সাশ্রয়কৃত এই টাকা দিয়ে সরকার ও জাইকার সম্মতি এবং অন্যান্য বিধিগত প্রক্রিয়া নিষ্পত্তিসাপেক্ষে তৃতীয় টার্মিনালে নির্মিতব্য ১২টি বোর্ডিং ব্রিজের অতিরিক্ত আরও ১৪টি বোর্ডিং ব্রিজ এবং একটি ভিভিআইপি টার্মিনাল কমপ্লেক্স নির্মাণ করার পরিকল্পনা রয়েছে।\nপরিদর্শনে বেসামরিক বিমান পরিবহন ও পর্যটন মন্ত্রণালয়ের সিনিয়র সচিব মো. মহিবুল হক ও বাংলাদেশ বেসামরিক বিমান চলাচল কর্তৃপক্ষের চেয়ারম্যান এয়ার ভাইস মার্শাল মো. মফিদুর রহমানসহ অন্যান্য ঊর্ধ্বতন কর্মকর্তারা উপস্থিত ছিলেন।


১৩ বছরে খুলনা প্রকৌশল ও প্রযুক্তি বিশ্ববিদ্যালয় || The Daily Janakantha\nহাঁটি হাঁটি করে ১৩ বছরে পদার্পণ করল খুলনা প্রকৌশল ও প্রযুক্তি বিশ্ববিদ্যালয়। নবীন এই বিশ্ববিদ্যালয়টি ইতোমধ্যে দেশে-বিদেশে সুনাম অর্জন করেছে। এখানে তিনটি অনুষদের অধীনে ১৬টি বিভাগে (ডিপার্টমেন্টে) তিন সহস্রাধিক ছাত্রছাত্রী অধ্যয়ন করছে। প্রকৌশল উচ্চ শিক্ষার এই প্রতিষ্ঠানে দ্বাদশ প্রতিষ্ঠাবার্ষিকী পালিত হলো গত ১ সেপ্টেম্বর মঙ্গলবার। এ উপলক্ষে আয়োজন করা হয় নানা কর্মসূচীর।\nদ্বাদশ প্রতিষ্ঠাবার্ষিকী উপলক্ষে সকাল সাড়ে ৯টায় প্রশাসনিক ভবনের সামনে প্রীতি সমাবেশ অনুষ্ঠিত হয়। এর পর জাতীয় সঙ্গীত পরিবেশনের সঙ্গে জাতীয় ও বিশ্ববিদ্যালয়ের পতাকা উত্তোলন করা হয়। পতাকা উত্তোলন শেষে প্রধান অতিথি হিসেবে বাংলাদেশ বিশ্ববিদ্যালয় মঞ্জুরি কমিশনের সদস্য প্রফেসর ড. মোহাম্মদ মহব্বত খান বেলুন ও শান্তির প্রতীক পায়রা উড়িয়ে বিশ্ববিদ্যালয় দিবসের অনুষ্ঠানমালার উদ্বোধন করেন। পরে বর্ণাঢ্য আনন্দ শোভাযাত্রা বের হয়। এছাড়া বৃক্ষরোপণ, রক্তদাতা হিসেবে নাম অন্তর্ভুক্তিকরণ, টেকনিক্যাল পোস্টার সেশন, টেকনিক্যাল সেমিনার, বিশ্ববিদ্যালয়ের ওপর নির্মিত শর্টফিল্ম প্রদর্শনী, আলোচনা সভা, শিক্ষক-ছাত্রদের মধ্যে প্রীতি ফুটবল ম্যাচ, দোয়া মাহফিল, সাংস্কৃতিক অনুষ্ঠান প্রভৃতি আয়োজন করা হয়। সমগ্র অনুষ্ঠানে সভাপতিত্ব করেন কুয়েটের ভাইস-চ্যন্সেলর প্রফেসর ড. মুহাম্মদ আলমগীর।\nখুলনা শহর থেকে প্রায় ১২ কিলোমিটার উত্তরে ঢাকা-খুলনা মহাসড়কের পাশে ফুলবাড়ী গেট এলাকায় গ্রামীন পরিবেশে ১০১ একর এলাকা নিয়ে খুলনা প্রকৌশল ও প্রযুক্তি বিশ্ববিদ্যালয় (কুয়েট) অবস্থিত। কুয়েটের ইতিহাস বিভিন্নভাবে ঐতিহ্য বহন করছে। এটি ১৯৬৭ সালে খুলনা ইঞ্জিনিয়ারিং কলেজ হিসেবে প্রতিষ্ঠা লাভ করে। কিন্তু এর একাডেমিক কার্যক্রম শুরু হয় ১৯৭৪ সালে। পরবর্তীতে ১৯৮৬ সালে এটি বাংলাদেশ ইনস্টিটিউট অব টেকনোলজি (বিআইটি), খুলনা শাখায় রূপান্তরিত হয়। খুলনা বিআইটি হিসেবে কার্যক্রম পরিচালিত হওয়ার প্রায় দেড় যুগ পর ২০০৩ সালের ০১ সেপ্টেম্বর খুলনা বিআইটি খুলনা প্রকৌশল ও প্রযুক্তি বিশ্ববিদ্যালয়ে রূপান্তরিত হয়।\nবর্তমানে কুয়েটে তিনটি অনুষদের অধীনে স্নাতক ও স্নাতকোত্তর পর্যায়ে পুরকৌশল, তড়িৎ ও ইলেক্ট্রোনিক কৌশল, যন্ত্র কৌশল, কম্পিউটার বিজ্ঞান ও কৌশল, ইলেক্ট্রোনিক্স ও কমিউনিকেশন কৌশল, ইন্ডাস্ট্রিয়াল ইজ্ঞিনিয়ারিং ও ম্যানেজমেন্ট, লেদার ইঞ্জিনিয়ারিং, টেক্সটাইল ইঞ্জিনিয়ারিং, নগর ও অঞ্চল পরিকল্পনা, বিল্ডিং ইঞ্জিনিয়ারিং এ্যান্ড কনস্ট্রাকশন ম্যানেজমেন্ট, বায়ো-মেডিক্যাল ইজ্ঞিনিয়ারিং, এনার্জি টেকনোলজি, পদার্থবিদ্যা, রসায়ন, গণিত ও মানবিক বিভাগ চালু রয়েছে। এই ১৬টি বিভাগে ছাত্রছাত্রীর সংখ্যা তিন সহস্রাধিক। দুই শতাধিক শিক্ষক, এক শতাধিক কর্মকর্তা এবং আড়াই শতাধিক কর্মচারী দিয়ে চলছে কুয়েটের শিক্ষা ও প্রশাসনিক কার্যক্রম। আগামীতে এ বিশ্ববিদ্যালয়ে আরও কয়েকটি বিভাগ (ডিপার্টমেন্ট) চালু, বিশ্ববিদ্যালয়ের আয়তন ও লোকবল বৃদ্ধির পরিকল্পনা রয়েছে।\nখুলনা প্রকৌশল ও প্রযুক্তি বিশ্ববিদ্যালায়ে দেশের মেধাবী ছাত্রছাত্রী ছাড়াও সার্কভুক্ত দেশসমূহের উল্লেখযোগ্য সংখ্যক শিক্ষার্থী অধ্যয়ন করে। এ বিশ্ববিদ্যালয়ে বিজ্ঞান ও প্রযুক্তি মন্ত্রণালয়ের গবেষণা কার্যক্রমের আওতায় ও বিভিন্ন দেশের সঙ্গে যৌথ সহযোগিতায় একাধিক গবেষণা কার্যক্রম পরিচালনা করা হয়। উন্নত টেলিকমিউনিকেশন, ইন্টারনেট, ওয়াইফাইসহ ক্যাম্পাস বিস্তৃৃত ফাইবার অপটিক ব্যাকবোন নেটওয়ার্কের সুবিধাও রয়েছে এখানে।\nকুয়েটের ভাইস-চ্যান্সের প্রফেসর ড. মুহাম্মদ আলমগীর বলেন, প্রকৌশল শিক্ষায় কুয়েট বাংলাদেশের অনন্য এক উচ্চ শিক্ষা প্রতিষ্ঠান। দেশের মেধাবী ছাত্রছাত্রীদের স্বপ্নের এ প্রতিষ্ঠানটি শিক্ষাক্ষেত্রে নতুন এক মাত্রা নিয়ে এসেছে। দেশে-বিদেশে এর সুনাম ছড়িয়ে পড়েছে। এ প্রতিষ্ঠানের শিক্ষার্থীরা দেশের উন্নয়নে কাজ করে চলেছে। শিক্ষা ও গবেষণার ক্ষেত্রে কুয়েট দ্রুত সামনের দিকে এগিয়ে যাচ্ছে।